
PREDGOVOR 


Prigodom pete obljetnice smrti don Mladena Alaj¬ 
bega napisao sam: »Ima mjesta koja zauzimaju privile¬ 
girani položaj u našem srcu. Postoje doživljaji koji osta¬ 
vljaju trajne brazde u čovječjem životu. No isto tako 
ima i ličnosti koje ostaju nezaboravne i trajno žive u 
ljudskom sjećanju. 

U takve drage i nezaboravne ličnosti spada i don 
Mladen Alajbeg. 

Ono što je smrt za većinu ljudskih bića — početak 
zaboravi — za don Mladena je početak historijskog ovje¬ 
kovječenja. On živi ne samo kod Boga u vječnosti, on 
još uvijek živi i među nama, u našim srcima, u našem 
sjećanju, u religioznom životu Splita. Ovaj grad nije za¬ 
boravio don Mladena. I ne može ga nikako zaboraviti. 
Jer od Alajbegove riječi žive još i dandanas tisuće vjer¬ 
nika. Od njegove dobrote hrane se još i sada stotine 
Splićana. Od njegove svećeničke ljubavi nadahnjuju se 
i nadalje deseci svećenika i bogoslova. 

Don Mladen je bio i ostao dio Splita, dio splitske 
biskupije i čitave Dalmacije. Ostao je zauvijek kao dio 
nas samih«. (Crkva u svijetu, br. 2, g. 1964, str. 198). 

To isto možemo ponoviti i danas, prigodom desete 
godišnjice Alajbegove smrti. Njega se naprosto ne može 
zaboraviti. 

Iz toga zahvalnog sjećanja nastao je i ovaj kratki 
životopis, koji želi doprinijeti svoj prilog dragoj uspo¬ 
meni dobrog čovjeka što se zvao don Mladen Alajbeg 
i koji je umro točno godinu dana poslije smrti dobroga 
pape Ivana (i skoro u isti dan: Ivan XXIII je preminuo 

na 3. VI. 1963, a don Mladen 4. VI. 1964). Ova knjiga 
želi također produbiti poznavanje don Mladenova lika u 
sjećanju njegovih brojnih zananaca, učenika, prijatelja 
i kolega. Htjela bi, napokon, upoznati mladi naraštaj 
Splićana i Trogirana, koji nisu imali sreću da ga poz¬ 
naju osobno, s blagotvornom pojavom njihova dičnog 
sugrađanina. 

Premda ova knjiga nema znanstvenih pretenzija, 
ipak je napisana objektivno, na temelju osobnog pozna¬ 
vanja pokojnika, vjerodostojnih izjava njegovih znana¬ 
ca i pisanih dokumenata. Ništa nije ustvrđeno što nije 
dokazano i ne odgovara povjesnoj istini. Zbog toga je 
svako poglavlje proviđeno s dokaznim materijalom. Ko¬ 
ga ti dokumenti ne zanimaju, može ih kod čitanja pre¬ 
skočiti. 

Nije mi bila namjera da opširno i kronološki opisu¬ 
jem vanjski tok Alajbegova života, već sam u prvom 
redu htio da prikažem njegov ljudski i svećenički lik. 

Izvori, na temelju kojih je ovaj biografski port¬ 
ret izrađen, uglavnom jesu: 

1. Osobno poznavanje i opažanje. Pisac je upoznao 
Alajbega god. 1933. i bio u njegovoj blizini sve 
do Alajbegove smrti. S njime je bio u bližoj su¬ 
radnji osobito u godinama 1948—1951 (kao mi- 
sn/ik u katedrali) i 1959—1964 (kao župnik u 
Splitu i tajnik Misijskog odbora, kojemu je Alaj¬ 
beg bio na čelu). 

2. Usmena saopćenja brojnih Alajbegovih đaka, dru¬ 
gova, župljana i znanaca. Naravno da sam u do¬ 
nošenju sudova uzeo u obzir nijhovo oduševlje¬ 
nje za osobu pokojnika i nastojao ostati objekti¬ 
van. 

3. Pismeni izvještaj ili pisma nekih Alajbegovih 
poznanika i učenika, koji su svi redom čestiti i 
vjerodostojni ljudi. 

4. Arhiv Nadbiskupskog ordinarijata u Splitu (u 
dokumentima s kraticom BOS). 

5. Opatsko-župski ured u Trogiru (matične knjige). 


6. Službeni dokumenti iz ostavštine don Mladena 
Alajbeg, koji se danas nalaze u posjedu njegova 
brata Vinka. 

7. Pisani radovi samog don Mladena, napisani nje¬ 
govom rukom, natipkani strojopisom ili tiskom 
dani u javnost (zapisi, propovijedi, predavanja, 
članci, brošure i knjige). 

8. Brojne fotografije iz kasnijeg života pokojnika. 

9. Poneka pisma samog Alajbega ili njemu upućena. 
Sva ostala korespondencija, što se našla iza don 
Mladenove smrti, bila je uništena, da ne bi bila 
povrijeđena osobna intima njegovih dopisnika. 

Dužnost mi je da ovom zgodom toplo zahvalim svi¬ 
ma koji su mi poslali pismene izvještaje o Alajbegu ili 
mi stavili na raspolaganje fotografije i pisane materi¬ 
jale. Njihova imena će se naći u knjizi. 

Posebna hvala msgru Srećku Vuković, profesoru 
Srećku Dragošević i kanoniku Frani Bego, što su pro¬ 
čitali rukopis knjige i dali mi svoje primjedbe. 

Ovome posljednjem svi dugujemo zahvalnost što je, 
kao župnik katedrale, financijski omogućio tiskanje ovog 
djela. 

Split, 1. I. 1974. 

Pisac 

I dio 

ŽIVOT 




MLADOST 

OBITELJ 


Po svome prezimenu don Mladen Alajbeg bi bio 
»turskoga« porijekla. 1 Njegovu prezimenu je odgovarala 
i don Mlađenova fizionomija: tamna put lica i duboke 
crne oči ispod gustih mrkih obrva. U čitavoj pojavi i 
temperamentu nosio je nešto orijentalnoga. Onaj koji ga 
je poznavao nije mogao izmaći toj slutnji. 2 

No da li je zaista pokojni Alajbeg bio potomak 
turskih pređa? Teško je to reći. Poznato je da su mnogi 
Bosanci prelazom na muslimansku vjeru postali »Tur- 

1 »Alajbeg (tur. »alaj« puk i »beg« gospodar) zapovjed¬ 
nik -spahija u sandžaku« (Enciklopedija Leksikograf, zavoda, 
sv. I, Zagreb 1966, st. 57). Hrvatska Enciklopedija je preci¬ 
znija: »Alaj, tj. parada, svečani ophod, mnoštvo ljudi, a kad 
je govor o količini vojske: pukovnija... Kako se mijenjalo 
ustrojstvo vojske, -imao je alaj različitu jačinu... Do reformi 
u Turskoj alajbeg je bio zapovjednik -s-pahija u jednom san¬ 
džaku« (sv. I, Zagreb 1941, str. 169). 

Beg (izvorno bey) je naslov koji ima nekoliko značenja: 
viši -plemić, knez ili vladar manjih plemena, vrhovni star¬ 
ješina nekih vojničkih redova, -visoki građanski i vojni ča¬ 
snik, visoki predstavnik -Stranih diplomatskih misija, veliki 
gospodin. U Bosni se održala riječ u značenju viši plemić 
(Hrvat. En-ciM. II ,sv. Zagreb 1941, str. 334). 

Alajbeg se je volio šaliti na sv-oj račun, pa i sa svojim 
prezimenom. Tako je prigodom otkrića -starog sarkofaga sv. 
Dujma -u katedrali reka-o aludirajući na sebe: »Trebalo je 
da Splićanima dođe jedan Turčin da im -otkrije sv. Duju«. 

2 Alajbezi se spominju u Dalmaciji već u XVI st. Tako 
se znade da je u Vel-imu (rođn-om mjestu -sv. Nikole Tavelića, 
u okolici Bribira) begova-o Alajbeg, sinovac Rus-ten-paše i 
tražio daće -od seljaka i Miečana i(v. Krsto -S-tošić — Sela 
šibenskog ko-tara. Šibenik 1941, str. 156). 

cima«. 3 Poznavalac bosanske povijesti Branislav Đurđev 
piše: »O podrijetlu bosanskih begova postoje dva mišlje¬ 
nja. Prvo je opće primljeno i starije, da su oni od starog 
bosanskog plemstva: u novije se vrijeme javlja drugo 
mišljenje (Glušac, Cubrilović) da je bosansko plemstvo 
postepeno nastalo i da je miješana podrijetla«. 4 

Možda su i don Mlađenovi pređi bili Hrvati koji su 
silom prilika prešli na islam, a poslije, služeći u turskoj 
vojsci, dobili nadimak Alajbeg. Kasnije opet — poslije 
protjerivanja Turaka iz Bosne — odvijao se je obratan 
proces: neki muslimani su se vraćali djedovskoj krš¬ 
ćanskoj vjeri. 5 

O don Mladenovoj obitelji znamo samo to da potje¬ 
če iz sela Ljubitovice, koje se nalazi u trogirskoj zagori. 
Tamo je rođen njegov otac Paško Alajbeg dana 10. V. 
1865. od oca Jakova i majke Ivanice. 6 Otac mu je imao 
osmero braće i jednu sestru. U Ljubitovici i danas živi 
39 obitelji koje nose prezime Alajbeg. Uz temeljno pre¬ 
zime Alajbeg neke od njih nose posebne nadimke: Ra- 
dušići, Veraje, Čačak, Bibić i Bernardići. 7 Prezime Alaj¬ 
beg se može naći u još nekim selima trogirske okolice. 8 

3 Bošnijanin H. — Hrvati i Herceg-Bosna. Sarajevo 1940. 

Bašagić A. — Znameniti Hrvati Bošnjaci i Hercegovci u 

turskoj carevini, Zagreb 1931. 

Handžić H. M. — Islamizacija Bosne i Hercegovine i 
porijeklo bos. herceg, muslimana, Zagreb 1940. 

Truhelka Ć. — Studije o podrijetlu, Zagreb 1941. 

4 Hrvatska Enciklopedija, sv. II, str. 334. 

5 »Ljetos (1955) proputovao je ponovno Dalmaciju prof. 
Seid Tiraljić, musliman iz Bosne, na radu u Historij. Insti¬ 
tutu Jugosl. Akademije u Zagrebu. U Šibeniku je kazao pi- 
šućemu da po'bire podatke o Turcima koji se nastaniše u 
Dalmaciji. Poznato mu je da su se nekoji od njih pokrstili 
i tu ostali« (Pismo dra Bamardina Bolonijo od 24. XI 1955. 
pdkojnom Alajbegu. Dokumenait br. 25). 

6 Obiteljsko stanje. Izdano od župskog ureda Trogir 14. 
IV 1947. (dok. br. 93). 

7 Pismo župnika Ljubitovice Davora Juričev od 24. III 
1967. (dok. br. 13). 

3 Npr. u Blizni i Vinišću. U prošlom stoljeću je doselio 
neki Alajbeg u Gornje selo na Šolta. Danas ih ima dosta i 
u Splitu. 



Alajbegova rodna kuća u Trogiru 
(u sredini, danas Omladinska ul.) 

Paško Alajbeg je pripadao ljubitovičkoj sirotinji, pa 
je u potrazi za kruhom došao u Trogir. Tu je radio kao 
nadničar kod trogirskih građana i težaka. Tako se je 
upoznao s djevojkom Tonom Paut i s njome sklopio 
brak dana 10. VII 1892. 9 Tone je bila sirota, rano ostala 
bez roditelja i jako siromašnog stanja. Vjenčanjem s To¬ 
nom Paško je postao vlasnikom skromne kuće u Tro¬ 
giru i jednog vinograda zvanog Plemenština, a obrađi¬ 
vao je još kao napoličar dvije tuđe čestice. 10 Žena je po¬ 
magala mužu u poljskim radovima i ujedno posluživala 
u bogatijim kućama. 11 

O doista oskudnom ekonomskom stanju obitelji 
Alajbeg svjedoči nam i jedan službeni dokumenat. To je 
»Svjedodžba o stanju obiteljsko-gospodarstvenom Mla¬ 
dena Alajbeg«, izdana od trogirske općine g. 1923, a 
potvrđena od mjesnog opatskog ureda. 12 Iz nje vidimo 
da su Alajbegovi »težaci«, da se bave »zemljoradnjom«, 
da posjeduju jednu »stojnu kuću«, a čitav godišnji porez 
im iznosi »din. 1:26 (jedan i para 26«), 

U obitelji je bilo sedmero djece, 2 sestre i 5 braće. 
Najstarije dijete je bila Marija, teški invalid zbog para¬ 
lize u nogama. Sestra Ivanka je udana i živi u Splitu. 
Dva mala brata su umrla u djetinjoj dobi. Četvrto dijete 
po redu bio je sam Mladen, a zatim braća Mate i Vinko. 
Mate se je bavio poljoprivredom, a u slobodnom vre¬ 
menu svirao u mjesnoj »glazbi«. Od rata služio u vojsci 
kao muzikant, danas kao penzioner živi u Trogiru. Naj¬ 
mlađi brat Vinko je postao stolarom, najprije u rodnom 
gradu, a kasnije u Splitu, gdje i sada stanuje kao umi¬ 
rovljenik. 

9 Krsni list don Mladena (iz Matice tarStanih u Tr ogir u, 
sv. XVII, str. 10, br. 126, dok. tor. 94). 

10 Don Mlađenov brat Vinko piše: »Otac je obrađivao 
dvije tuđe zemlje. Plodovi tih zemalja su se 'dijelili, najveći 
dio je išao gospodaru, dok nama ono što je ostalo — manje« 
(Dok. br. 6, str. 1). 

11 Vinko Alajbeg: »Kako smo bili siromašna porodica, 
majika je bila prisiljena radilti kod drugih obitelji kako bi 
kući donijela kruha nama djeci« (ibidem, str. 1). Isto mi je 
usmeno potvrdio susjed Alajbegovih Mladen Slade. 

12 Dokum. tor. 26. 


Aludirajući na zanimanja svoje braće, a prigodom 
svog ustoličenja za katedralnog župnika u Splitu, don 
Mladen se u svojoj propovijedi poslužio slikom koju je 
njegovo slušateljstvo dobro zapamtilo. Rekao je: »Mi 
srno tri brata. Jedan brat je izabrao srp, drugi čekić, 
a ja križ«. 

Po riječima dra Jerka Barišića, profesora Centralne 
bogoslovne škole u Splitu, koji je neko vrijeme bio don 
Mlađenov pomoćnik u splitskoj katedrali, Alajbeg je 
često govorio: »Ako sam što napravio, to je isposlovala 
svojim molitvama moja majka i svojim patnjama moja 
sestra Marija«. 13 Uvijek je ostao zahvalan žrtvama svo¬ 
jih roditelja i patnjama sestre Marije. O njima govori 
i u svojoj oporuci: »Mojoj majci zahvaljujem na silnim 
žrtvama što je ta patnica uložila da nas djecu othrani. 
Danas, kad iz daleke perspektive mislim na život u rod¬ 
noj kući, onda vidim da je sva težina brige, skrbi i ne¬ 
volje ležala na njezinim leđima. Nikad se ne mogu 
dovoljno načuditi koliko je mogla izraditi ta mučenica 
naša, ta radnica naša.. . Otac je svu brigu (oko odgoja 
djece, moja op.) prepustio majci, a on je samo radio od 
jutra do mraka na one dvije polutuđe zemljice, koje nisu 
bile u mogućnosti da zadovolje najskromnije potrebe 
obitelji. Bio je uzor strpljivosti, cijeli život u radu i 
oskudici, a uza sve to nikada ;se nije tužio ... Sestri Ma¬ 
riji zahvaljujem na molitvama. Na drugom svijetu doz¬ 
nat ću koliko dugujem njezinim molitvama i njezinim 
žrtvama«. 14 


DJETINJSTVO 

Mladen Alajbeg se je rodio u Trogiru dne 31 pro¬ 
sinca 1899. godine, dakle posljednjega dana XIX stolje¬ 
ća. Ta okolnost mu je kasnije u životu često puta poslu¬ 
žila kao povod za dobru šalu. Pripadao je dvama vje¬ 
kovima. 


13 Izvještaj dra Jerka Bairišić, dok. br. 4. str. 1. 

14 Oporuka don Ml. Alajbeg, dok. tor. 96, str. I. 

Vrijeme rođenja je odlučilo i njegovim imenom. Na 
krstu je đobk> ime: Mladin, Silvestar. 1 Silvestrom je 
nazvan zbog rođendana, a Mladinom zbog blagdana Ne¬ 
vine dječice što se slavi par dana prije (u Trogiru se 
blagdan naziva »mladinci«). Ime Mladen je došlo na prvo 
mjesto najviše stoga što se je njegov prvi susjed i naj¬ 
bolji prijatelj iz djetinjstva — kojega je »teta Tone« 
jako voljela — zvao također Mladen. 2 

Mali Mladen je kršten u glasovitoj Alešijevoj krstio¬ 
nici, koja se nalazi pored još slavnijeg portala majstora 
Radovana, na samom ulazu u katedralu. Krštenje je oba¬ 
vio trogirski svećenik don Bare Carli dana 14 siječnja 
1900. 3 Kumovali su mu — kako to i pristoji sinu siro¬ 
maha —- dva pripadnika sitne buržoazije: Jakov Dudan, 
»porezni pristav«, i Frane Zelalija, »obćinski poslušnik«. 

Rano djetinjstvo je Mladen proveo većinom u igra¬ 
ma kroz tijesne gradske uličice, na rivi ili kod kule Ka- 
merlengo, poput ostale trogirske djece. No — ne poput 
ostale trogirske djece — također i u gladu. U kući nije 
bilo svaki dan dovoljno kruha. Kasnije, kad je stasao za 
školu, morao je da uči i da pomaže roditeljima u polj¬ 
skim radovima. Šest godina je pohađao pučku školu u 
Trogiru, od 1906 do 1912. 4 Svjedodžbe nam se nisu saču¬ 
vale, no Mladen je učio vrlo dobro. 


ZVANJE 

Po izjavi brata Vinka Mladen nije rado odlazio u 
polje. No to nije bilo iz lijenosti, već zato što ga je pri¬ 
vlačilo nešto sasvim drugo — svećenička služba. U toj 
djetinjoj duši već su bile počele klijati klice kasnijega 
zvanja. Stoga je najradije pohađao mnogobrojne trogir¬ 
ske crkve i u svima ministrirao. I svoju rodnu kuću je 
pretvorio u crkvicu. Napravio si je oltarić, okitio ga 

1 Matica krš’tenih i rođenih, sv. XVII, str. 10, br. 126. 

3 To je već spomenuti Mladen Slade, sada penzioner u 
Splitu. 

3 Svjedodžba rođenja i krštenja, izdana 1920. (dok. 94). 

4 Osobnik od 20 srpnja 1944. (dok. br. 51). 


svetim slikama i cvijećem, te je na njemu redovito »go¬ 
vorio misu« i »predikao« mlađoj braći i susjednim dje¬ 
čacima. Snalazio se je i za »misno ruho«, premda ga je 
to koštalo batina. 1 »Njegovi oltarini su se dugo iza mojeg 
djetinjstva vukli po kući u Trogiru«, priča mu brat 
Vinko. 2 

Da to nisu bile obične dječje igrarije već pravi zna¬ 
kovi svećeničkog zvanja, svjedoči i msgr Frano Coce, 
njegov sugrađanin, školski drug i prijatelj, danas kano¬ 
nik trogirskog kaptola. Na don Mladenovu sprovodu ka¬ 
nonik Coce je izjavio: »Rođeni smo iste godine, djetinj¬ 
stvo skupa proveli i za istim idealom išli: da postanemo 
svećenici. Kao djeca živjeli smo u religioznoj atmosferi 
našega grada koji je pun crkava. U svaku smo crkvu 
zalazili i bili smo sretni ako smo kod oltara mogli držati 
okrajak pluvijala ili u ruci kadionicu... U nama je gor¬ 
jela vruća želja da postanemo svećenici... Naše su dje¬ 
čje igre bile da smo napravljali oltariće, držali mise i 
procesije«. 3 

Na 21. lipnja 1908. u svome devetom ljetu, mala Mla¬ 
den je primio sakramenat prve pričesti, a godinu kasnije 
(2. V. 1909) i svetu krizmu iz ruku biskupa V. Palunka. 4 

Došlo je vrijeme da Mladen počne ostvarivati svoj 
djetinji san o svećeništvu. Njemu je svejedno hoće li 
biti svjetovni svećenik ili redovnik, glavno je da može 
služiti Bogu na oltaru. Stoga je okušao sreću najprije 
kod dominikanaca. Pošao je s majkom u dominikanski 
samostan u Trogiru i zamolio oca Vjekoslava Žižak da 
ga prime za pripravnika u Bol. Ako nije moguće da uči 


1 Vinko Alajbeg pripovijeda kako je Mladen za svoje 
»misno ruho«^ prekrojio majčinu travensu ii svileni šal sa 
vjenčanja, koje je ona 'čuvala kao dragu uspomenu. »Živa 
sam ga ubila«, govorila je poslije majka sjećajući se kako 
ga je iizbaitinala. (Dok. 6, istr. 2 i 3). 

2 Dok. 6, str. 5. 

3 Nadgrobni govor u katedrali (dok. 10, str. 1). 

4 Matica krizmanih (sv. I. str. 16, br. 3) žup. ureda Tro¬ 
gir. Također i govor misgra U. Krizomali (dok. 23). 

6 To je ispniipovjedio sam Alajbeg u jednom članku u 
LrOS P 1 Stajskoj (Sakupljeno klasje, I sv., br. 62). 

za svećenika, neka ga uzmu barem za brata laika. Nije 
bio primljen. 5 Mladen je o svojoj želji govorno i trogir¬ 
skim kanonicima i svim svećenicima s kojima se je 
poznavao. 

Bog je priskočio u pomoć njegovu siromaštvu preko 
trogirske obitelj e Fulgosi u kojoj su tada bila dva živuća 
svećenika: don Kazimir, župnik u Lukšiću (kasnije tro¬ 
girski opat) i don Vicko, župnik u Jesenicama kod Splita 
(poslije ravnatelj splitskog sjemeništa, kanonik i gene¬ 
ralni vikar splitske biskupije). Evo što o tome govori 
sam don Mladen: »Obitelji Fulgosi dugujem svoje sveće- 
ndštvo, a to je mnogo. Otac pok. don Vicka bio je drvo¬ 
djelac, a ja sam poslije osnovne škole, u nemogućnosti 
da idem dalje na školovanje, bio dan njemu na zanat. 
Bio sam šegrt u meštra Tona Fulgosi. Iz drvodjelske 
radionice digao me u 13. godini života pok. don Kažo 
Fulgosi, onda župnik u Lukšiću, k sebi i pripremio me 
za privatne ispite, isposlovao stipendiju i prijem u sje¬ 
menište. Za vrijeme mojih studija brinuo se za me, a na 
mladoj misi držao propovijed veseo i blažen što me vidi 
svećenikom... Don Vicko mi je učinio slavlje mlade 
mise u sjemeništu, gdje je bio ravnatelj, jer radi siroma¬ 
štva nisam mogao pjevati misu u Trogiru. Na slavlju 
mlade mise bila je prisutna kao moja misna majka pok. 
Niko Fulgosi«. 6 

Plemenitim dobročiniteljima je poslije don Mladen 
posvetio svoju knjigu »Na putu u svetište« riječima: 
»Bio sam pastir; iz polja me uveo u svoju drvodjelsku 
radionu Antun Fulgosi. Bio sam drvodjelac; iz radione 
me uveo u sjemenište opat Kazmir Fulgosi. Bio sam 
siromah; slavlje mlade mise priredio mi je kanonik 
Vicko Fulgosi. Sa mnom se veselila kao »misna majka« 
Nika Fulgosi«. 7 


6 Posmrtno slovo don Vicku Fulgosi, 30. VI. 1955. (dok. 
12, str. 1). 

7 Navedena posveta nalazi se na 3. stranici knjige »Na 
putu u svetište, Siplit 1935. 


ŠKOLOVANJE 

Odlaskom njegova prijatelja Frane Coce u sjemeni¬ 
šte u Mladenovu srcu je još jače narasla nostalgija za 
svećeništvom. Uz pomoć don Kazimirovu napokon mu 
je uspjelo dobiti stipendiju za sjemenište u Splitu. Dok 
molba još nije bila riješena, Mladen je često puta znao 



Mladen kao dječak 


(u trogirskoj narod, nošnji) 

doći pješke (27 km!) ili na čijem karu do Splita i tu bi 
sjeo na ogradili zid pred sjemeništem i suznih očiju gle¬ 
dao u zgradu svojih uzdisaja. S nadom i strepnjom je 
iščekivao sudbonosnu odluku o stipendiji i prijemu. 1 

Međutim se kod župnika u Lukšiću marljivo pripre¬ 
mao za polaganje ispita za prvi razred gimnazije. Po 
primitku u sjemenište je nastavio redovito školovanje 
na državnoj klasičnoj gimnaziji u Splitu, a stanovao je, 
hranio se i odgajao u sjemenišnom zavodu. Osim prvoga 
razreda Mladen je još morao privatno učiti i polagati V 
i VI razred gimnazije zbog toga što je bio pozvan u voj¬ 
sku, jer je I svjetski rat bio u toku. 2 Prema školskim 
svjedočbama koje posjedujemo (za II, V, VII i VIII raz¬ 
red) 3 Alajbeg je bio osrednji đak. Neredovito školovanje 
i teške obiteljske prilike nisu mu dozvolile postizanje 
boljih ocjena. Ispit zrelosti je završio s uspjehom 8 srp¬ 
nja 1920. 4 

Mladenove gimnazijske godine su bile prekinute, 
kako smo rekli, pri kraju prvoga svjetskog rata voj¬ 
nom službom u austro-ugarskoj vojsci. Vojnikovao je 
od 11 ožujka 1917 do 30 listopada 1918, dakle sve do 
konca rata. 5 Srećom nije bio na fronti, nego je obavljao 
uobičajena đačka zanimanja, kako je to već bio običaj 
u austrijskoj monarhiji. Najduže vremena je služio u Za¬ 
dru i Kotoru. Zbog toga vojnog intermezza morao je po¬ 
lagati V i VI razred gimnazije privatno. 

Po završenoj maturi u Splitu Alajbeg polazi u Sara¬ 
jevo na bogoslovske nauke. Tamo ostaje dvije školske 
godine (1921—1922). Iz tadašnjih školskih dokumenata 
vidimo da kod polaganja ispita prevladava ocjena »valde 
bene« (vrlo dobro). 6 Ipak u Sarajevu nije bio sasvim 

1 Govor kanonika Bavla Žanića na Alajbegovu grobu 
(dok. 16, str. 2). 

2 Dok. 34 i 34a (maturalna svjedodžba). 

3 Dokumenti br. 29, 30, 31, 32, 33. 

4 Dok. 34 i 34a. 

5 Vojno uvarenje (dok. 28 i 28a). 

6 Leotunis salutem za I i II tečaj teologije u Sarajevu 
(dok. 35, 36). 

7 Svjedodžba o imatrikulaciji (dok. 37). 


zadovoljan, želio je poći na studij u Ljubljanu. Tako je 
slijedeća četiri semestra teologije nastavio na bogoslov- 
skom fakultetu u Ljubljani. Upisan je 20. X. 1922. 7 Jezik 
je brzo naučio i sve ispite polagao u redovitom roku. I 
ovdje mu je glavna ocjena »prav dobro«. Iz pedagogike 
i hatehetike — u kojima će se poslije isticati i u praksi 
— ima odlično. 8 U Ljubljani su mu profesorima bili 
kasniji biskupi Srebrenič i Ujčić. Diplomirao je dne 28. 
VI. 1924. 9 

Kasnije, kad mu je splitski biskup Bonefačić dao 
na znanje da će ga imenovati srednjoškolskim vjero¬ 
učiteljem u Splitu, Alajbeg je odlučio da produbi svoje 
znanje iz bogoslovskih nauka, te se je ponovno upisao 
na ljubljanski teološki fakultet. Pohađao je kao izvan¬ 
redni slušač postdiplomski studij još četiri semestra u 
godinama 1929 do 1931. 10 


MISNIŠTVO 

Napokon! Vruća Mladenova želja da postane sveće¬ 
nikom se je konačno — post tot điscrimdna rerum — 
ispunila. 

Dana 15 travnja 1923 bio je u Ljubljani zaređen za 
subđakona. 1 Đakonom je postao na dan 14 listopada iste 
godine. 2 Četiri dana poslije toga, dne 18 listopada 1923, 
bio je zaređen za svećenika u splitskoj katedrali od no¬ 
voimenovanoga splitskog biskupa dra Kvirdna Klementa 
Bonefačić. 3 Alajbeg i drugovi bili su prvi redenici no¬ 
voga biskupa. 

Odmah sutradan je don Mladen prikazao Bogu svo¬ 
ju prvu misnu žrtvu, skromno i tiho, u rodnome Trogiru 

8 Razne fakultetske potvrde iz Ljubljane (dok. 38, 39, 40, 
41, 42, 43, 44, 45, 46, 47, 48, 48a). 

9 Litterae testimoniales ljubljanske unlverze (dok. 48). 

10 Inđex (dok. 50). 

1 Službena potvrda o ređenju (dok. 49). 

2 Uvjerenje Bisk. Ordinarijata Split, br. 1525/1939. (dok. 
53). 

3 Isto. 

na oltaru sv. Ivana, trogirskog zaštitnika. Isti dan je 
svečano misio i Mladenov kolega iz djetinjstva don Fra- 
ne Coce, koji je bio s njime skupa zaređen. 4 Možemo 
zamisliti s kojom radošću je don Mladen stupio kao sve¬ 
ćenik na Gospodnji oltar, na kojemu je vjerno služio 
Bogu od svoga djetinjstva kao ministrant! 

Da mladomisniku učini i vanjsko veselje, a i stoga 
da bude na pobudu mladim svećeničkim kandidatima, 
don Mladenov prijatelj i dobročinitelj don Vicko Ful- 
gosi (koji je upravo postao ravnateljem sjemeništa) pri¬ 
redio mu je svečano mladomislničko slavlje u splitskom 
sjemeništu na 21 listopada 1923. 5 

Kako Alajbeg još nije bio završio do kraja sve svoje 
studije, poslije mlade mise vratio se u Ljubljanu, gdje 
je diplomirao 28. VI. 1924. 


4 Kanonik Coce u nadgrobnom govorni (dok. 10) i u svo¬ 
joj dopisnici od 21. IX 1968. (dok. 112). 

5 Alajbeg u nadgrobnom govoru pok. Fulgositu (dok. 12). 


SLUŽBOVANJE 


PREFEKT 

Kao svoju prvu svećeničku službu Alajbeg je dobio 
posao koji je najviše volio — odgoj mladeži. Na 30 kolo¬ 
voza 1924 biskup Bonefačić ga je imenovao nadstojni¬ 
kom u biskupskom sjemeništu (u sjemenišnom žargonu: 
prefekt). Biskup je po svoj prilici u njemu naslućivao 
dobrog odgojitelja, jer je imenovanje motivirao ovako: 
»Pošto se u smislu kan. 1360, § 1. imaju za starješine u 
sjemeništu izabrati svećenici koji se ne samo ističu u 
nauku, nego i u razboritosti i kreposti, pišući cijeneći 
da ćete Vi riječju i primjerom biti na korist pitomaca 
ovomjesnog biskupskog sjemeništa, imenuje Vas ovim 
starijim nadstojnikom u istom zavodu«. 1 Mlađi nadstoj¬ 
nik ili pomoćnik u odgoju bio mu je don Toma Karme- 
lić, svećenik iz Bola. 

Don Mladen se svim žarom mladenačkog srca bacio 
na svoj odgojiteljski posao. Sjemeništarci su u njemu 
brzo otkrili svog iskrenog prijatelja. Opazili su da se za 
njih zdušno zanima, da ih voli onakve kakvi jesu i da 
im je spreman pomoći u svakom pogledu. Iz njegovih 
postupaka su lako zaključili da su Alajbegu glavna stvar 
oni, njihove osobe, a ne disciplina. Primijetili su da on 
ima razumijevanja za njihove mladenačke nestašluke 
i da mogu računati na njegovu zaštitu. Don Mladen je 
u njima gledao ljude a ne odgojne objekte. 

Jedan tipičan primjer Alajbegove pedagogije. U sje¬ 
menišnom vrtu se je gajilo mnoštvo balancana, stoga su 

1 Dekret Bisk. Ord. Split (dok. 52). 

ih pitomci imali svaki dan na stolu. To napokon mom¬ 
cima dojadilo i, kad nisu pomogli protesti kod ekonoma, 
oni jedne noći počupaju sve balancane i bace ih preko 
zida. Nato ravnatelj naređuje istragu i kaznu za krivce. 
A don Mladen? Formalno izvršuje zapovijed, a stvarno 
stoji na strani đaka. Njegovom intervencijom nije ni¬ 
tko kažnjen. Međutim sjemeništem su kružile glasine da 
su balancane bile iščupane zapravo na diskretni savjet 
samog Alajbega. 

Prefektom je ostao četiri godine, sve do 28 veljače 
1928. 2 U isto vrijeme je obavljao i službu vjeroučitelja 
(po dekretu: honorarni nastavnik) na državnoj srednjoj 
tehničkoj školi u Splitu. U toj školi je predavao vjero¬ 
nauk kroz tri školske godine (1924—1927). 3 Na 15 stude¬ 
noga 1925 je također dobio imenovanje za vjeroučitelja 
u privatnoj školi zavoda Martinis-Marchi. 4 Malo zatim 
(9. I. 1926) postavljen je za tajnika svećeničkog društva 
Unio cleri missionaria. 

U međuvremenu — od 25 veljače do 25 srpnja 1927 
— pozvan je na otsluženje vojnog roka u jugoslavenskoj 
vojsci. Služio je u Jadranskoj bolničkoj četi u Mostaru. 5 


ŽUPNIK JESENICA 

Ravnatelju sjemeništa Fulgosiu se je činilo da mladi 
prefekt previše vuče na stranu pitomaca, a na štetu 
discipline, pa je Alajbeg bio razriješen službe sjemeni- 
šnog nadstojnika i s danom 1. III. 1928 imenovan župni¬ 
kom Jesenica, sela udaljenog petnaestak kilometara od 
Splita. 1 Tu je naslijedio župnika don Marka Ivanišević, 
domaćeg sina i brata pučkog prosvjetitelja don Frane 
Ivanišević. U Jesenicama ga je čekalo mnogo posla, jer 
je tu, zaslugom braće Ivanišević i don Vicka Fulgosia, 

2 Osolbnik 1944. (dok. 51). 

3 Isto. 

4 Dekret BOS (dok. 61). 

5 Osobnik i Vojno uverenje općine Trogir, br. 9357 (dok. 

28). 

1 Dekret imenovanja BOS, br. 855/28 (dok. 55). 


bio razvijen vjerski i kulturni život. Najviše posla je 
imao oko održavanja vjeronauka u četiri pučke škole 
gto su se nalazile na teritoriju župe. Svom dušom se je 
posvetio jeseničkoj mladeži, a naročito pronalaženju i 
odgoju svećeničkih kandidata. Nekoliko njih je i pri¬ 
vatno poučavao. 

S tim u vezi jedan moj doživljaj prigodom kojega 
sam prvi put čuo za don Mladena Alajbeg. Školske god. 
1932/33 nalazio sam se u II razredu gimnazije u split¬ 
skom sjemeništu. Razrednikom nam je bio prof. Josip 
Piasevoli, vrlo strog i pedantan čovjek. Na prvom satu 
razrednik je konstatirao da se je pojavilo 4 ili 5 novih 
đaka. Počeo ih je zapitkivati odakle su i gdje su učili 
I raz. gimnazije. Svi su redom odgovarali: »Iz Jesenica, 
u Jesenicama«. Nakon trećeg ili četvrtog takvog odgo¬ 
vora Piasevoli je uskliknuo: 

— Per l’amor đi Dio, kakva je to tamo nova gimna¬ 
zija? 

Tad su mu naši novi drugovi s oduševljenjem pričali 
o svome župniku Alajbegu, koji ih je privatno poduča¬ 
vao sve predmete i pripravio za konačni ispit iz I raz¬ 
reda klasične gimnazije. Tako sam po prvi put saznao 
za tog plemenitog čovjeka. 

Msgr Srećko Vuković, generalni vikar splitske nad¬ 
biskupije, rodom iz Jesenica, Alajbegov gojenac u sje¬ 
meništu a poslije kolega vjeroučitelj u Splitu i dugo¬ 
godišnji sustanar, priča o don Mladenovu župnikova- 
nju u Jesenicama: »Don Mladen je odmah osvojio privr¬ 
ženost Jesenica, što za njega nije bilo teško s obzirom 
na njegove propovjedničke i pjevačke sposobnosti, a po¬ 
sebno na sposobnost saobraćanja sa svijetom. .. Odmah 
je nastojao što više dotjerati crkveni pjevački zbor. Do¬ 
veo je učitelja pjevanja i zborovođu iz Slovenije. Zboro- 
vođa je stanovao s don Mladenom u župskom stanu... 
U zboru su bili većinom mladi uz nekoliko starijih pje¬ 
vača. Kad bi gdje bio euharistijski ili koji drugi kongres 
ili vjerska manifestaoija, uvijek je bila zastupana jese- 

nička župa u narodnim nošnjama, organizirana od žup¬ 
nika«. 2 

»U Jesenicama je — nastavlja Msgr Vuković — 
uvijek bilo sjemeništaraca, a i drugih đaka i studenata. 
Ustaljen je bio dnevni red preko praznika, da bi se sje- 
meništarci i bogoslovi ujutro našli na misi kod sv. Roka, 
zatim bi pošli na kupanje, a poslije podne bi se našli kod 
župnika, ne samo sjemeniištarci i bogoslovi nego i ostali 
đaci i studenti. To su bili zgodni sastanci i razgovori, 
koji su -ostali u dubokom sjećanju svih nas ... Posebno 
je za mornare aktivirao blagdan sv. Nikole. Tad bi se 
svi ispovjedili i pričestili. Rad sa ženskima odvijao se 
kroz društvo »Kćeri Marijine«, koje je ustanovio don 
Marko. Članice su imale mjesečne sastanke između male 
i velike mise, te zajedničku pričest«. Uz to se je don 
Mladen velikim marom brinuo i za bolesnike. »Često 
je don Mladen pripovijedao kako je jednom, kad je 
umiralo dvoje mladih u isto vrijeme morao cijelu noć 
biti sad k-ođ jednoga sad kod drugoga«. 3 

Jeseničani su bili jako odani svome mladom i po¬ 
letnom župniku. Nisu ga nikada zaboravili. Ostali su mu 
trajno zahvalni i poslije njegova odlaska iz Jesenica. To 
se je najbolje pokazalo prigodom Alajbegove bolesti u 
Zagrebu (sakupili su m-u i poslali novčanu pomoć) i 
poslije smrti (veliko učešće na sprovodu). 

S danom 1. I. 1933 Alajbeg je imenovan amovibil- 
nim župnikom Kučina, malog seoca nadomak Splitu. 4 
Zapravo je imao stan u Splitu, predavao vjeronauk na 
državnoj muškoj realnoj gimnaziji u gradu, a prema 
potrebi je odlazio i u svoju župu. Ona je inače bila redo¬ 
vito proviđana po susjednom župniku iz Mravinaca. Ta¬ 
ko je Alajbeg radio 20 mjeseci. Na 23. VIII. 1934 bio je 
riješen župničke službe u Kučinama. 5 


3 Pismeni izvještaj msgra S. Vuković (dok. 139). 

3 Ibidem (str. 2). 

4 Dekret imenovanja od BOS (doik. 59). 

5 Osobnik 1944. (dok. 51). 


KATEHETA U SPLITU 

Kad je tako dobro radio u Jesenicama, zašto je Alaj¬ 
beg odanle bio premješten? Zato što je na splitskoj real- 
ci trebao novi vjeroučitelj, pa je biskup Bonefačić sma¬ 
trao Alajbega pogodnim za to mjesto. Od školskih vla¬ 
sti je dobio dekret s titulom »honorarni nastavnik držav¬ 
ne muške realne gimnazije u Splitu«. 1 Službu je nastu¬ 
pio H siječnja 1933. Od toga dana don Mladen neće više 
nikada napustiti Split. 

Na realnoj gimnaziji Alajbeg nije dugo ostao. Usli¬ 
jed bolesti dotadašnjega katehete don Drage Bosiljevca, 
dne 20. VIII. 1934 biva postavljen za suplenta na držav¬ 
noj klasičnoj gimnaziji u Splitu. 2 Tako će Alajbeg po¬ 
stati vjeroučiteljem klasičara sve do svršetka II svjet¬ 
skog rata. Nakon što je 17. XI. 1937 položio odličnim 
uspjehom profesorski ispit u Zagrebu, 3 dobio je i naslov 
profesora (1. II. 1938). 4 

Don Mladen je u to vrijeme u naponu svojih snaga. 
Svoj rad i žar ne može ograničiti samo na područje 
katehizacije. Rado pomaže po svim splitskim crkvama, 
osobito u stolnici i župskoj crkvi sv. Križa na čijem te¬ 
ritoriju boravi (najprije u župskoj kući, kasnije kod 
obitelji Vojković, naposljetku u vlastitom stanu s kole¬ 
gama Vukovićem i Pavlinovićem, ulica Kraljice Marije, 
kasnije Maxima Gorkog). Kao dobar propovjednik tra¬ 
žen je po svim crkvama grada i okolice. Rijetko se gdje 
u gradu slavi kakva svečanost a da don Mladen nije 
tamo prisutan riječju i djelom. Isto tako nije bilo skoro 
ni jedne trodnevnice, devetnice, vjerskog tečaja ili du¬ 
hovne obnove u Splitu u kojoj barem djelomično nije 
sudjelovao i don Mladen. Naročito je bio tražen za ko¬ 
rizmene i svibanjske propovijedi. O božičnim i uskrsnim 
praznicima, a isto tako za vrijeme ljetnog odmora, Alaj¬ 
beg redovito pomaže oboljelim ili prezaposlenim župni¬ 
cima po čitavoj biskupiji. 

1 Osobnik (dok. 51). 

3 Isto. 

3 Profesorska diploma (d-ofk. 60). 

. 4 Osobnik (dok. 51). 

U siječnju 1935 je Alajbeg postavljen za ravnatelja 
odgojnog zavoda Martinis-Marchi, koju službu vrši do 
srpnja 1936. Od 26. I. 1942 radio je također kao vjero¬ 
učitelj i na školi čč. sestara milosrdnica u Splitu. 5 Više 
godina je vodio u svojstvu duhovnika katoličko društvo 
Domagoj. Uz tolike službene dužnosti još ga je čekalo 
ogromno polje individuanlog pastorala i obaveza osobne 
naravi. 

U Splitu je don Mladen proživio sve godine II svjet¬ 
skog rata, nerazdruživ od svojih đaka. Iskreno i duboko 
je trpio sa postradalom domovinom, s potlačenim sugra¬ 
đanima, izgladnjelim siromasima i progonjenim učeni¬ 
cima. Ranjen do dna srca doživio je hapšenje mnogih 
kolega, strijeljanje brojnih prijatelja, pa čak i svojih 
nevinih đaka (Radanović, Stambuk, Pejković i dr.). S 
golemom boli u duši je dočekao zatvaranje splitske bo¬ 
goslovije, a kasnije i malog sjemeništa. Intervenirao je 
posvuda i pomagao svakome kome je mogao, ali vihor 
rata je bio daleko jači od njegova dobrog srca. 

Bio je i sam u pogibelji za svoju slobodu. Kad ga 
nisu mogli ušutkati preslušavanjima na kvesturi, 6 Tali¬ 
jani su bili skovali plan kako da ga interniraju negdje 
u Italiji (u Peruggiu ili Asiz), da bi se na taj način rije¬ 
šili prisutnosti popularnoga katehete, koji je imao pre¬ 
više utjecaja na svoje kolege, učenike i sugrađane. Kapi¬ 
tulacija Italije je međutim pomrsila fašističke planove. 

Alajbegov stan je često puta bio utočište progonje¬ 
nih rodoljuba. Tu ih je skrivao uz pogibelj vlastitog ži¬ 
vota. K njemu su se obraćali progonjeni i ugroženi s bilo 
koje strane i don Mladen nije nikada nikoga pitao za 
njegovo političko uvjerenje. U svakome patniku je vidio 
čovjeka i brata te je bio spreman pomoći bez ikakve 
diskriminacije. 

Svršetak rata je dočekao živ, ali iscrpljen tjelesno 
i živčano. Njegovo osjetljivo srce je već bilo načeto bo¬ 
lešću. Strah i brige su ga pratile i nadalje, osjećao se je 

5 Imenovanje od BOS (dok. 63). 

6 Poziv talijanske policije: Questura đi Spalato, Squadra 

politica 31. VIII 1942. (dok. 62). 


ugroženim i krivo shvaćenim. Još više je patio radi 
drugih: zbog tolikih tragedija njegovih učenika i prija¬ 
telja. 

Konac rata donio je don Mladenu još jedan teški 
udarac — nije više mogao biti kateheta na državnoj kla¬ 
sičnoj gimnaziji. On je doduše nastavio s poukom vjero¬ 
nauka njegovim »dragim klasičarima« u crkvi sv. Filipa, 
tik do katedrale. Djelomičnu kompenzaciju je našao u 
povratku u svoje nekadašnje sjemenište. »Uvažavajući 
Vaše stručne i pedagoške sposobnosti imenujemo Vas 
katehetom na Biskupskoj gimnaziji u našem Dječačkom 
sjemeništu«, glasio je dekret biskupa Bonefačića. 7 Malo 

7 Imenovanje od BOS, 18. IX. 1946. (dok. 68). 

zatim postavljen je za nastavnika katehetike i homile- 
tike na Centralnoj visokoj bogoslovskoj školi u Splitu, 
koja je opet započela radom. 8 


KANONIK I ŽUPNIK 

Uprava splitske biskupije je poznavala i cijenila du- 
šobrižnički rad katehete Alajbega. Stoga je dne 1 travnja 
1947 imenovan počasnim kanonikom katedralnog kap¬ 
tola. 1 

Odmah sutradan dobio je laskavi dekret o imeno¬ 
vanju za župnika drevne i slavne katedrale sv. Dujma 
u Splitu. 2 Građani Splita, a osobito revni slušači nje¬ 
govih propovijedi — održavanih došle u crkvama sv. 
Filipa i sv. Dominika — bili su oduševljeni novim žup¬ 
nikom. Alajbeg se uobičajenom revnošću bacio na pasto¬ 
ralni rad ne samo u svojoj župi, već i po čitavom gradu. 
Vjernici misle da nijedno slavlje ne vrijedi ako tu nije 
nazočan i don Mladen. Zbog pastoralnih briga Alajbeg 
mora prestati s katehizaeijom u sjemeništu, a malo zatim 
i s predavanjima u bogosloviji. 3 

Malo mu to pomaže, jer dobiva nova crkvena zadu¬ 
ženja, kao npr. službu prosinodalnog suca biskupije/ 1 Na 
ogromno zadovoljstvo građana Alajbeg je danom 27 ve¬ 
ljače 1952 imenovan za rezidencijalnog kanonika split¬ 
skog kaptola. 5 Sve više mu se povjeravaju službe oko 
uprave cijele biskupije: prosinodalni ispitatelj, 6 promi¬ 
catelj pobožnosti Marijina Ružarija, 7 član nadzornog 
vijeća 8 i odbornik dijecezanskog odbora za kanonizaciju 
bi. Augustina Kažotića, njegova sugrađanina. 9 

8 Imenovanje od BOS, 8. XI. 1946. (dok. 69). 

1 Imenovanje od BOS, 1. IV. 1947 (dok. 70). 

2 Dekret od BOS, 2. IV. 1947 (dok. 71). 

3 Zahvala na službi, 7. X. 1948 (dok. 72). 

4 Imenovanje od BOS, 1. VIII. 1951 (dok. 73). 

5 Imenovanje od BOS, 27. II 1952 (dok. 75). 

6 Imenovanje od BOS, 31. VII. 1957 (dok. 76). 

7 Imenovanje od BOS, 24. X. 1957 (dok. 77). 

8 Imenovanje -od BOS, 19. VI. 1958 (dok. 78). 

9 Imenovanje od BOS, 14. XI. 1958 (dok. 79). 


Ponovno zatvaranje malog i velikog sjemeništa u 
Splitu (g. 1956), velika duševna napetost u kojoj se je 
upravo tih godina nalazio te naporni pastoralni rad sve 
više su nagrizali don Mladenovo zdravlje. U godini 1958 
je doživio srčani infarkt i mora u Zagreb na liječenje. 
Svijestan svog stanja zamoli biskupa da bude riješen 
župničke službe, čemu je udovoljeno dekretom od 18. IX. 
1959. 10 Dirljivom primopredajom župništva svome na¬ 
sljedniku don Pavlu Žaniću (sadašnjem pomoćnom bi¬ 
skupu u Mostaru) Alajbeg se je oprostio od svojih žup- 
ljana. 

No nije od svoje katedrale: don Mladen u njoj ostaje 
kao propovjednik i član stolnog kaptola. Postaje sakri- 
stanom i rizničarom splitske stolnice. 11 Makar i bolesnog, 
njegova ga biskupija treba i nadalje, stoga se Alajbeg 
zaludu bavi mišlju kako bi se povukao u Boku Kotorsku 
na odulji oporavak. 12 Nitko mu nije osporavao pravo 
na odmor, ali svijest dužnosti je jača i on -ostaje na svom 
radnom mjestu. Međutim se gomilaju na njegova leđa 
nove dužnosti: biskupski delegat za 'inspekciju vjero¬ 
nauka, 13 biskupski delegat za čitavu biskupiju, 14 upra¬ 
vitelj konferencija za katoličku inteligenciju u gradu, 15 
biskupov delegat za sjemeništarce i bogoslove, 16 pred¬ 
sjednik dijecezanskog školskog odbora, 17 profesor vjero¬ 
nauka u -opet otvorenom sjemeništu, 8 i predsjednik bi¬ 
skupijskog odbora za pučke misije. 19 

Biskup Fra-nić je zahvalan don Mladenu za njegov 
požrtvovni rad i predlaže ga papi za najviša odlikova¬ 
nja. Papa Ivan XXIII imenuje ga 20. XI. 1959 svojim 
tajnim komornikom (oubicularius intimus supra nume- 


10 Dekret o prestanku službe (dok. 80). 

11 Imenovanje od BOS, 17. XI. 1959 (do'k. 81). 

13 Biskupovo pismo Alajbegu od 9. III. 1961 (dok. 83). 

13 Imenovanje -od BOS, 3. XII. 1959 (dok. 82). 

14 Imenovanje od BOS, 6. VII. 1961 (dok. 84). 

15 Imenovanje od BOS, 23. I. 1963 (do-k. 85). 

16 Imenovanje od BOS, 9. II. 1963 (dok. 86 i 86a). 

17 Imenovanje od BOS, 9. II. 1963. (dok. 86a). 

18 Imenovanje od BOS, 20. IX. 1963. (dok. 87). 

19 Imenovanje nisa-m mogao pronaći. Svjedočim osobno, 
jer sam ja tada bio tajnikom istog odbora. 

rum), 20 a malo zatim kućnim prelatom (26. I. 1961). 
Premda Alajbeg to nije želio, na molbu msgra Frandća, 21 
od istog pape je postavljen za prepozita splitskog kaptola 
s pravom nošenja mitre (10. IX. 1962). 22 

U poratno vrijeme je često Splitom kružio glas da 
će don Mladen biti imenovan biskupom (splitskim ili 
šibenskim). Da taj glas nije bio sine fundamento in re, 
najbolje pokazuje Alajbegovo pismo nadbiskupu Ujčiću 
(gdje ga moli da to svakako spriječi), 23 a tako isto i nad¬ 
biskupov odgovor. 24 


BOLOVANJE I SMRT 

Alajbeg je bio čvrste tjelesne konstitucije. Ne može 
se reći da je bio boležljiv. Naprotiv, njegova pojava 
odisala je snagom i zdravljem. Prva opasnija bolest koja 
ga je snašla bila je upala žućne kesice (u god. 1939). 
Operacijom u Zagrebu (srpanj 1940) kamenčići su od¬ 
stranjeni i don Mladen se je potpuno zdrav povratio u 
Split. 

Međutim, ratne strahote, poratne patnje i naporan 
rad oslabili su don Mladenovo srce. Godine 1958 na putu 
u Kloštar Podravski doživio je srčani infarkt. Smjesta 
je prenesen u Zagreb, gdje se je duže vremena liječio u 
bivšem Merkurovom sanatoriju (Zajčeva ul.). Liječnici 
su se svojski zalagali oko njegova ozdravljenja i zabra¬ 
nili mu svaki naporniji rad. Alajbeg se je oporavljen 
vratio kući, no tko je mogao sapeti njegovu neumornu 
radinost? Tko ga je mogao rastaviti od njegove đra 8 e 
katedrale? I kome je don Mladen mogao odbiti molbu 
za propovijed ili kakvu drugu uslugu? Premda je bio 


20 iSegretaria idi Stato 'di Sua Santiita, Vaiticano 20. XI. 
1959 (dok. 88). 

21 Pismo biskupa Franića Alajbegu 9. III. 1961 (dok. 83). 

22 Dekret imenovanja, Vatikan 10. IX. 1962 (dok. 89). 

23 Prijepis Alajbegova pitsma nadbiskupu Ujčiću, 21. XI. 
1946 (dok. 90). 

24 Odgovor Ujčića Alajbegu, 28. XI. 1946 (dok. 91). 


oslobođen od župničke službe, Alajbeg je radio i dalje 
kao da nije teški bolesnik. Dapače dobivao je uvijek 
nova zaduženja, koja nije znao odbiti. Lijekove je uzi¬ 
mao redovito, ali za odmor nije znao. Njegovi planovi 
da pođe u Kotorski zaljev na duži oporavak nisu se 
ispunili. 

Alajbegov stan se je nalazio na četvrtom katu (ul. 
M. Gorkog br. 4). Kako lifta u kući nema, trebalo ga je 
podupirati uza -stepenice. Na svakom katu je morao ot- 
počinuti i s teškom mukom je stizao do svog stana. Uza 
sve to je svaki dan odlazio u grad na posao. »Doskora 
ću se odmoriti u grobu«, odgovarao je zabrinutim pri¬ 
jateljima d bratu Vinku kad su ga odvraćali da ne izlazi 
iz kuće. 

I na sam dan svoje smrti don Mladen je bio u pu¬ 
nom radnom pogonu. U svojstvu predsjednika dijece¬ 
zanskog odbora za pučke misije pošao je dan prije, sku¬ 
pa s kanonikom Žamićem, u Vrgorac da tamo organizira 
pripreme za pučke misije u vrgoraokom dekanatu. Su¬ 
tradan 4 lipnja 1964 povratio se je u Split. Prepuštam 
riječ njegovu pratiocu i nasljedniku: »Ustao je rano 
ujutro u 3 sata i krenuli smo iz Vrgorca za Split. U 7 
sati je bio na oltaru u katedrali. Od 8 dva sata pred- 
sijedao kao biskupski inspektor na ispitima u teologiji, 
zatim dva sata vjeronauka u sjemenišnoj gimnaziji i tek 
u podne je stigao kući da objeduje i da se odmori. Ali 
to je bio odmor zauvijek.. -« 1 Poslije ručka je naime 
malo prilegao u naslonjač. Oko 3 sata i 30 minuta je 
k njemu došao prijatelj don Duje Nazor pa su započeli 
razgovor. Najednom se uhvatio za srce, uzdahnuo i bio 
mrtav... 

Vijest o don Mlađenovoj smrti se proširila kao mu¬ 
nja gradom. Zavladala je opća žalost među vjernicima. 
Posvuda se govorilo samo o pokojniku. Na dan Alajbe- 
gove smrti ja sam se našao u Zagrebu. Smjesta sam se 
povratio u Split. Odmah na kolodvoru prvi znanac koga 
sam sreo postavi ml pitanje: »A znate li da je umro don 
Mladen?«. To je bila tema dana. 

. * Nadgrobni govor kan. Zanića, 6. 6. 1964 (dok. 16, 

Tijelo pokojnikovo je bilo izloženo u biskupskoj 
kapeli koja se je nalazila u istoj kući. Bezbrojni prija¬ 
telji i štovatelji su se izredali pred njegovim odrom. Bilo 
je dirljivo slušati uzdahe i komentare poznatih i nepo¬ 
znatih znanaca pok. don Mladena. 

Dva dana poslije, na 6 lipnja, pokojnikovo tijelo 
je bilo preneseno u trogirsku katedralu. Pratilo ga je 
više autobusa i mnoštvo manjih vozila iz Splita i okolice. 
Naročito je bio zapažen velik broj Jeseničana. Poslije 
mise zadušnice u katedrali se je održalo nekoliko po¬ 
smrtnih govora o pokojniku. Sprovod je krenuo na mje¬ 
sno groblje, gdje su nakon posljednjih molitava i još 
nekoliko govora posmrtni ostaci don Mladenovi bili po¬ 
kopani u obiteljsku grobnicu. 

Napokon se odmorio neumorni radnik Kristov. Po¬ 
čiva na najljepšem predjelu trogirskoga groblja, okrenut 
prema svome gradu i moru. Okružen čempresima, cvije¬ 
ćem i molitvama vjernih, uvijek živ u našem srcu, čeka 
Uskrsnuće. 

Brigom dra Ante Metkovića, splitskog odvjetnika i 
učenika don Mladenova, te novčanim darovima pokojni¬ 
kovih prijatelja na grobnici je postavljeno Alajbegovo 
poprsje iz bronze, rad splitskoga kipara Ivana Mirković. 


II dio 

RAD 

Upoznavši vanjski tijek Alajbegova života, lakše 
ćemo prodrijeti u srž njegova rada, u smisao njegova 
životnog djela kao i same njegove ličnosti. Nastojat ćemo 
ga bolje upoznati kao čovjeka i kao svećenika. Vidjet 
ćemo da je Alajbegov dušobrižnički rad bio raznolik i 
svestran. U njemu ćemo otkriti revnog župnika, brižnog 
odgojitelja, očinskog vjeroučitelja, sjajnog propovjedni¬ 
ka, djelotvornog samari tanca i sugestivnoga duhovnog 
vođu. Na kraju ćemo se pozabaviti i don Mladenovim 
književnim radom, koji je on stavio potpuno u službu 
Bogu i dušama. 

Da bismo dobili čim vjerniju sliku čovjeka koji se 
je zvao don Mladen Alajbeg, potrebno je proučiti nje¬ 
gov fizički i duhovni lik, njegov temperamenat i karak¬ 
ter, vrline i mane. Tek onda će nam iskrsnuti pred očima 
istinski don Mladenov lik. 


LIK 

Već i po svojoj vanjskoj pojavi don Mladen 
je odmah upadao u oči. Bio je srednjega rasta, no jak, 
zdrav i čvrsto građen. Naginjao je debljini, ali nije spa¬ 
dao u »salonske« (od »salo«!) exemplare. Ako bismo se 
htjeli poslužiti Kretschmerovom terminologijom, Alaj¬ 
beg je po tjelesnoj formi pripadao pikničkom tipu s izra¬ 
zitim atletskim primjesama. 1 U somatskom pogledu bio 

1 E. Kretschmar — Korperbau und Charakter. 20 izd. 
Eerkn 1951. 

je pravi muškarac: snažan, razvijen, odlučan i auktori- 
tativan. To je bila prva i najjača impresija što ju je 
ostavljao svojom vanjštinom. No unutra, u dubini duše, 
don Mladen je bio sama nježnost d dobrota. Takva ga je 
doživio i njegov bivši đak, sada već pokojni župnik don 
Kazimir Sinovčić: »Mnogo je trpio taj čovjek srca koji 
je u svome biću i svom životu bio vječno raspet između 
dviju suprotnosti; s jedne strane meka (mobile) nutrina 
sa 'ženskim srcem’, a s druge muška vanjština s oštrim 
crnim obrvama, očima i crtama lica uz duboki bariton¬ 
ski glas«. 2 

Taj glas — zvučni i topli bariton — bio je jedna 
od najmoćnijih magija Alajbega čovjeka, pjevača i go¬ 
vornika. Njime je osvajao u privatnom razgovoru i nji¬ 
me dominirao u svakom društvu. Ondje gdje je on go¬ 
vorio ostali nisu imali snage da nametnu svoju riječ. 
Iz Alajbegova glasa je strujala snaga, sigurnost, uvjere¬ 
nje, toplina, ljepota, muzikalnost i neodoljiva sugestiv¬ 
nost. Glas je bio i glavni čar don Mladenovih propovi¬ 
jedi. Nije se moglo odoljeti zatravljujućoj glazbi njegova 
zvuka. Alajbeg je imao muzikalno uho i krasno je pje¬ 
vao. »Kad bi zapjevao Muku Isusovu — priča dalje 
Sinovčić — srsi bi podilazili nas bogoslove slušajući ga 
i gledajući u stolnici«. 3 

Za fizički izgled don Mladenov bila je najmarkant¬ 
nija njegova glava. Nemarno začešljana kosa, visoko i 
široko čelo, kao ugljen crne i stršeće obrve, duboko pod 
njima uvaljene tamne oči, konveksni jaki nos, isturene 
lične jabučice, istaknuta gornja usna (uz navještaj gor¬ 
kog i sjetnog osmijeha) te jaka i energična brada ostav¬ 
ljali su dojam krepka, inteligentna i energična muškar¬ 
ca orijentalnoga (turskog) tipa. Takav utisak je još više 
pojačavala gusta i crna dlaka što je obuhvaćala veći dio 
obraza i koja se nije dala nikada sasvim izbrijati. Pravi 
»čmi Moro« iz naše davne narodne pjesme. 

Dok je šutio, ostavljao je sliku veoma ozbiljna, opo¬ 
ra i melankolična čovjeka, čim bi progovorio, lice bi mu 


2 K. Sinovčić: »Kako sam doživio don M. Alajbeg« (dok. 
11, str. 3). 

3 Ibidem. 

zasjalo, oči plamtjele, smiješak oko usana se razvedrio, 
a toplina glasa ogrijala i govornika i slušaoca. 

U Alajbegovu tijelu živio je sposobni, umni ti bistri 
duh. Njegov mentalni kapacitet bio je natprosječan. 
Inteligencija prodorna, intuitivna i hitra. Pamćenje iz¬ 
vanredno. Mašta živa i stvaralačka. Umjetničke sklono¬ 
sti kod Alajbega bile su sasvim očite. U to se može uvje¬ 
riti svatko tko je slušao njegove propovijedi, čitao nje¬ 
gove pjesme i spise ili poznavao njegovu biblioteku. 
Don Mladen je bio skroz naskroz pjesnička duša. Izra¬ 
žava se skladno, slikovito i plastično. 

Aperceptivne moći Alajbegova duha išle su više u 
pravcu intuicije nego điskurzije, više u smjeru konkret¬ 
nosti nego apstrakcije. Uza sve to u svome životu nije 
bio praktičan, a još manje poslovan ili »realist«. Iako je 
posjedovao izraziti govornički talenat, uživao u skladu 
i zvuku riječi, napajao se poezijom i literaturom, Alaj¬ 
beg nije zapadao u verbalizam ili stvarao svoju »filozo¬ 
fiju«, ostao je uvijek otvoren stvarnosti i životu. 

Po svojim nutarnjim dispozicijama, kao i u svome 
odnosu prema okolini i društvenoj zbilji, bio je društven, 
spontan i dinamičan. Kod prosuđivanja stvari i doga¬ 
đaja pokazivao je kritičnost i samostalnost. Imao je smi¬ 
sla za analizu i sintezu i u svojim sudovima nije bio je¬ 
dnostran. Intelektualni interesi Alajbegovi bili su okre¬ 
nuti prema životu i osobama, a manje prema teoretskim 
vrednotama. Možda su bili malko suviše estetski obo¬ 
jeni. Religiozne vrijednosti uživale su don Mladenovu 
predilekciju, ali ih nije nikada odvajao od humanih. 
Njegova religija je antropocentrična u dobrom smislu 
riječi. 

Don Maldenovo obrazovanj e bilo je svestrano 
i suvremeno. U srednjoj školi, doduše, nije se naročito 
isticao, premda je bio veoma inteligentan. Po svoj prilici 
razlog leži u činjenici što se je školovao na prekide, 
usred rata, i morao tri razreda polagati privatno. U teo¬ 
logiji je već bio vrlo dobar student. Kako je rado i mno¬ 
go čitao sa svih područja ljudskog znanja, nije se po¬ 
sebno bavio stručnom teološkom literaturom. Na osobiti 


je način volio lijepu književnost. S užitkom je čitao, 
komentirao i citirao književna djela. U kulturnom am¬ 
bijentu sjemeništa, gimnazije i grada neprestano je pro¬ 
širivao i usavršavao svoje obrazovanje. Na to ga je 
stalno silila njegova odgojiteljska i katehetska služba. 
Kao gradski župnik i voditelj konferencija za intelektu¬ 
alce bio je stalno u prilici da produbljuje i brusi svoju 
kulturu. 

Izvrsno je poznavao latinski a dosta dobro je vladao 
talijanskim i slovenskim jezikom. Najviše se je služio 
talijanskim knjigama. Iz gimnazije je poznavao njema¬ 
čki, a privatno je u priličnoj mjeri bio savladao francu¬ 
ski, no njemačkom i francuskom literaturom se je malo 
služio. Kadagođ je — osobito u poratnim godinama — 
zaželio koju dobru knjigu iz inozemstva, nikada nije 
bio u neprilici kako će je dobaviti. Njegovi brojni uče¬ 
nici, a isto tako i prijatelji, razasuti po svim kontinen¬ 
tima, natjecali su se da mu učine takvu uslugu. Razum¬ 
ljivo, većinom je nabavljao teološku i propovjedničku 
literaturu. 

Alajbegov bivši učenik i kapelan prof. Barišić svje¬ 
doči: »Uvijek je čitao. Imao je krasnu biblioteku. Znam 
da je odlično govorio talijanski. Nažalost nije mnogo 
pisao, koliko je mogao prema svojim intelektualnim spo¬ 
sobnostima. Imao je jaki dar zapažanja, duboki psiho¬ 
log ... Govorio sam mu nekoliko puta kad je već bio 
šlagiran: ’Sad imate vremena, sredite svoje propovijedi 
i pripremite za tisak’. Govorio mi je da bi mu trebao 
jedan tipkač, koji će mu biti na raspolaganje, da već ima 
toliko toga gotova. Druge stvari da bi morao srediti, 
izvući iz bilježaka itd. Njegova pojava je odavala inte¬ 
lektualca, lijepe manire, geste, govor. Inponirao je kao 
takav u službi koju je obnašao. Mislim da nije negdje 
centrirao i produbio svoje znanje, već je bilo više encik¬ 
lopedijsko, široko a ne duboko«. 4 

U svojim planovima za budućnost Alajbeg se bavio 
mišlju da položi doktorat u Ljubljani, da u zrelijim go¬ 
dinama prepusti službu katehete mlađima, a sam se po- 

4 Dr J. Barišić: »D-on Mladen Alajbeg« (dok. 4, str. 3). 

sveti knjizi i nastavi u splitskoj bogosloviji. O tome iz¬ 
ričito govori u svojoj molbi prigodom natječaj a za kano- 
nd'kat: »Pomišljao sam i na to da se u stanovito doba 
povučem iz gimnazije — što bi preuzeo mlađi — a mje¬ 
sto mirovine da preuzmem koji predmet u bogosloviji, 
gdje može stariji i iskusniji s većim uspjehom raditi. . . 
Ne iz ambicije —■ jer mi ni jesu više godine ambicije — 
već iz želje da bi bogoslovija imala kvalificiranog pro¬ 
fesora, pokrenuo sam pitanje svog doktorata kod teolo¬ 
škog fakulteta u Ljubljani. Imam sve ispite i sve pre¬ 
duvjete — samo mi fali radnja. I ta mi je odobrena (na¬ 
ime tema i shema)... Ali župnički poslovi, rastrganost 
vremena ne dozvoljavaju mi da se ozbiljno stavim na 
taj rad«. 5 6 

U Splitu je don Mladen uživao glas visokog intelek¬ 
tualca. Ako su kulturne ustanove, profesori ili učenjaci 
trebali kakve podatke s religioznog područja, najprije 
bi se obraćali Alajbegu. On je pak stajao rado na uslu¬ 
gu svojim opširnim znanjem, savjetima i bibliotekom. 5 
Kulturne ustanove Splita su se smatrale počašćenim 
Alajbegovim članstvom. 7 

Niti su umni darovi don Mladena učinili raoionali- 
stom, niti ga je njegova pjesnička priroda učinila me- 
kušcem. Voljne sposobnosti su mu bile dovoljno razvi¬ 
jene. Nije se lako podlagao tuđem uplivu, odlučivao se 
je brzo, nekada naizgled ii hirovito. Nije imao običaj 
dugo razmišljati i vagati razloge. U motivaciji svoga 
djelovanja Alajbeg se je više vodio srcem nego razu¬ 
mom. Svoju volju je radije stavljao u službu osjećaja 
nih i humanih nego logioko-legalističkih motiva. Izgle¬ 


5 Alajbegova molba za kanomikat (dok. 74, str. 1). 

6 Jedan primjer: zahvala Konzervatorskog zavoda za 
Dalmaciju na darovanoj knjizi (dok. 109). 

7 Molba Društva arhivskih radnika NRH upućena don 
Mladenu da postane njegovim članom: »Vi bi svojim zna¬ 
njem, savjetima i ugledom doprinijeli mnogo uzdizanju ar¬ 
hivske službe, te širenju brige i ljubavi za historijsku doku¬ 

mentaciju. Pošto znamo da ste Vi uvijek pokazivali veliki 
intetres za kulturni život naše zajednice, da ste jačanju tog 
živote uvijek bili spremni pomoći, očekujemo Vaš prista¬ 

nak na suradnju« (dok. 110). 


dalo je da kod njega čovjek uvijek ima prednost pred 
načelom. Život pred logikom. Ljubav pred zakonom. 

Tu smo se našli pred suštinom Alajbegova bića. On 
je bio čovjek srca. To je znao on sam, to su prizna¬ 
vali svi koji s:u ga poznavali. Premda je don Mladen u 
svakom pogledu bio potpun čovjek, ipak je srce igralo 
glavnu ulogu u njegovu životu. Izrazita, duboka i dje¬ 
lotvorna čuvstvenost bila je dominanta Alajbegova života 
i djela. Emocionalnost je njegova bitna karakteristika. 
Od srca je živio i od njega umro. To Splićanka Smiljana 
Rendić obrazlaže ovako: »Don Mladen Alajbeg nije slu¬ 
čajno umro od srca. Bolesti možda nikad nisu slučajne: 
možda uvijek postoji duboka moralna veza između bole¬ 
sti od koje se umire I života kojim se živjelo. U slučaju 
don Mladena Alajbega to je sigurno istina: živio je 
srcem i umro je od njega; umro je iscrpljen ljubavlju 
svoje neprekidne svećeničke prisutnosti u našim živo¬ 
tima«. 8 Isto veli i prof. Barišić za don Mladena: »Glavna 
karakteristika: bio je čovjek srca«. 9 

Alajbegova ljubav prema ljudima, osobito prema 
siromasima i patnicima, bila je poslovična. U Splitu je 
svatko za nju znao, i mnogi su je iskorištavali. Ako je 
kada u svome životu bio nerazborit (a bio je!), ako kada 
popustljiv (i koliko često!), ako ikada nesretan (i toga 
je bilo na mahove), onda je svemu tome bilo krivo nje¬ 
govo veliko, plemenito i suosjećajno srce. Jednostavno 
rečeno: don Mladen je bio — srce. 


KARAKTER 

Po svome je temperamentu Alajbeg bio tipični 
sangvimik ili — po Heym>ansovoj i Le Senmeovoj no¬ 
menklaturi — emotivac aktivističkog tipa (EAS). On se 
je uzbuđivao veoma brzo i za svaku Sitnicu, a najviše 
ako je netko morao trpjeti bilo zbog kojeg uzroka. Nje- 

8 Berith: »Don Mladen, to je prisutnost« (Glas Konrila, 
br. 13 (1964). 

9 Barišić (već nav. mjesto). 

gova emotivnost je bila iskrena i duboka (po čemu je 
bio bliz koloritima), ali ipak nije bila dugotrajna, već 
bi se naskoro smirila ili bila nadomještena drugim afek- 
tivnim stanjem (po čemu je bio pravi sangvinik). Pla¬ 
nuo bi kao vatra, zagrmio bi poput groma, ali bi se do¬ 
skora stišao i grijao kao blago sunce. 

Reakcije su mu bile hitre i žive. Očitovale su se 
odmah, potpuno zamjetljivo i bučno, bilo riječima bilo 
gestima. U njemu je živio — po riječima dra Ivana De- 
rada, profesora u Miinchenu i bivšeg učenika Alajbe- 
gova —■ »simpatični Mediteranac kojim srce diktira, a 
ne skolastički klišeji«. 1 Don Mladen nije nikada poku¬ 
šavao sakriti ono što misli i osjeća. Duša mu se odrazi- 
vala na licu i srce je nosio na dlanu. 

Po svojim idejama, nazorima i vladanju Alajbeg 
je bio samostalan i osebujan čovjek. Nije volio 
kalupe i šablone, nije pokazivao zanimanja ni za kakve 
idole, ni vjerske ni profane. Ipak ga je njegova osjet¬ 
ljivost i brza reaktivnost prema okolini i dnevnim doga¬ 
đajima činila donekle ovisnim o aktualnim zbivanjima 
i stanjima. Naličio je barometru koji odmah reagira na 
vanjske pritiske. Njegova extravertiranost i alocentri- 
zam mu nisu dozvoljavali da sačuva potpunu nezavisnost 
duha ni mir duše. Znao je biti previše impresioniran 
od dnevnih događaja. Bujnost i živost temperamenta 
bacali su ga kojiput u suprotna raspoloženja i prolazne 
krize. Međutim, njegova osnovna duševna struktura bila 
je cjelovita i monolitna. 

Već smo istaknuli da je čuvstvenost sačinja¬ 
vala temeljnu crtu Alajbegova lika. I u tome je bio pra¬ 
vi sangvinik. Srce je u prvom redu, iako ne isključivo, 
upravljalo njegovim vladanjem i odnosima prema lju¬ 
dima. On nikada ništa nije radio proti diktatu svoga 
srca, koje je ali bilo naskroz plemenito i nesebično. Sto¬ 
ga svi znanci ističu dobrotu kao glavnu oznaku njegove 
ličnosti. No kako je Alajbeg bio bogata i svestrana 
ličnost, volio je i sve ono što je lijepo. Stoga je i nalazio 
toliki užitak u liturgiji, muzici, poeziji, književnosti i 
umjetnosti. U svome životu je znao skladno povezati 

1 Pismo dra I. Derado od 2. XII. 1967 (dok. 3). 


Dobrotu i Ljepotu. Kao kompletna ličnost visoko je ci¬ 
jenio intelektualni rad, umovanje i traženje Istine. Kod 
Alajbega emotivnost nije paralizirala umnu aktivnost, 
kako to inače biva kod prosječnih ljudi. 

Evo kako ga slika dr. Barišić: »Bio je temperamen¬ 
tan, sangvinik, nagao, nervozan. Planuo bi, a ako je u 
naglosti koga barem malo uvrijedio, odmah bi se ispri¬ 
čao, pitao čak oproštenje pa i mnogo mlađima od sebe, 
djeti ... Osjećajan, osjetljiv, lirski nastrojen, volio je 
književnost, poeziju, često citirao, recitirao i u propovi¬ 
jedima. Silno je volio Dostojevskog, također Kranjčevi- 
ća. Pa i sam bi prigodno znao spjevati pjesmu... Bio 
je uvijek raspoložen, duhovit, ugodan, sve bi začinio 
šalom«. 2 

Kao karakteran čovjek don Mladen je uvijek 
dosljedan u životu i vjeran svojim idealima. Njegov 
svjetovni nazor i životna mudrost poklapali su se sa 
tradicionalnom kršćanskom filozofijom aristotelovskog 
i tomističkog smjera. No taj široki čovjek je ipak u 
svojoj filozofiji našao mjesta i za augustinovsko-exi- 
stencijalne elemente. Kao vjernik bio je potpuni kršća¬ 
nin i katolik do srži svoga bića. Vjera mu je bila nepo¬ 
kolebiva i tvrda, kako je izjavio u svojoj oporuci: »Ni¬ 
kada nisam imao sumnje s obzirom na svetu vjeru«. 3 
Iskreno je volio svoju Crkvu i samo zbog toga je znao 
u njoj štošta kritizirati, jer ju je želio vidjeti čistu i bez 
mane. Kao iskreni patriota je ljubio hrvatski narod i 
s njime suosijećao, duboko emotivno vezan za svoj dom, 
zavičaj i domovinu. Osjetivši i sam gorčinu siromaštva, 
volio je siromahe, zalagao se za patnike i progonjene 
i bio silno osjetljiv na svaku vrstu nepravde. Odmah 
se je, instinktivno, stavljao na stranu progonjenih i sla¬ 
bijih. 

Njegov životni stav bi se možda mogao najbolje sa¬ 
žeti u dvije riječi: kršćanski humanizam. Poslije Boga 
čovjek mu je bio najveća vrednota na svijetu. »Homo 
sum et nil humani a me alienum esse puto«, mogao je 
reći skupa s rimskim pjesnikom Terencijem. Don Mla- 

2 Izvještaj dra J. Barišić (dok. 4. str. 1). 

3 Oporuka don M. Alajbeg (dok. 96, str. 1). 

den je vjerovao u ljude, bio iskreno zabrinut za dobro 
pojedinaca i čovječanstva u cjelini i volio je biti u dru¬ 
štvu dobrih ljudi. 

Kao pravi karakter Alajbeg je bio uvijek dosljedan 
svojim idealima. Nikada ih nije zatajio, ni onda kad ga 
je to stajalo života. To se mora posebno istaknuti zbog 
toga što je inače bio jako plašljive naravi. Nije se sma¬ 
trao junakom, nije imao previše povjerenja u sama sebe, 
strepio je pred eventualnim posljedicama svoje načelno- 
sti, ali ga nikakav strah nije mogao navesti na izdaju 
vlastitih svetinja. Bio je i ostao uvijek pošten, iskren 
i lojalan do posljednjeg daha svoga života. 

Već smio spomenuli kako su ga Talijani za vrijeme 
okupacije Dalmacije (1941—1943) krivo gledali i namje¬ 
ravali ga internirati u jedan od talijanskih gradova. Više 
puta su ga pozivali na odgovornost. Imamo sačuvan pi¬ 
smeni poziv talijanske policije (Reale questura di Spa- 
lato, Squadra politica), koja ga pod prijetnjom hapše¬ 
nja poziva na saslušanje dne 2 rujna 1942 u 10 sati/* 
Da bi ga moralno diskreditirah kod splitskih građana, 
bio je lansiran gnjušni glas kako on surađuje s talijan¬ 
skim upraviteljem škole, na što je don Mladen reagirao 
odvažno, pismenim putem. 4 5 

Za vrijeme talijanske okupacije i ustaške vladavine 
u Splitu Alajbeg je tajno pomagao svoje đake progonje¬ 
ne zbog njihovih simpatija za partizane. Znao ih je zgo- 
dimice sakrivati i u svome stanu. Sve su to za njegovu 
osjetljivu dušu i plahu narav bih teški šokovi, izvor 
patnje i straha. Ipak u svojim načelima nije bio nikada 
pokoleban. Ostao je nepokolebivo vjeran svojim mla¬ 
denačkim i mlađenovskim idealima. 

Uza svu svoju vjernost Bogu, Grkvi, narodu, zako¬ 
nima humaniteta i pravde, Alajbeg nije bio uskogrudan 
i fanatičan čovjek. On je bio otvoren prema svakom 
sistemu u kojem je nalazio nešto dobra, nije tražio ni 
volio borbu i svađu. Uvijek je cijenio dijalog i podrža¬ 
vao ljudske kontakte s protivnicima. Po svojoj najdub- 

4 Policijski poziv (dok. 62). 

5 Pismo Alajbega talijanskom direktoru gimnazije, 11. 
VII. 1942 (dok. 100). 


1 joj sklonosti bio je miroljubivo i mirotvorno biće. Don 
Mladen je bio humanist bez fanatizma, vjernik bez do¬ 
gmatizma, svećenik bez klerikalizma, rodoljub bez šovi- 
nizma i prijatelj sirotinje koji nije podržavao klasnu 
mržnju. 

LIČNOST 

Ako se Alajbega žeh ocrtati jednom jedinom reče¬ 
nicom, onda se ne može reći drugo do li: don Mladen 
je bio veoma dobar čovjek. Takva su ga svi pozna¬ 
vali i takvim su ga svi priznavali. Zadarski kanonik i 
Alajbegov gojenac don Žarko Brzić piše: »Mene je odu¬ 
vijek kod njega frapirala nesebična dobrota. I kad bih 
trebao definirati svećeničku ličnost pak. don Mladena, 
ja bih se izrazio kao i toliki drugi: svećenik pun Kri¬ 
stove dobrote«. 1 Splitski puk je doživljavao don Mlade¬ 
na samo kao dobra čovjeka. Kad su dvije djevojke, uče¬ 
nice jedne splitske škole — priča svjedok don Špiro Vu- 
ković, bivši Alajbegov župljanin — naišle na don Mla- 
denovu osmrtnicu, zalijepljenu na vratima sjemeništa, i 
pročitale da se radi o svećeniku, nevoljko su uzdahnule: 
»Uf, to je pop«. Uočivši bolje pokojnikovo ime, jedna 
nadoda: »Ah se čuje da je taj pop bio puno dobar«. 2 

Dr Ante Kusić, splitski kanonik, poznati profesor 
filozofije i dugogodišnji suradnik don Mladenov u ka¬ 
tedrali, često ga je pratio na povratku iz stolnice. I evo 
što je zapisao: »Svako mi je jutro upadalo u oči kako 
veliki broj ljudi njega s najvećim poštovanjem pozdra¬ 
vlja. Onako, zbog znatiželje, jednog jutra sam ga upitao 
sasvim spontano: 'Kako ste Vi stekli ovoliki broj pri¬ 
jatelja i znanaca koji Vas puno poštuju kao čovjeka?’ 
Odgovor je bio spontan i donekle mi je otkrio čitavo 
jedno područje socijalne psihologije. Glasio je otprilike 
ovako: Ima ljudi koji unaprijed u svakom čovjeku gle¬ 
daju zlog čovjeka sve dotle dok se obilato ne dokaže da 


1 Brzićev izvještaj, Zadar 4. 3. 1969 (dok. 14:1). 

2 Vukovićev govor, Čiovo, srpanj 1964 (dok. 15:8). 

ipak nije takav. A ima, opet, drugih ljudi koji su po 
naravi takvi da u svakome unaprijed gledaju dobrog 
čovjeka sve dotle dok se obilato ne pokaže da je on 
zaista zao. Moj Ante, ja nisam nikakvim posebnim vje¬ 
žbama, ni asketskim ni ikakvim drugim, stekao to svoj¬ 
stvo da spadam u ovu drugu grupu. Možda sam to na¬ 
slijedio od moje matere i oca, ne znam ni ja. Možda 
naivno, ali ipak ja unaprijed gledam i u nepoznatom 
čovjeku dobra čovjeka, pa ne mogu biti a da mu ne 
otvorim dušu, i onda možda zato ljudi meni otvaraju 
svoju dušu. Ja ti to ne znam potanko obrazložiti, to ja 
tako osjećam, pa kad se kadgod i razočaram u ljudima, 
nemam potrebe da promijenim to temeljno raspolože¬ 
nje «. 3 

Alajbegova plemenitost, nesebičnost i dobro¬ 
ta upadale su svakome u oči. Novinarka Smiljana Ren- 
dić ima o tome vlastito iskustvo: »Don Mladen nije živio 
za sebe. Na njega je svatko mogao računati, svatko je 
bio manje sam zato što je don Mladen bio tu. Kad je 
nekome trebala neka knjiga, penjali smo se k don Mla¬ 
denu na zadnji kat one lijepe kuće od bijeloga kamena 
u ulici Maksima Gorkog, koju ni bomba nije uspjela 
srušiti premda je tresnula ravno u nju, upravo preko 
puta don Mladenovih vrata. Primio nas je u onoj svojoj 
samostanski čistoj, savršeno urednoj sobi u kojoj nije 
bilo ničega osim kreveta, stola i knjiga. I davao je knji¬ 
ge od srca i opominjao je dobrim, brižnim glasom sa 
starohrvatskim trogirskim kadencama: 'Čuvaj ... može 
još kome služiti’. Pa i kad nije trebala knjiga nego 
samo malo mira, malo skladnosti, malo sigurnosti da 
nismo sami i dobra riječ prijatelja, penjali smo se k 
don Mladenu «. 4 

Zbog svoje finoće i plemenitosti Alajbeg se je naj¬ 
više bojao da ne bi koga d nehotice uvrijedio. Nikada 
nije htio nikome nanijeti i najmanju bol. Evo jedne 
zgode s don Franom Bego, tada župnikom u Muću, a 
sada kanonikom i župnikom katedrale, koja najbolje 
ilustrira Alajbegovu finoću: »On koji je bio uvijek 

3 Kusićev izvještaj, Split 30. VI. 1973 (dok. 138). 

4 S. Rendić, nav. mjesto. 


kanonski odjeven — priča don Frane — opazio me je 
jednog dana u gradu u jednom svjetlijem odijelu. 'Ča 
smo se primodernali, mali...’ Ova primjedba činila mu 
se malo oštra, učinilo mu se da sam se na nju uvrijedio, 
pa mi do malo dana piše na Muć: 'Dragi moj Frane, ja 
nisam onim mislio da te uvrijedim, ja ti hoću puno do¬ 
bra, oprosti ako si ono krivo shatio «. 5 

Dobrota Alajbegova srca se je najbolje očitovala u 
širokoj ljubavi prema svakome čovjeku, bez obzira na 
njegovu vjeru, nacionalnost ili lokalnu pripadnost. On 
nije pravio razlike među ljudima. Pogotovo ako se je 
radilo o spašavanju ili podržavanju nečijeg duhovnog 
poziva, nije mu bilo stalo kojoj biskupiji ili redovničkoj 
družbi kandidat pripada. Svima je bio spreman pomoći. 


5 Izvještaj Begin, Split 3. 7. 1973 (dok. 140). 

Kotorani su ga npr. smatrali svojim »konzulom« u Spli¬ 
tu. A don Mladen je zapravo bio svačiji konzul, zala¬ 
gao se je za svakoga tko je bio u nevolji. Njegovu srou 
nitko nije bio »stranac«. Poznata je njegova ekumen¬ 
ska otvorenost prema nekatolicima i široka tole¬ 
rantnost prema nevjernicima. Profesor Barišić svje¬ 
doči: »Ljubio je sve bez razlike vjere, i one bez vjere, 
bez razlike nacionalnosti, društvenog položaja itd. Nije 
pravio nikakvih razlika. Jedina slabost... bili su mu 
siromasi... Prijateljevao je s mnogim pravoslavcima. 
Njihov parok bio mu je veliki prijatelj. Za blagdane bi 
znao na koncu propovijedi zaželjeti sretan Božić, Uskrs, 
Novu godinu i 'braći pravoslavcima’, i to po njihovu. 
On je u ime biskupa redovito uzvraćao čestitku pravo¬ 
slavnome paroku. Ekumenski duh bio je duboko usa¬ 
đen u njegovu biću, u njegovu srcu, u njemu... Duboko 
ga je boljelo ono što je išlo protiv toga i s jedne i s dru¬ 
ge strane. Provodio je dijalog još prije negoli je bio 
ozakonjen«. 6 7 

O don Mladenovoj darežljivosti i karitativ¬ 
noj djelatnosti govorit ćemo kasnije. U djelima milo¬ 
srđa je bio nenadmašiv. 

Među glavne Alajbegove odlike spada svakako i 
poštenje. Savršeno iskren, volio je istinu i nada sve 
cijenio pravdu. O njegovu poštenju svjedoči msgr Zanić: 
»Pošten i otvoren kao na dlanu, nije se pretvarao niti 
je želio da ga ljudi drukčijim drže nego što je bio«.' 
Nije se dodvoravao višima, a prema slabijima je nasto¬ 
jao biti falir. Osim u nenadanim provalama srđbe, ne¬ 
ugodnu istinu ili ukor je nastojao dati u obliku šale, 
humora ili dosjetke, ali je ipak nije nikada prešutio. 
»Znao je — piše dr Ante Kusić — uvijek primijeniti 
takav način upozorenja i opomene, da nije nikada po¬ 
nizio niti psihološki dotukao čovjeka. Ja sam tada bio 
mlad svećenik i nisam bio uvijek vremenski precizan 
u dolasku na službu u katedrali. On mi je to dosta puta 
prigovorio, ja bih se, eto, »popravio« za neko vrijeme, 
a iza toga opet bih postao taj koji u »zadnju sekundu« 

6 Barišićev izvještaj (dok. 4:1). 

7 Zanićev goivor (dok. 16:5). 


(ili malo kasnije!) prispije na službu. Jedanput mi je on 
to oštro prigovorio. Ja sam smatrao da ipak nisam baš 
takav ukor zaslužio, i reagirao sam, što mi je i danas 
žao, također oštrim riječima. On se uozbiljio s izrazom 
do boli ojađenog oca. Rekao je samo: »Etiam tu, mi fili!« 
Te su me riječi pokosile gore od najtežeg napadaja. Ni¬ 
sam mogao izdržati, došao sam iu župski ured, rekao sam 
mu: 'Okrivljujem sama sebe. Oprostite mi onakvu reak¬ 
ciju!’ Nije dopustio, izvrstan poznavalac 'kratkih valo¬ 
va’ ljudske duše, mučiteljisku reprodukciju nesporazuma 
do u detalje. Rekao je samo: 'Pustimo to! Kao da se 
ništa nije dogodilo«. 8 

Kao čestita čovjeka jednom ga je teško zapekla 
neka glasina koja je dirala njegovo poštenje. Prigodom 
hapšenja splitskih profesora Kravara, Hrabaka i Odrlji- 
na, u onoj okupatorskoj atmosferi straha i sumnjičenja, 
govorkalo se je i o krivnji nekih profesora, pa i vjero¬ 
učitelja Alajbega. On je smjesta uputio talijanskom rav¬ 
natelju gimnazije oprezno, al-i i smjelo pismo, u kojem 
traži da ovaj nađe načina kako bi se doznala i objavila 
prava istina o hapšenju njegovih drugova (»Io dei miei 
colleghi non so nulla di male«, piše Alajbeg). Na kraju 
prijeti da će, ako na njegovu imenu ostane i najmanja 
ljaga, napustiti svoje mjesto na gimnaziji. 9 

S tim u vezi valja istaknuti rodoljubne osje¬ 
ćaje don Mladena Alajbega. On se je osjećao Hrvatom, 
iskreno je ljubio svoj hrvatski narod, osobito je suosje¬ 
ćao s malim pukom i njegovim nevoljama. U gimnazi- 
jalnim danima je očekivao propast Austrije, kao i većina 
tadašnje mladeži, te je oduševljeno dočekao stvaranje 
države Srba, Hrvata i Slovenaca. 10 Nadao se je bratskoj 
slozi i ravnopravnosti svih naroda jugoslavenske zajed¬ 
nice i tu je mladenačku nadu dugo u srcu nosio (što su 
mu neki zamjerali, a drugi ga za to hvalili. 11 ) Zbog svo- 

8 Kusićev -izvještaj (dok. 138). 

9 Alajbegovo pismo talij. -direktoru gimnazije 11. V. 1942 
(dok. 100). 

10 Alajbegovom rukom pisana propovijed o ujedinjenju 
(možda prijepis?) 15. XII. 1918 (doik. 107). 

11 Dokumenti 15 (VUković Š.) i 99 (Alfirević). 


50 


51 


jih studija u Ljubljani osobito je bio sklon Sloveniji. 1 - 
Međutim, njegovi se patriotski snovi nisu ispunili, zbog 
čega je duševno patio. 13 Iako duboko razočaran, u poli¬ 
tiku se nije bacio niti se je njome bavio. Nije pripadao 
nijednoj političkoj stranci. Strančarstvo mu je bilo pot¬ 
puno strano. On je volio ljude — jednostavno kao ljude 
— a politika je zavađala sugrađane i sunarodnjake. To 
se je protivilo Alajbegovoj širokogrudnosti. U svojim 
društvenim dodirima nije nikoga pitao za njegovo poli¬ 
tičko uvjerenje. Imao je znance i učenike svih mogućih 
ideoloških opredjeljenja i svima je bio prijatelj. 

Don Mladen nije znao za političku zagrdženost. Na¬ 
protiv, sve je poduzimao da je nestane u njegovoj oko¬ 
lini. Da bi otupio strančarske suprotnosti na gimnaziji, 
da bi oduzeo režimskim profesorima svaku prigodu da 
vrijeđaju hrvatske osjećaje đaka i da bi spasio svoje 
kolege od neugodnog položaja predavača prigodom 
državnih blagdana i školskih proslava, Alajbeg je često 
sam održavao službena predavanja na takvim školskim 
svečanostima, zbog čega su mu bili zahvalni svi kolege. 
Nekoliko takvih predavanja nam se je očuvalo (o sv. Ci- 
rilu i Metodu, Strossmayeru i zrinskofrankopanskom 
danu 14 ), a odišu trijeznošću, pomirljivošću, iskrenim 
rodoljubljem. 

Kako je iskreno Alajbeg ljubio svoj narod, pokazao 
je to najbolje u ono vrijeme kada je patriotizam bio 
najopasniji, tj. za vrijeme talijanske okupacije Dalma¬ 
cije. Riječju i djelom je iskazivao svoje hrvatske osje¬ 
ćaje. Fašisti su u njemu vidjeli opasnog podržavatelja 
narodne svijesti u školi i gradu, pozivali su ga na odgo¬ 
vornost, prijetili mu, i već su bili skovali plan kako će 
ga deportirati u Italiju. Značajna je njegova propovijed 
o 1300-gođišnjici pokrštenja Hrvata i osobito ona što 
ju je don Mladen održao na Petrovo 1941 u crkvi sv. Fi¬ 
lipa. 13 U njoj odzvanja teška tragedija hrvatskog naroda 
i duboka bol iskrenog rodoljuba. 

12 Članak br. 32 u Alajbegovoj zbirci »Prigodni govori«. 

13 Članak br. 22 u Alajbegovoj zbirci »Prigodni govori«. 

14 Alajbegovi govori (dio'k. 105, 106). 

15 Alajibegova propovijed u sv. Filipu (dok. 104). 


Uostalom, o don Mladenovoj osobnoj čestitosti i 
neporočnosti može se reći samo sve najbolje. To su 
mu priznavala i prijatelji i neprijatelji na svim fronto- 
vima. »Njegovo veliko srce — svjedoči biskup Žanić — 
poštenje, nesebičan rad, ljubav prema potrebnima, nepo- 
ročni svećenički život i svećenička čistoća, čiji ljiljan je 
čuvao i visoko držao, sve je to od njega stvorilo veliku 
svećeničku ličnost koju nije sada moguće odmjeriti, ali 
koju ni Split ni biskupija nije davno imala niti će lako 
imati«. 16 Na drugoj strani prof. Alfirević, Alajbegov 
školski starješina, direktor gimnazije i zagriženi režim- 
Mja, izvješćuje ministarstvo prosvjete u Beogradu: »Su- 
plent Alajbeg Mladen spada među one nastavnike koji 
punom ljubavi i zanosom vrše svoju tešku nastavničku 
dužnost. Čovćk odličnih moralnih i pedagoških kvali¬ 
teta đeluje uspešno na omladinu, nastojeći da ih navo¬ 
di na ozbiljno shvaćanje svojih đačkih dužnosti u sva¬ 
kom pogledu. Svećenik je besprekoran i dostojan da 
pokriva mesto katehete« 17 . 

Ističući Alajbegovu dobrotu i čestitost nije mi na¬ 
mjera da ga proglasim svecem ili čovjekom bez mane. 

I on je imao neke svoje mane i ljudske slabosti. Mo¬ 
žemo reći da su mu bile više urođene nego stečene. 
Izvirale su iz njegova naturela i plod su njegova tem¬ 
peramenta. Najupadljivija slabost našeg don Mladena 
bila je naglost. Kadgod bi naišao na zloću, glupost, očiti 
nemar u vršenju dužnosti ili gaženje humanosti, nije se 
znao svladati, planuo bi gnjevom pravednika. Svakome 
su bile poznate te provale ljutime, ali svatko je znao da 
one nisu nimalo opasne, da će kratko trajati i da će 
nakon toga opet zasjati don Mladenova dobrota. I sam 
je bio svjestan te svoje slaboće, ali mu nije uspijevalo 
da se uvijek savlada. Njegov bivši učenik prof. Derađo 
piše: »Često bi govorio kad bi se uzrujao: ’Da nisam 
pop, bio bih najveći beštimadur na svitu«! 18 Drugi nje- 

16 Žanieev govor (đoik. 16:5). 

17 Alfiirevićev izvještaj ministarstvu prosvjete Beograd, 

20. XII. 1937 (dok. 99). ’ 

1967 1S (d ^radovo pismo, Stanforđ University, USA, 2. 12. 

gov učenik prof. Barišić piše u svom izvještaju: »Bio je 
temperamentan, sangvinik, nagao, nervozan. Planuo bi, 
a ako je u naglosti koga barem malo uvrijedio, odmah 
bi se ispričavao, pitao čak oproštenje pa i mnogo mla¬ 
đima od sebe, djeci«. 19 

Alajbegova naglost je bila plod njegove prevelike 
osjetljivosti. Kako je sam bio fin prema svakome, s pra¬ 
vom je očekivao i jednaki obzir prema sebi. K tome 
njegovo srce, koje je često bilo glasnije od razuma, nije 
mu ostavljalo vremena da razmisli i hladno prosudi 
situaciju. Više puta je znao reagirati prenaglo, a i ne¬ 
potrebno. Jednom mu je došlo do ušiju kako je neki 
svećenik primijetio da je đon Mladen »velikodušan ptra- 
ma strankama u Uredu i oprašta im taxe«, a međutim 
prima od biskupije mjesečnu pripomoć od 1000 dinara 
(! to je bilo iza rata!). Alajbeg reagira smjesta i oštro. 
Upućuje Ordinarijatu dopis u kojem se odriče novčane 
pripomoći i završuje: »Kad budem gladan, go i u potre¬ 
bi, uvjeren sam da će mi laici pomoći, a da pri tome 
neće stavljati na apotekarsku vagu moje realne i fik¬ 
tivne prihode«. 20 

Najveća muka don Mladenova života bio je njegov 
iracionalni strah. Po naravi je bio silno plašljiv, što 
je bilo u očitoj suprotnosti s njegovom odlučnom i mu¬ 
škom vanjštinom. Po mome mišljenju, to je bilo nešto 
konstitutivno u Alajbegovoj naravi, možda i u vezi 
s ambijentom u kojem se rodio. Stalno se je bojao da 
nekoga ne uvrijedi, strepio je da ne bi koga sablaznio, 
strašio se bolesti i fizičkih patnja, užasavao se je zatvo¬ 
ra i tortura, drhtao je za svakoga svećenika ili učenika 
koji se je nalazio u kakvoj opasnosti. Neprestano je živio 
u strahu bilo zbog sebe bilo zbog drugoga. Pogotovo od 
početka rata na ovamo. »Kad je poslije rata bio pozvan 
u moju župu —• zabilježio je župnik Sinovčić — kao 
propovjednik za našu Gospu Karmelsku, desila se nez¬ 
goda. Pismeno nam je bila odobrena tradicionalna pro¬ 
cesija, a usmeno zabranjena od nižeg organa po nekoj 

19 Barišić, nav. mj. 

20 Alajbegovo pismo Ordinarijatu, Split 12. 9. 1947 (dok. 
101 ). 


spletki iz mjesta. Ja sam inzistkrao na održavanju pro¬ 
cesije. Don Mladen se tresao kao šibica ... Riješili smo 
kompromisno: procesija je održana bez don Mladena, 
koji se je sklonio u sakristiju i zatvorio. Tu je jadnik 
mnogo prepatio u svom temperamentnom doživljava¬ 
nju momenta, kako mi reče«. 21 Čak i u svojoj oporuci 
don Mladen nije zaboravio svoj strah: »Kao svećenik 
veselio sam se velikom broju vjernika u crkvi za vrije¬ 
me propovijedi, radovao sam se da se ljudi barem zani¬ 
maju za vjerske stvari, a kao čovjek puno sam straha 
prepatio, jer sam znao da se krivo tumače moje riječi 
na jednoj i drugoj strani. Nikakve druge namjere ni¬ 
sam imao nego da šijem riječ Božju, da bi zavladala lju¬ 
bav Kristova u ljudskim srcima«. 22 

Oni koji nisu poznavali Alajbega možda bi mogli 
zaključiti: kad je tako, onda je don Mladen bio kukavi¬ 
ca. Stvar stoji upravo obratno. Jedini ispravni zaklju¬ 
čak je: don Mladen je bio pravi junak! Usprkos svome 
iracionalnom i urođenom strahu, savjesno je vršio svoje 
svećeničke dužnosti, izlagao se sigurnim pogibeljima i 
nije klonuo pred vanjskim pritiscima niti subjektivnim 
strahovima. Veličina straha koji je prepatio najbolje 
dokazuje veličinu junaštva koju je pokazao u dosmrt- 
noj vjernosti svojim idealima. »U dobru je lako dobar 
biti, na muci se poznaju junaci«, veli s pravom pjesnik. 

Da ne propustimo ni jednu don Mladenovu manu, 
spomenimo još i njegovu nepraktičnost. Nije bio sna- 
lažljiv, praktičan ni spretan u životu i radu. Manjkao 
mu je smisao za uredovanje (druge je molio da mu ažu¬ 
riraju matične knjige), premda je volio red, osobito u 
liturgiji, odijevanju i prigodom sprovoda. U tehniku se 
nije ništa razumio, čak u tolikoj mjeri da nije mario 
naučiti strojopis, iako je bolno osjećao taj manjak. Tako 
isto se nikada nije usudio započeti bilo kakav građevin¬ 
ski ili restauratorski posao na crkvi ili župskoj kući. 
Govorio je: »To će učiniti moj nasljednik bolje od me¬ 
ne«. 


21 Sinovčićev izvještaj (dok. 11:3). 

22 Alajbegova oporuka, Split 28. 2. 1960 (dok. 96:2). 


Želeći se pokazati u negativnom svjetlu, s namje¬ 
rom da bi spriječio svoje eventualno imenovanje za bi¬ 
skupa, u pismu beogradskom nadbiskupu Ujčdću Alajbeg > 
opisuje sam sebe ovako: »Apparenza inganna! Ljudi pre¬ 
cjenjuju moje sposobnosti. Osim lakoće za propovijed 
ja ništa drugo nemam što je potrebno za tako tešku i 
odgovornu službu. Ja sam silno osjetljive naravi —■ sen¬ 
timentalni pjesnik. Sklon melankoliji — nesposoban za 
život i akciju. Spasite, Preuzvišeni, Crkvu od jednog 
pogrešnog imenovanja! Ako je praksa da se kandidata 
prije pita za pristanak, ja ne mogu pristati... Glas Božji 
mi govori: nijesi za to !« 23 Glede njegove osjetljivosti i 
pjesničke sentimentalnosti mislim da se možemo svi 
složiti. Što se tiče njegove nesposobnosti za život i akci¬ 
ju, treba je razumjeti u čisto praktičnom smislu, kako 
smo maločas opisali. No previše se je ponizio kad je iz¬ 
javio da, osim lakoće u propovijedanju, nema nikakve 
druge (biskupske) vrline. Teško bih se složio i s Alaj- 
begovom ocjenom da je sklon melankoliji. Koliko sam 
ga ja mogao upoznati, čini mi se da je on ustvari bio 
sklon životnoj radosti, optimizmu, društvenosti, žudan 
prave kršćanske i ljudske ljubavi. No, kako je bio pre¬ 
osjetljiv, doživio mnogo razočaranja i nezahvalnosti, 
upoznao bezbrojne nepravde i zla, don Mladen je ovaj 
svijet doživljavao veoma bolno i nije s njime bio zado¬ 
voljan. Zbog toga je volio Kranjčevića i često ga citirao. 

Premda Alajbeg nije krio svoje nedostatke — često 
je pravio i viceve na svoj račun — u Splitu i čitavoj 
okolici uživao je golem ugled. Njegove vrline i odli¬ 
ke su bile daleko jače. Uvjeren sam da poslije smrti 
don Frane Bulića ni jedan svećenik, ni uopće građanin 
Splita (osim, možda, pok. Ante Trumbića), nije uživao 
toliko poštovanje Splićana kao don Mladen. Za neke je 
bio naprosto idol. Pridavali su mu moć i sposobnosti 
koje nije ni posjedovao. Postao je legendom. »Don Mla¬ 
den — svjedoči prof. Barišić — bio je to pojam u Splitu. 

Bilo je svećenika svetijih, učenijih, položajem kudikamo 
viših od njega, ali ’don Mladen’ je bio samo jedan (vje- 

23 Alajbegovo pismo nadb. Ujčieu, Split 21. 11. 1946 
(doik. 90). 


rujem da mu mnogi od njegovih poklonika nisu znali 
prezimena). Imao je veći renome, možda veći nego svi 
svećenici skupa, tada u gradu. Svako ga je ulicom poz¬ 
dravljao «. 24 

Kako su ga ljudi duboko poštivali, tako su ga i od 
srca voljeli. Bio je obljubljen osobito među malim pu¬ 
kom grada Splita. Kao primjer navodim brzojav što ga 
je Alajbeg primio prigodom svog imenovanja za pre- 
pozita od priprostih vjernika što su se okupljali u crkvi¬ 
ci Gospe od sedam žalosti na Marjanu: »Dragocijenjeni 
bisere u kruni svete crkve rimokatoličke diko i ponosu 
splitske biskupije desna ruko našeg preuzvišenog bisku¬ 
pa izglede svima svećenicima naše biskupije miljenice 
srca Isusova i mezimče Majke Božje koji ti u tvojoj 
teškoj bolesti daju krijepost i snagu da preko mora 
Jadranskoga od Zadra do Kotora od Korčule do Livna 
raznosiš i drobiš narodu riječ Božju i s njihovom pomo¬ 
ću što više radiš zdraviji si što Više trudiš krepniji si 
primi naše srdačne čestitke prigodom tvog odavno za¬ 
služenog imenovanja za prepozita kaptola drevne stolne 
crkve u Splitu žele ti dug i zdrav život da uz ostale 
tvoje vrline budeš kao i do sada otac siromaha i ucvi¬ 
ljenih štovatelji BI. Gospe od sedam žalosti «. 25 

»Ljudi su bili sretni — nastavlja dr Barišić — kad 
bi mogli uspostaviti kontakt s njime preko drugih. A 
on je bio fin, taktičan. Koliki su poslije toliko godina, 
na času smrti, zaželjeli don Mladena. Bio je dubok psi¬ 
holog. Imao je nešto u sebi čime je osvajao, nešto tako- 
rekuć demagoškog, ali u dobrom smislu. Osvajao je 
svojim bićem. Ljudi su osjećali da se jedino njemu mogu 
otvoriti «. 26 I ne samo »mali ljudi«, već i oni školovani, 
visoki intelektualci. Atomski stručnjak dr Ivo Derado 
izjavljuje: »Premda (smo bili) n ©kongenijalni, don Mla- 
denova ličnost me je uvijek privlačila «. 27 Slično su mi 
izjavili, usmeno i pismeno, i mnogi drugi. 


24 Barišić, nav. mj. 

25 Telegram split. pošte, 30. 9. 1962 (dok. 111). 

26 Barišić, nav. mj. 

27 Derado, nav. mj. 

Uvjerljivi izraz simpatije prema don Mladenu po¬ 
kazali su i seljaci Jesenica. Premda je već bilo prošlo 
25 godina otkako je Alajbeg napustio njihovo mjesto, 
njegovi ga bivši župljani nis-u zaboravili. Kad je god. 
1958 bio obolio od srčanog infarkta i ležao dugo vreme¬ 
na u Merkurovom sanatoriju u Zagrebu, da bi mu olak¬ 
šali troškove liječenja, Jeseničani s.u samoinicijativno 
sakupili svotu od preko 40000 dinara i poslali mu po 
meni u Zagreb. Neki su svoje priloge popratili i s veoma 
ganutljivim opaskama. Jedna starica (Antica Klarić ud. 
Jurete), darivajući svoj obol, rekla je jednostavno: »Za 
dobru rič«. 28 Kad sam mu predao novac i popratno pismo 
don Ante Skobalja, tadašnjeg župnika Jesenica, oči su 
mu se orosile i prošaptao je: »Hoće moji Jeseničani«. 
Poslije ozdravljenja i povratka u Split, Alajbeg im se 
je zahvalio toplim pismom. 29 I u svojoj oporuci se je 
sjetio zahvalnosti Jeseničana: »Ovaj čas ne mogu zabo¬ 
raviti Jesenice kao što i Jeseničani nisu nikad ni mene 
zaboravili. Pet godina mladog svećeničkog žara darovao 
sam njima, a oni su uzvratili ljubavlju i zahvalnošću 
do dana današnjega«. 30 

Iako je don Mladen uživao toliki ugled, imao velika 
poznanstva i veze (tako npr. s obitelji kipara Ivana 
Meštrovića čiji su sinovi Mate i Tvrtko bili Alajbegovi 
učenici) i bio posvuda dočekivan s velikim poštovanjem, 
uvijek je ostao skroman. Ne da on nije bio svjestan 
svog utjecaja i ugleda (i oko njega su se kupili laskavci 
koji su poznavali vještinu »kađenja«), nego jednostavno 
do tih stvari nije mnogo držao. Osim toga je on dobro 
poznavao i svoje slaboće, koje nije krio i kojima se je 
sam znao duhovito narugati. Evo opet svjedočanstva 
prof. Barišića: »Kao pastoralac imao je krasnih uspjeha. 
Nije se uzoholio, ostao je jednostavan, prirodan, ostao 
je »don Mladen«. Pa kad ga je i Crkva nadarila velikim 
častima, priznanjima, nije to ništa poremetilo njegov 
uhodani život«. 31 

28 bista doprinosa Jeseničana za bolesnog Al. (dok. 57). 

29 Zahvala Al. Jesemičanima (dok. 58). 

30 Alajbegova oporuka (dok. 96:1). 

31 Barišić, nav. mj. 


Alajbeg nije hlepio za crkvenim častima. Splitski 
biskup Msgr Franić ga je morao usmeno i pismeno na¬ 
govarati da ise prihvati časti prepožita katedralnog kap¬ 
tola. 32 Još god. 1946 se je bio pronio Splitom glaš da bi 
don Mladen imao biti imenovan biskupom. Čim je za to 
saznao, Alajbeg odmah piše nadbiskupu Ujčiću, svom 
starom profesoru: »Pred pair dana bio je u Splitu 
preuzev. Nundij. Poslije njegova odlaska počelo se go¬ 
vorkati da sam i ja među kandidatima za pomoćnog 
biskupa splitskog ili šibenskog. Ako je to samo fama — 
hvala Bogu! Ali, ako je štogod na tome istine — cum 
fundamenta in re — onda Vas molim, Preuzvišeni, da 
se založite svim nastojanjem da se moje ime briše i ne 
spominje«. 33 Zatim nabraja razloge što smo ih već spo¬ 
menuli. 

A to odbijanje časti nije kod Alajbega bila nikakva 
poza ili namještena poniznost. Svoju iskrenu radost što 
je izmaknuo biskupskoj časti izrazio je i preda mnom, 
u četiri oka, kad smo se jednom vraćali zajedno s pu¬ 
čkih misija. Koliko je bio iskren, najbolje sam se uvje¬ 
rio na tom istom putu pola sata kasnije. Upravo smo 
prolazili autom kroz njegovu bivšu župu Jesenice. Našli 
smo se pred filijalnom crkvom sv. Petra u Sumpetru. 
Primijetio sam na glas kako je šteta što pred crkvom 
nije zasađeno ništa zelenila ni cvijeća. Na to će don 
Mladen: 

— To isto sam i ja jednom prigovorio don Anti 
(Škobalju, tadašnjem žutpniku Jesenica, moja op.). Pa 
znaš kako me je zgodno poklopio? 

— Kako? 

— Odgovorio mi je: ’Don Mladene, ja samo zalije¬ 
vam ono što ste Vi posadili«! 

Don Mladen se je slatko smijao svom porazu, bez 
trunka animoznosti. 

Isto tako kod njega nije bilo nikakve zavisti. Ra¬ 
dovao se je tuđim uspjesima kao svojima. Rado je po¬ 
magao i poticao mlađe. Svojim nasljednicima je veliko- 

32 Pismo biskupa Franića Alajbegu, 9. 3. 1961 (dok. 83). 

33 Alajib. pismo Ujčiću (dok. 90). 

dušno priskakao u pomoć bez ikakve ljubomore. To mu 
je, prigodom pogreba, javno priznao nasljednik u žup- 
ništvu splitske stolnice: »I onda si pokazao jednu veliku 
plemenitu ortu karaktera: ostao si uz svog nasljednika, 
ne da se namećeš i smetaš nego da mu nesebično, kako 
ti samo znađeš, pomažeš. Kao majka dijete vodio si me 
i veselio se svakom novom koraku, hvalio me i želio 
afirmirati. Samo tko zna uočiti ovaj problem, zna koliko 
si ovdje velik. Sad je bilo jasno da si u životu radio — 
ne za sebe —• nego na slavu Božju, za svetu vjeru, za 
svetu Crkvu«. 34 

Zašto je don Mladen mogao biti tako plemenit? Zato 
jer je bio altruist, potpuno nesebičan čovjek. Naj¬ 
veća mu je radost činiti dobro. Tuđe veselje bilo je uvi¬ 
jek i njegovo vlastito. Tuđu bol je osjećao kao svoju. 
Potpuno je shvatio i provodio u životu najveću zapo¬ 
vijed kršćanstva — ljubav. Stoga je njegov učenik i 
župljanin don Špirko Vuković (sada župnik u Kuli No- 
rinskoj) pravilno objasnio uzrok njegove smrti: »Don 
Mladen je umro od srca, od velike ljubavi«. 35 Ili da po¬ 
novimo riječi Smiljane Renđić: »Don Mladen Alajbeg 
nije slučajno umro od srca ... Živio je srcem i umro od 
njega«. 39 

Za don Mladena nije imala nikakve vrijednosti poz¬ 
nata izreka: »Brigo moja pređi na drugoga«. Baš obra¬ 
tno, on je uzimao tuđe brige na svoja pleća, kao da je 
u tome uživao. Evo što priča njegov sadašnji nasljednik 
u katedrali don Frane Bego: »God. 1963 na 25 lipnja 
umro je don Frane Ivasović, bivši župnik u Kaštel Sta¬ 
rom. Sve je bilo spremno za provod. Ono poslije podne 
iz Splita je došao i don Mladen i svratio odmah kod 
mene u župski stan. ’Je li ti ča triba, jesi li sve spremaj a, 
jesi li čagod napisa, ko će ti držat red u sprovodu, razu- 
mliš? Ajde promisli ča bi još tribalo učinit?’ Tako don 
Mladen, u jednoj bujici riječi, u velikoj brizi da sve 

34 Žanićev govor (16:4). 

35 Vukovićev govor (15:5). 

36 S. Retnđić, nav. mj. 


Na mladoj misi don Slavka Bilić (Alajbeg, Bilić, Marendić, Jurić) 



ispadne 'kako triba’, bio je spreman pružiti svoje usluge, 
staviti se na raspolaganje«. 37 

Vrijeme je da završimo portret čovjeka koji se je 
zvao don Mladen Alajbeg. Neka mi je dozvoljen samo 
još jedan, posljednji, potez kista. Možda u njegovu por¬ 
tretu ipak previše iskače jedna crta: Alajbegova preve¬ 
lika čuvstvenost, predominacij a srca. Neki su to nazvali 
»ženskom crtom u toj muškoj figuri«, koja je kvarila 
sklad portreta. Mislim da ga nije kvarila. Pozivam u 
pomoć slavnog psihologa C. G. Jung-a, koji piše: »Žen¬ 
stvena žena ima i mušku dušu, potpuni muškarac ima 
žensku dušu. Ova suprotnost dolazi odatle što npr. mu¬ 
škarac nije potpuno i u svemu muško, nego redovito po¬ 
sjeduje i neke ženske crte. Što je njegov vanjski stav 
muškiji, to su unutra izraženije ženske crte: ali one od¬ 
laze u potsvijest. Ta okolnost objašnjava zašto su upra¬ 
vo veoma muževni muškarci podložni značajnim slabo- 
ćama: oni se vladaju, prema potsvijesnim poticajima, 
kao ženstveno nastrojeni i osjetljivi (weiblich-bestim- 
mbar und beeinflussbar«). 38 


37 Begin izvještaj, nav. mj. 

38 C. G. Jiung — Psychologische Typen. Gasammelte Wer- 
ke. Band VI. str. 508. 

SVEĆENIK 


Alajbeg nije bio samo dobar čovjek, već i dobar 
svećenik. Svećeništvo je ljubio svim svojim bićem, tru¬ 
dio se je da ga dostojno živi i časno predstavlja. Sreću 
svoga zvanja htio je prenijeti i na druge. Odatle njegova 
požrtvovna briga za sjemenište i svećeničke kandidate. 
Kao pravi svećenik volio je svoju Crkvu i suosjećao 
s njome. Prvinu i glavninu svoga svećeničkog žara da¬ 
rovao je mladeži kao njezin odgojitelj i vjeroučitelj. 

SVEĆENIK BOŽJI 

»Kad bih se sto puta rodio, svaki put bih 
svećenik bio«. (Iz oporuke) 

Temelj don Mladenova svećeništva bila je živa i 
duboka kršćanska vjera koju je stekao u rodnome 
domu i hranio ministrantskom službom po trogirskim 
crkvama. Prije nego svećenik bio je iskreni vjernik, 
dosljedni kršćanin i potpuni katolik. Gospodin ga je 
zarana obdario milošću vjere u kojoj je ostao nepoko¬ 
lebiv. Neka sam govori: »Nikada nisam imao sumnje 
s obzirom na svetu vjeru. Božanstvo Kristovo mi je bilo 
živo kao da sam ga svojim očima vidio — kao Petar 
na Taboru. Njegovu prisutnost u Presv. Euharistiji ne 
samo da sam razumom vjerovao, nego sam je srcem 
osjećao. Zato sam zanosno govorio o Kristu uopće, a 
osobito o Euharistiji«. 1 

1 Alajbegova oporuka. 

Vjera mu je davala snagu u teškim časovima, od 
nje je i po njoj živio. Nju je ispovijedao javno, a ne 
samo propovijedao. Kad su ga jednom vodili pješice u 
zatvor, putem naiđe na o. Bonaventuru Škunca, franjev¬ 
ca s Poljuda. Baci se preda nj na koljena nasred ulice 
i naglas zamoli: »Oče, molim vas dajte mi svoj blago¬ 
slov i odriješenje od grijeha!« 

Na njegovoj vjeri je niklo i don Mladenovo sveće¬ 
ničko zvanje. Još kao mali dječak i ministrant za¬ 
ljubio se je u svećeničku službu i toj svojoj prvoj lju¬ 
bavi ostao je vjeran do groba. U svojoj oporuci izjav¬ 
ljuje: »Navlastito Mu hvala što me je nedostojna oda¬ 
brao u red svetog svećenstva. Kad bih se sto puta ro¬ 
dio, svaki put bih svećenik bio. Nikada se nisam po¬ 
kajao i ne znam što su to brobe i sumnje za zvanje«. 2 

Njegov školski drug kanonik Frane Coce priča: »Već 
od malih nogu osjećali smo Božji poziv za svećenika, 
pak smo uvijek bili po crkvama, kojih u Trogiru ima 
mnogo. Svugdje smo ministrirali, pjevali i molili. Školu 
smo redovito pohađali do šestog razreda uključivo. Na¬ 
kon toga sam ja išao u gimnaziju, a on je radi siroma¬ 
štva ostao plačući kući.« 3 4 

Prigodom Alajbegova sprovoda isti je kolega kazao: 
»Rođeni smo iste godine, djetinjstvo smo skupa proveli 
i za istim idealom išli, da postanemo svećenici. Kao 
djeca živjeli smo u religioznoj atmosferi našega grada 
koji je pun crkava. U svaku smo crkvu zalazili i bili 
smo sretni ako smo kod oltara mogli držati okrajak 
pluvijala ili u ruci kadionicu ... U nama je gorjela vru¬ 
ća želja da postanemo svećenici... Naše su dječje igre 
bile da smo napravljali oltariiće, držali mise i procesije«/ 1 

Jedan drugi Alajbegov prijatelj iz mladosti, don 
Ivan Sandri, kateheta u Italiji, priča: »Bio je moj škol¬ 
ski drug za punih 12 godina. Bili smo dobri prijatelji, 
a ne samo školski drugovi i slagali smo se u svim 
problemima koji su u ona teška vremena (prvi svjetski 
rat 1914—1918 i novonastale poslijeratne prilike) mučile 

2 Isto. 

3 Izvještaj kan. F. Coce, Trogir 5. XII. 1967 (dok. 2). 

4 Cocin nadgrobni govor Alajbegu (dok. 10). 


dušu mladih kandidata za svećenički stalež. Mladen je 
imao već od prvih godina sjemeništa jasno ocrtani ideal: 
postati svećenik... Na samu pomisao da bi on morao 
napustiti taj ideal zbog ekonomskih prilika, njegovo ve¬ 
dro i nasmijano lice poprimilo bi izraz boli koji se te¬ 
ško da opisati. Velika kušnja za Mladena bio je prvi 
svjetski rat... Nije se on bojao patnja i ratnih nepri¬ 
lika vojničkog života, ali je strepio da bi mogao izgubiti 
zvanje. 'Ivane, dragi prijatelju, moli se za me da se vra¬ 
tim onakav kakav sam otišao’. Bio je smješten u bolni¬ 
čkoj četi, negdje u Boki Kotorskoj, i češće mi je pisao 
i podcrtavao da on vrši svoju vojničku dužnost i da je 
u isto vrijeme dobar sjemeništarac, jer da ima dovoljno 
vremena za sve duhovne vježbe. Poslao mi je čak i 
dnevni red koji me je eđificirao«. 5 

Već smo imali prigodu čuti od don Mladenova brata 
Vinka kako je mali Mladen bio i svoju kuću pretvorio 
u crkvu te u njoj »misio« i »predikao« anticipirajući 
svoju buduću službu. Stoga nije čudo da je don Mladen 
(značajna je i ta titula »don« kojom ga je svatko oslov¬ 
ljavao i koja je njemu bila najdraža) kasnije tako mamo 
vršio svoje svećeničke dužnosti, osobito bogoslužje. 

Isto tako nam postaje sasvim razumljivo zbog čega 
se je Alajbeg toliko zauzimao za svećeničke pripravnike. 
Želio je i njih usrećiti onom dubokom radošću koju je 
i sam uživao u svome svećeničkom pozivu. »Kad bih se 
sto puta rodio, svaki put bih svećenik bio!« Kako je 
bio u svemu plemenit i darežljiv, htio je s tim mladim 
ljudima podijeliti sreću svoga svećeništva. Pomagati 
mlade entuzijaste »na putu u svetište« — bila mu je 
prava strast. Za njih je stoga i napisao istoimenu knji¬ 
gu. Još više nego pisanom bodrio ih je živom riječju, 
savjetima, poticajima, plamenom svoga svećeničkog 
srca. Za njih je i materijalno mnogo žrtvovao, a i kod 
drugih prosio. 

Možemo mirne duše reći da je svojim osobnim zala¬ 
ganjem i žrtvama odgojio desetak mladih svećenika. Ve¬ 
ćina njih su danas odlični dušobrižnici, ponosni na svog 
učitelja. Još su u životu, pa njihova imena ne ćemo 

5 Izvještaj don I. Sandri, Trento 1968 (dok. 5). 

spominjati. Neka ostanu za uspomenu samo dva imena 
već pokojnih svećenika: don Stavka Bilić iz Splita i don 
Ivana Juričev iz Kaštela, svećenika šibenske biskupije. 
Don Mladen se nije običavao hvaliti, ali na svoje gojen¬ 
ce je stvarno bio ponosan. Kad je prigodom natječaja 
za kanonika! bio dužan da navede svoje radne uspjehe, 
na kraju je završio: »Sve je to prolazne vrijednosti. Ali 
corona mea et gaudium meum, flos honoris et fructus 
laboris jesu neki svećenici koje sam darovao raznim 
biskupijama«. 6 

U svjetlu ove žarke ljubavi prema svećeničkom zva¬ 
nju biva nam jasna i Alajbegova stalna briga za naša 
sjemeništa i sjemeništarce. Njima je kao prefekt 
i odgojitelj posvetio svoje prve svećeničke godine 
(1924—1927). Kad se je kasnije povratio iz Jesenica u 
Split (1933), često je zalazio u veliko i malo sjemenište 
da priskoči u pomoć pojedincima ili zavodu: propovije¬ 
dima, predavanjima, duhovnim obnovama, knjigama i 
novčanim darovima. Još se tako živo sjećam kojim smo 
veseljem dočekali i čitali njegovu knjigu »Na putu u 
svetište«. 

Ratnu Golgotu i poratne patnje naših sjemeništa 
proživljavao je i Alajbeg u svojoj osjetljivoj duši. S odu¬ 
ševljenjem je dočekao ponovno otvaranje sjemeništa 
i u njemu preuzeo službu katehete (18. IX. 1946). Malo 
zatim (8. XI. 1946) imenovan je u Visokoj bogoslovnoj 
školi za nastavnika katehetike i homiletike. 7 Na svoju 
veliku žalost morao je napustiti obe dužnosti kad je bio 
postavljen za katedralnog župnika. Ponovno zatvaranje 
sjemeništa i bogoslovije (g. 1956) doživljuje kao osobnu 
tragediju. »Ovo je moj najnesretnijd dan u životu«, ja¬ 
dao se je svome bratu Vinku. 8 Dakako da je ponovno 
otvaranje obaju sjemeništa u jesen 1963 g. dočekao s 
najvećim veseljem. U međuvremenu je još u veljači do- 

6 Alajbegova molba u natječaju za kanonikat. 11. II. 
1952 (dok. 74). Latinske riječi znače: kruna moja i radost 
moja, počasno cvijeće i plod rada. 

7 Odnosna imenovanja (dok. 68 i 69). 

8 Izvještaj Vinka Alajbeg, Split 11. II. 1968 (dok. 6, 

str. 5). 


bio od biskupa dekret kojim se imenuje za »biskupskog 
delegata za sjemeništarce i bogoslove splitske biskupije 
bilo gdje da se nalaze«. 9 Tada su još naši kandidati bili 
raštrkani po svim krajevima države. Nije potrebito isti¬ 
cati da je Alajbeg tu dragu službu svojski obavljao. 
Čiim je sjemenište bilo nanovo otvoreno, postao je tamo 
profesor vjeronauka (20. IX. 1963). 10 

Svi su poznavali nesebičnu i neumornu don Mlade- 
novu ljubav prema sjemeništu. »Ljubio je svećenike — 
veli među ostalima prof. Barišić — zauzimao se je za sve¬ 
ćenički podmladak, za sjemeništarce i bogoslove. Često 
je dolazio u sjemenište. Rado je držao re'kolekcije, du¬ 
hovne vježbe i po drugim sjemeništima. Dopisivao se 
sa sjemeništarcima i bogoslovima. Volio bi propovijedati 
prigodom mladih misa«. 11 No, kako je don Mladen bio 
u svemu velikodušan, on nije mogao ograničiti svoju 
dohrotvornost samo na splitsko sjemenište. Bio je spre¬ 
man ići na kraj svijeta ako se je iradilo o pomoći sveće¬ 
ničkim pripravnicima. Vodio je, po želji njihova ordi¬ 
narija, stalnu brigu o kotorskim sjemeništarcima. Zala¬ 
zio je prije rata u šibensko sjemenište i tamo imao gru- 
picu svojih gojenaca. Kad je bilo zatvoreno splitsko sje¬ 
menište, svoju brigu je prenio na zadarsko. Evo i odatle 
jednog svjedočanstva: »Svjedoci smo kako se njegova 
dobrota razlila na zadarsku sjemenišnu zajednicu. 
Nitko nije bio izuzet. Počeli su pokloni, pisma, čestitke 
i usluge. Ono što su mu poglavari sjemeništa dali kao 
nagradu za naporno spremanje i vođenje duhovnih vje¬ 
žbi ostavio je vicerektoru sjemeništa za potrebe bogo¬ 
slova. Nije se mogao otkinuti od njih, jer su oni bili 
izvor njegove radosti i obnova njegove mladosti. Htio je 
u njih uliti svoju plemenitost i ljubav prema svećeni- 
štvu«. 12 

Kako je sjemeništarce, bogoslove i mladomisnike 
ljubio u životu, tako ih nije zaboravio ni na smrti. U 
oporuci njima ostavlja sve svoje siromaštvo: »Krevet i 

9 Imenovanje BOS (dok. 86, a). 

10 Imenovanje BOS (dok. 87). 

11 Izvještaj B ariši 6a (dok. 4:2). 

12 Zadarski sveć. Mdljenko Zagar, 6. VI. 1964 (dok. 9). 

ormar neka se dade jednom bogoslovu koji ide na župu. 
Pisaći stol također neka se dade kojem mladomisniku ... 
Knjige darivam bogoslovima — u prvom redu onima 
koji su najbliži ordinaciji«. 13 

Zašto je Alajbeg toliko ljubio crkvena zvanja? Jer 
je ljubio Crkvu, a znao je da za njezino opstojanje 
i rast treba crkvenih službenika. Ljubav prema Crkvi 
očituje odmah na početku svoje oporuke: »Ljubio sam 
katoličku Crkvu i ni na čas nisam posumnjao da je Ona 
božanska ustanova. Vidio sam da Crkva, mistički Krist, 
proživljava sva poniženstva i svu slavu historijskog Kri¬ 
sta«. 14 Volio je katoličku Crkvu u svim njezinim struk¬ 
turama, iako nije sakrivao želju da bi bile još savršenije 
i humanije. Kako je bio kritična duha, brzo je za- 
pažao slabosti crkvenih ljudi, no to mu je uvijek služilo 
za poticaj da sam nadoknadi tuđe propuste. 

Don Mladen je duboko u srcu nosio sve brige svoje 
biskupije i čitave Crkve. Osjećao je za crkvenu i sve¬ 
ćeničku zajednicu svim svojim bićem. Kao prepozit kap¬ 
tola on je redovito predvodio splitsko svećenstvo prigo¬ 
dom čestitanja biskupu na Badnji dan. Tu bi prigodu 
iskoristio da iznese stanje u biskupiji, uspjehe i neuspje¬ 
he, i da razgali pred braćom svoje svećeničko srce. Uza 
sve to što je božične blagdane 1963 g. morao provesti 
u krevetu, poslao je bolesničkom rukom napisanu svoju 
božičnu čestitku biskupu i subraći. Isplati se čuti njezin 
početak: »Breuzvišeni! Draga braćo svećenici! U sv. Pi¬ 
smu piše: U one dane razboli se Ezekija na smrt, i dođe 
k njemu Izaija prorok i reče mu: ’Ovo govori Gospodin: 
uredi svoje kućne stvari jer ćeš umrijeti’. A Ezekija se 
okrene licem k zidu i udari u plač veliki. Bog mu se 
smiluje i pošalje k njemu Izaiju da mu kaže da mu je 
Bog dodao njegovu vijeku 15 godina. 

U ove dane razboli se don Mladen, ali nije došao 
nijedan Izaija da mu javi koliko mu je Bog udijelio još 
života. Ovu čestitku pišem na koljenima, ali ne onako 


13 Oporuka (str. 2). 

14 Isto (str. 1). 

Proslava 20. god. mature (Split 1961) 


kao što ju je pisao sv. Frane Ksaverski sv. Ignacdju, 
nego u krevetu, a koljena su kao stol«. 15 

Svoju braću svećenike znao je, ako je to trebalo, 
temperamentno prikoriti ili s finom ironijom posvijestiti 
upravo zato što ih je volio. »U don Mladenovim opo¬ 
menama nije bilo žaoke«, već samo bratska ljubav. 16 To 
su znali svi i bratski su primali njegove ukore. Alajbeg 
je uvijek bio spreman na svaku materijalnu ili pasto¬ 
ralnu pomoć. Župnici su mogli bez straha zakucati na 
njegova vrata, potražiti ga u sakristiji katedrale ili za¬ 
ustaviti na ulici. Dosta je bilo da samo natuknu svoju 
potrebu ili nevolju. Don Mladen nije tražio da ga se 
moli. On je sam nudio svoju uslugu kao najnaravniju 
stvar na svijetu. Kao dobar poznavalac ljudske duše, 
unaprijed je pogađao tko treba njegove pomoći, a ne 
usuđuje se izraziti svoju želju i svoj jad. Ako je znao 
da se koji subrat nalazi u kakvoj opasnosti, on je za 
njega muku mučio i strahovao dane i noći. 

Posebnu tankoćutnost je Alajbeg pokazivao prigo¬ 
dom sprovoda braće svećenika. Ako je ikako mogao, do¬ 
lazio je na svaki svećenički pogreb, brinuo se za red i 
dostojanstvo obreda te skoro na svakome održao po¬ 
grebno slovo. Nazivali su ga u šali »veliki meštar spro¬ 
voda«. S jednakim saučešćem sudjelovao je i u svim 
sahranama svojih mnogobrojnih znanaca, prijatelja i 
bivših župljana. Svaka ucviljena obitelj u Splitu, ako je 
imala makar i najneznatniju vezu s Alajbegom, mnogo 
je držala do toga da baš on dođe na pogreb. Znam iz 
osobnih razgovora s njime, koliko ga je to koštalo muka. 
Često je i sam bio bolestan ili se loše osjećao, a redovito 
umoran od truda, ali na sprovod je odlazio, osobito 
ako je bio pozvan. 

Sto je najvažnije, don Mladen je bio častan i čestit 
čovjek ne samo u javnim nastupima, već i u svome 
privatnom životu. Kako je drugima propovijedao, tako 
je i sam djelovao. Njegov svećenički život bio je n e- 
p o r o č a n, potpuno kršćanski, dosljedan samome se- 

15 Alajbegova bož. čestitka biskupu i kleru, 24. XII. 1963 
(dok. 124). 

16 Izvještaj Siinovčića, Kambelovac 29. II. 1968 (dok. 11:2). 


bi. Staleske dužnosti je savjesno opsluživao, trudio se 
da bude svima sve, celibat je vjerno čuvao i nastojao 
je biti svećenik po Srcu Isusovu. Kako je u mladosti 
želio da bude dobar sjemeništarac, tako se poslije trsio 
da živi kao dobar pastir Božjega stada. 

»Kao svećenik bio je doista sveta života, iskreno 
pobožan, volio meditaciju, djetinjski odan Gospi (to su 
mu bile najdraže propovijedi). Nisam nikada čuo da se 
je tko čime nabacio na njegov svećenički karakter«, 
svjedoči Alajbegov kapelan Barišić. 17 Njegovu neporoč- 
nost su priznavale i civilne vlasti. Općinsko upravitelj- 
stvo općine Poljica-Priko (u kojoj je službovao kao žup¬ 
nik Jesenica) izjavljuje da je don Mladen Alajbeg »veo¬ 
ma dobra ponašanja u ćudorednom pogledu i da prema 
tome uživa odličan glas«. 18 

Mada se je Alajbeg osjećao svećenikom do u srž 
svoga bića, nije nikada bio jednostran, pristran ili ne¬ 
kritičan prama sebi i svome staležu. Osjećao se je prije 
svega kao čovjek, solidaran sa svim ljudima, a ne kao 
funkcioner crkvenog upravnog aparata. O tome se je 
mogao uvjeriti svatko tko ga je poznavao. »Paradok¬ 
salno, barem za našu biskupiju — priča njegov bivši 
učenik Derado — don Mladen nije bio klerikalac. Mi 
'nutarnji’ (tj. sjemeništarci, moja op.) smo to osjećali kao 
nešto novo, za 'vanjske' je to bila najsimpatičnija don 
Mladenova nota. Jedan moj 'vanjski' prijatelj običavao 
bi reći: don Mladen nije partijac. Consentire cum Eccle- 
sia nije značilo za don Mladena ’partijno’ zdkulisivanje 
fakata, nego otvorena kritika s puno više ljubavi i razu¬ 
mijevanja za članove crkve, a ne njenu birokratsku or¬ 
ganizaciju . . . Tada spoznah svu veličinu đon Mlađenovu 
u triumfu čovjeka nad crkvenim dužnostnikom«. 19 Od¬ 
vjetnik Marko Pederin tvrdi: »Svećenik u njegovoj osobi 
pokazivao je samo ono lice koje kod laika može izazvati 
jedino simpatiju, bez obzira na stav prema vjeri«. 20 

17 Izvještaj Barišića (4:2). 

18 Uvjerenje o vladanju, općina Poljica, Priko 17. VIII. 
1932 (dok. 102). 

19 Izvještaj Derada (3:1). 

20 Izvještaj Pederina, Split 17. II. 1968 (dok. 8). 


Na krajiu želim don Mladenov svećenički lik ocrtati 
s krasnim dvostihom profesora Derada: 

Don Mladen konnte, fiel’s mir eim, 
zugleich Mensch und Priester sein. 21 
(u slobodnom prijevodu: 

To don Mladenova slava je dovjek 
što svećenik bješe skupa i čovjek). 


ODGOJITELJ 

Po svojoj temeljnoj životnoj sklonosti Alajbeg je 
bio prijatelj mladeži. Odatle i njegovo zanimanje za 
odgojne probleme. Dok je studirao u Ljubljani najbolje 
je ocjene imao iz predmeta peđagogika i katehetika. I 
njegov životni put kao svećenika vodio ga je uvijek 
među mladež. Bilo da je bio nadstojnik u sjemeništu, 
bilo kateheta u školama ili dušobrižnik po župama, bio 
je i ostao — odgojitelj mladih. 

Don Mladen je započeo svoju svećeničku službu kao 
odgpjitdlj sjemeniš taraca. Dne 30. VIII. 1924. do¬ 
bio je svoj prvi dekret. Biskup Bonefačić, na prijedlog 
sjemenišnog ravnatelja don Vioka Fulgosi, imenovao ga 
je nadstojnikom u splitskom sjemeništu (tu funkciju su 
gojenici obično nazivali stariji prefekt). Njegov mje¬ 
štanin i dobrotvor Pulgosi poznavao je Mladenove sklo¬ 
nosti i želio ga je imati za pomoćnika u odgoju sveće¬ 
ničkih pripravnika. 

Alajbeg se dao na posao svim žarom svoje mlade¬ 
načke duše. Ali mu posao nije bio lak, jer je mladi pre¬ 
fekt još neiskusan i sam na golemom poslu (upravitelj 
je bio zauzet mnogim drugim crkvenim poslovima). 

Kao prefekt je Alajbeg bio u prvom redu zadužen 
za zavodsku disciplinu i vanjcko ponašanje pitomaca. 
Za duhovni odgoj se brinuo duhovnik (poslije je to mje¬ 
sto pokrivao sveti čovjek don Grgo Bučić). Novi prefekt 
je zbog svoje temperamentne prirode izgledao strog, 
osobito najmlađima. U stvari on je bio prijatelj ljudi, 


pitomaca, a neprijatelj stege radi stege. Njega je uvi¬ 
jek zanimalo najprije dobro gojenaca, te je njemu bez 
oklijevanja žrtvovao vanjski red kad ovaj nije bio svrsi¬ 
shodan. Disciplina je don Mladenu bila stvarno samo 
odgojno sredstvo, a ne Moloh kojemu se djeca žrtvuju. 
Ako je trebalo birati između čovjeka i poretka, Alajbeg 
je vazda bio na strani prvoga. 

S odraslijim sjemeništarcima, s mladićima, Alajbeg 
se je bolje sporazumijevao nego s djecom. Stariji su i 
kroz njegov ozbiljni lik mogli otkriti dobro i plemenito 
srce koje ih voli. Mlađi su ga se, naprotiv, jako plašili. 
Njihov neiskusni pogled se je zaustavljao samo na mrkoj 
vanjštini mladoga starješine. A mora se priznati i to 
da Alajbeg nije imao karizme za rad s djecom, nije se 
znao spustiti do njihove duševne ražine. Djeci se je pri¬ 
činjao nekim olimpijskim gromovnikom. Evo što veli 
jedan njegov bivši pitomac: »Dok me njegova odgojna 
knjižica (»Put u svetište«, mislim) osvajala milinom, a 
vatreni pobudni govori u kapelici svojom živošću upra¬ 
vo razigravali djetinju maštu (sjećam se i sada nekih 
izraza), on je svojom ozbiljnom i za mene — kao skrom¬ 
na seljačića — smrknutom pojavom tjerao strah u 
kosti«. 1 Kad je isti sjemeništarac — to sam dalje priča 
— ležao g. 1926 u vrućici, sanjao je da se nalazi u paklu, 
a šef pakla ima izgled (pogađate li?) don Mladena Alaj¬ 
bega! »Eto tako sam doživio u sjemeništu i u ognjici don 
Mladena, čovjeka meka srca i oštra lica«, završava Si- 
novčić 2 . 

Jednako su ga doživljavala i djeca Jesenica, gdje 
je poslije župnikovao. Evo što je zapisalo jedno od njih: 
»Iza veselog i djeci dragog don M. Simunića, evo izne¬ 
nada svećenika Turčina naše vjere, kako kažu stariji, 
a djeca otvorenih ustiju sa strahom slušaju to ime. Dje¬ 
ca ga se već time plaše«. 3 I don Mladen je primjećivao 
taj dječji strah, osjećao je da nije pogodan za odgoj ma¬ 
lišana, pa se je više posvećivao radu s adolescentima. 
Stariji sjemeništarci i mladež uopće u njemu su vidjeli 

1 Izvještaj Sinovčića (dok. 11:1). 

2 Isto (11:2). 

3 Izvještaj S. Vuković (dok. 15:3). 

21 Izvještaj Derada (3:2). 

pravoga prijatelja i zaštitnika. Međutim, upravitelj za¬ 
voda je smatrao da je Alajbeg previše popustljiv prema 
đacima i zato nije ostao dugo u sjemeništu (do 28. II. 
1928). 

Sjemeništarci su zauvijek ostali u srcu don Mlade¬ 
na. Nikad on nije zaboravio svog sjemeništa. Kad se, 
poslije 5 godina, opet vratio u Split, oživjele su i nje¬ 
gove veze sa zavodom. Često je tamo zalazio da posje¬ 
ćuje bivše gojence i župljane, da ih potiče i pomaže, da 
drži predavanja, propovijedi i egzorte. Sjemeništarcima 
je posvetio i svoju knjigu »Na putu u svetište«, koju 
su oni s užitkom čitali. Alajbeg je bio najčešće u sje¬ 
meništu kad ga je ono najviše trebalo, u ratnim i porat¬ 
nim vremenima. Što kao propovjednik, što kao predavač 
vjeronauka (a u bogosloviji kao nastavnik katehetike i 
homiletike). Najzad je postao i biskupskim delegatom 
za oba sjemeništa (9. II. 1963). Kako u našim sjemeni¬ 
štima poslije rata više nisu bila primana djeca, već samo 
dječaci s navršenih petnaest godina, više nije bilo ni 
govora o kakvom strahu pred Alajbegom. Njegov dola¬ 
zak među sjemeništarce i bogoslove, njegova predava¬ 
nja i duhovni nagovori bili su pravi blagdan i radost za 
njih. Prigodom imenovanja za kanonika odužili su mu 
se »duhovnim cvijećem« (doik. 126). 4 Sjemeništarci su 
naslovili svoj dar riječima: »Srcu koje nas ljubi«, a 
bogoslovi: »Za ljubav koju ste iskazali i iskazujete bogo¬ 
slovima«. Kako nigdje, tako ni ovdje don Mladena ne¬ 
ma bez srca i ljubavi.. . 

Iako je duhovna mladež imala prednost u don Mla¬ 
den© vu srcu, u njemu je bilo mjesta i za svu ostalu 
mladež. U isto vrijeme dok je bio prefekt u sjeme¬ 
ništu obavljao je i službu vjeroučitelja u srednjoj tehni¬ 
čkoj školi te još u odgojnom zavodu Martinis-Marchi, 
što se je tada nalazio u Splitu. Koncem g. 1924 (24. XI) 
imenovan je također i duhovnikom Marijine kongrega¬ 
cije djevojaka u istom zavodu, a 5. I. 1927 mu je povje¬ 
reno osnivanje Marijine kongregacije za bivše učenice 
iz Martinis-Marchia. Tako je Alajbegov odgojni rad zah- 

4 Žrtvice sjemeništariaca i bogoslova za Alajbega, 1952 
(dok. 126). 


vatio najšire razmjere, obuhvatio duhovnu i svjetovnu 
mladež, mladiće i djevojke. Na njegova mlada leđa pao 
je ogroman teret, ali ga mladi odgojitelj i hrabro i odu¬ 
ševljeno nosi. 

Već nam je poznato što je sve učinio za jeseničku 
omladinu (vjeronauk, obrazovni tečajevi, kulturne pri¬ 
redbe, pouka u školskim predmetima, briga za zvanja). 
Povratkom u Split don Mladen se sasvim posvećuje radu 
s mladima. Pored svoje katehetske službe u klasičnoj 
gimnaziji postaje i duhovnikom katoličkog đačkog dru¬ 
štva »Domagoj«, koje je imalo sjedište u staroj biskup¬ 
skoj palači (današnji Elektrotehnički fakultet). Neko vri¬ 
jeme je bio zadužen za duhovni odgoj gojenki kod An- 
cella i Milosrdnica u tjednim egzortama. Ostali gradski 
vjeroučitelji ga neprestano traže za ispovijedanje i pro¬ 
povijedanje njihovim đacima. Don Mladen otsele živi 
samo za mlade, a najviše za svoje učenike u školi. »Vo¬ 
lio je neizrecivo mladež i u prvom redu njoj je posvetio 
prebogate da-rove svog uma i srca«, izjavljuje jedan 
drugi prijatelj mladeži, ravnatelj salezijanskog zavoda 
u Splitu dr. Tomo Kelenc. 5 

Kako Alajbeg nije bio polovičnjak, on se je stavio 
u službu mladeži svim svojim snagama, bez ograničenja 
i bez rezerve. Darivao joj je sve svoje vrijeme, sve svoje 
sposobnosti i čitav svoj prihod. Pri tome je zaboravljao 
na sebe i svoju udobnost. Nije se ponašao među mladima 
ni kao profesor ni kao crkveni činovnik. U njemu su 
njegovi učenici nalazili i oca i starijeg brata i prijatelja 
i savjetnika i pomoćnika u svim svojim mladenačkim 
jadima. Taj se odnos nije prekidao s prestankom školo¬ 
vanja ili odlaskom iz Splita. Povjerenje i prijateljstvo 
trajalo je i nadalje, neraskidivo. Imamo sačuvanu jednu 
dopisnicu upućenu Alajbegu iz Munchena od jednoga 
njegovog bivšeg đaka (šteta što nije sačuvana i ostala 
bogata don Mladenova korespondencija!). Zanimljive su 
prve riječi: »Evo me opet k Vama sa par riječi nakon 
dugo vremena. Sigurno pogađate: nešto ga boli!« I onda 
slijedi jedna tipična mladenačka bol: problem s djevoj¬ 
kom. 

5 Izvještaj dra T. Kelenc, Zagreb 16. II. 1968 (dok. 7). 

Možda će biti bolje da prepustimo riječ jednoj od 
splitskih djevojaka: »Kad je nekome trebala neka knji¬ 
ga, penjali smo se k don Mladenu... I kad nije trebala 
knjiga nego samo malo mira, malo skladnosti, malo si¬ 
gurnosti da nismo sami i dobra riječ prijatelja, penjali 
smo se k don Mladenu. I kad je trebalo rješavati pitanja 
savjesti previše bolna i složena da bi ih se moglo iznijeti 
pred hladnom rešetkom ispovjedaonice, bez snage što 
dolazi iz sigurnih, čistih očiju ispovjednika, išlo se k don 
Mladenu. A don Mladen je samo stavljao oko vrata 
svoju stolu i slušao, i sve je najednom bilo lako reći, 
i svaki je odlazio bogatiji svjetlošću velikoga srca što je 
sjalo, mirno i prisutno, u onim očima. Neki se više ni¬ 
kad nisu vratili na bijele kamene stepenice koje bomba 
nije srušila, nikad više nisu pozvonili na ona vrata na 
zadnjem katu: ostali su ležati na krvavoj ratnoj cesti 
od Splita preko Knina do Trsta, sami u svojoj smrti pred 
Licem Božjim, u svojoj smrti koju su predviđali kad su 
dolazili da kleknu pred ovim svećenikom i molili: ’Don 
Mladene, blagoslovite me... Idem u rat, možda se neću 
vratiti, blagoslovite me’. I don Mladen je blagoslivao i 
molio za njih. Uvijek je molio za njih, do kraja života, 
za svoje učenike što su umrl'i sami na zemlji pred Licem 
Božjim«. 6 

Glavna odgojna metoda don Mladenove pedagogije 
bila je djelotvorna briga za duševne i tjelesne 
potrebe njegovih đaka. Materijalna briga za njihovo 
dobro nije ni u čemu zaostajala za moralnom brigom. 
To je potvrdio i don Mladenov nasljednik u katedrali: 
»Cijeli si život nekoga školovao. Svakoga s kim si se 
sastao izmjerio si od glave do pete da vidiš da li mu 
što fali: Sinko moj, ti si smršavio, da nisi bolestan? . . . 
Drugome: Kakav ti je to kaput, dođi ovamo, evo ti... 
Trećemu: Zima je, a tebi su postoli probiveni, evo ti, 
odmah kupi da se ne razboliš«. 7 

I čitav Split je bio pretijesan za veliko don Mlađe- 
novo srce. Za njegovu dobrotu su saznali i sjemendštarci 
Šibenika. Jedan od njih piše: »Davno se poznam s njime. 

6 Članak Smiljane Rendić, Glas Koncila, br. 13/1964. 

7 Žanićev nadgrobni govor (dok. 16:2). 

Iz gimnazijskih klupa uzeo je u svoje ruke kormilo 
moga zvanja. I ja ne znam da li bi bio svećenik da nije 
bilo pok. don Mladena. Sjećam se da sam u VI razredu 
gimnazije proživljavao neke svoje krize baš obzirom na 
svećenički poziv koji sam zavolio iz najranijih dana. 
Stanovao sam tada u Šibeniku, u sjemeništu. Kad je don 
Mladen primio jedno moje pismo u kojem je vidio da 
se kolebam, prvim vlakom skočio je u Šibenik na moje 
zaprepaštenje. U najbolju ruku očekivao sam odgovor 
i to bi bilo sasma normalno. Njemu to nije bilo dovoljno. 
Kad se radilo o sudbini jednog zvanja i o pravom izbo¬ 
ru životnog poziva za jednog mladića, on ostavlja sve 
svoje poslove, leti u drugi grad da bi u četiri oka mirno, 
razborito i potanko raščistio pojedine probleme i u dušu 
unio mir i spokojstvo. Takva se svećenička ljubav ne 
može nikad zaboraviti. Tada sam doživio u svoj svojoj 
dubini veličinu jednog svećenika koji ovako znade lju¬ 
biti ljude«. 8 

Kad je poslije II svjetskog rata bilo zatvoreno split¬ 
sko sjemenište, Zadrani su ponovo otvorili svoje. No 
ni ono nije moglo živjeti bez don Mladenove ljubavi. 
I tamo se našao da pomaže. Neka govori jedan Zadra¬ 
nin: »On je svoju biskupiju mnogo zadužio. Poznato nam 
je to samo djelomično. Međutim, kao da mu je bila 
tijesna njegova biskupija. Kad je došao u Zadar, našao 
je novo polje djelovanja. To je bio rad s mladim sveće¬ 
ničkim pripravnicima koji mu je ulio novi, upravo mla¬ 
denački polet. Svjedoci smo kako se njegova dobrota 
razlila na zadarsku sjemenišnu zajednicu. .. Očekujući 
skoru smrt u jednom je pismu zaželio da dođem na 
sprovod i doslovno napisao ovo: ’Uhvati hladnu ruku, 
možda otvorim oči, bacim pogled koji govori: Miljenko, 
budi dobar svećenik i moli za me«. 9 

Izgleda da je Alajbeg ipak pokazivao naročitu na¬ 
klonost prema najmanjoj biskupiji naše dalmatinske 
metropoli]e — Kotoru. Valjda zato što je tamo služio 
vojsku i zavolio onaj kraj. Još vjerovatnije zato što je 
tako malena i potrebna bratske pomoći, na samom rubu 

8 Izvještaj don Z. Brak: (dok. 14). 

9 Izvještaj don M. Za-gar (dok. 9). 

katoličanstva. Da ne moraju često putovati u Split, Alaj¬ 
begu su se obraćali za pomoć i kotorski ordinariji i 
kotorski svećenici i njihovi svećenički aspiranti. U Spli¬ 
tu je don Mladen važio kao »kotorski konzul«. Kad su 
ga liječnici nagovarali da si uzme duži odmor, Alajbeg 
je namjeravao da pođe na jedan kotorski otočić, ali ipak 
nije smogao snage da napusti Split. Na blagdan sv. Tri- 
puna je okupljao sve Bokelje na svečanost u crkvi sv. 
Filipa i bodrio ih svojim govorima. Dakako, i tu su mla¬ 
di imali prednost. Kotorski studenti i bogoslovi na stu¬ 
diju u Splitu bili su ponosni da je don Mladen njihov 
»tutor«. 

Alajbegova »solicitudo omn'ium ecclesiarum« prote¬ 
zala se je od Kotara do Pazina. Dopirala je svuda gdje 
su živjeli i radili njegovi bivši đaci. Obraćali su mu se 
sa svih strana: iz Zagreba, Ljubljane i Beograda, iz 
kasarna i sjemeništa, iz škola, tvornica i bolnica. Dapa¬ 
če iz čitava svijeta, sa svih kontinenata i oceana, gdje 
je gorka sudbina raspršila sinove hrvatskog naroda. 

Odgojna snaga don Mladenove ličnosti je dosegla 
svjetske razmjere. 

VJEROUČITELJ 

Bez obzira na to kako su se službeno nazivale funk¬ 
cije što ih je Alajbeg obavljao, on je svuda i uvijek bio 
katehetom. I dok je bio prefekt u sjemeništu, i župnik 
u Jesenicama i Splitu, i poslije katedralni kanonik. 

Predavao je vjeronauk na svim vrstama škola. 
Poučavao je djecu u pučkoj školi za vrijeme župniko- 
vanja u Jesenicama. Dok je boravio u Splitu bio je vje¬ 
roučitelj mladeži u srednjim školama: tehničko-obrtnoj 
(1924—1927), Martinis-Marchi (1925—1928), muškoj real¬ 
noj gimnaziji (193-3), klasičnoj gimnaziji (1933—1945) i 
sjemeništu (1946—1947, 1963—1964). Na Centralnoj vi¬ 
sokoj bogoslovnoj školi u Splitu je predavao predmete 
u kojima je bio pravi stručnjak: katehetiku i homiletiku 
(1946—1948). Neko je vrijeme poučavao u vjeronauku i 
kandidatice sestara milosrdnica (1942—1944). Godine 


1959, kad je napustio župničku službu, biskup Franić 
ga je imenovao nadzornikom čitavog vjeronauka 
u gradu, što je ostao sve do svoje smrti. 

Prije rata su u svim državnim školama postojali 
katehete u rangu profesora i svake nedjelje i blagdana 
ujutro su se održavale »školske mise« po raznim crkva¬ 
ma za sve vrste nižih i srednjih škola. Na misi bi vjero¬ 
učitelji propovijedali svojim đacima. Poslije školske 
mise su se obično svi vjeroučitelji sastajali na zajedni¬ 
čki sastanak i dogovor. Duša tih stručnih skupova bio 
je, dakako, don Mladen i uz njega, sada već pokojni, 
dr. Miroslav Matijaca, također jako oljubljeni kateheta 
»realaca«. 

Katehiziranje mladeži je bio Alajbegov životni 
ideal. To on sam izjavljuje u svojoj molbi za kano¬ 
nikat: »Moj životni ideal bio je sasvim drugi (ovdje 
suprotstavlja kanonikat svom idealu, moja opaska). Od 
svih svećeničkih služba najviše me je napunjala radošću 
služba vjeroučitelja na klasičnoj gimnaziji u Splitu .. . 
Međutim prilike me tjeraju na druge tračnice, koje 
svršavaju u sakristiju Katedrale«. 1 Alajbeg se je natje¬ 
cao za kanonika samo zato što je bio župnikom stolnice, 
a po tradiciji to mjesto pripada nekom kanoniku. Kad 
već nije mogao biti vjeroučiteljem klasičara, prilagodio 
se je zakonima tradicije i tako je, kako sam reče, dospio 
u »sakristiju katedrale«. 

Glavnina Alajbegova katehetskog djelovanja odvi¬ 
jala se je na državnoj klasičnoj gimnaziji. Na tom poslu 
je najviše učinio i najviše od sebe dao. O tome govori 
i u najsvečanijem dokumentu svoga života, u svojoj opo¬ 
ruci: »Od svih svećeničkih služba, što sam u životu oba¬ 
vljao, najvećim veseljem ispunila me služba vjeroučite¬ 
lja u klasičnoj gimnaziji. Moji đaci toliko su okupirali 
moje srce, da nije bilo mjesta za drugoga. I danas, kad 
više nisam njihov vjeroučitelj, još uvijek su oni unutra. 
Neka im je blagoslovljeno sve što sam im dobro učinio!« 2 

Sretni su bili oni đaci kojima je don Mladen bio 
ne samo profesor, već i razrednik. U tom slučaju su se 

1 Natječaj za kanonikat, Split 11. II. 1952 (dok. 74). 

2 Dok. 96. 

osjećali potpuno »sigurnim«, jer je don Mladenova ko¬ 
manda bila i blaga i alergična na školske kazne. Nje¬ 
govi učenici su znali da se nalaze pod posebnom zašti¬ 
tom, pošto ostali kolege profesori nisu mogli Alajbegu 

ništa odbiti, kad je on nešto kod njih molio. »U školi je 
razvio — sjeća se njegov bivši učenik Barišić — i svoj 
posrednički rad, bio je most između roditelja, odnosno 
đaka, i profesora. Zbornica i hodnici gimnazije bila su 
mjesta za njegove intervencije kod profesora. Za jednog 
bi uredio da ga ponovno pitaju, za drugoga bi 'plakao’ 
da ga spase jer je sirotinja itd. A to je bilo i polje nje¬ 
govog faktičnog i delikatnog rada (u vjerskom pogledu) 
i sa profesorima. Bio je najuglednija ličnost profesor¬ 
skog zbora«. 3 

Kojim se je didaktičkim metodama Alajbeg služio 
u svojim katehezama? U prvom redu onom najprirod¬ 
nijom, najljiudskijom i najkršćanskijom — dobrotom! 
Osvajao je i uvjeravao više dobrotom nego učenošću i 
rječitošću. Plemenitost je bila njegova najveća snaga. 
Smiljana Renđić navodi jedan primjer: »Jedan od tih 
dječaka (tj. njegovih učenika, moja op.), jedan buntovni 
dječak, koji se u školi volio praviti važan i dovoditi pro¬ 
fesore u zabunu, rekao je svome ocu poslije prvoga don 
Mladenova sata u tom razredu: ’Ovaj nas voli. Nisam 
ga htio izazivati, jer mi se nekako čini da on nas voli 
više nego što ga mi možemo izazvati« 4 »I volio ih je do 
kraja nastavlja Rendićka — volio ih je preko granica 
života. I svi, i njegovi učenici iz gimnazije i svi drugi 
koji smo ga vidjeli živjeti među nama, svi smo ponijeli 
tu ljubav kao veliku svjetiljku na svoje putove. Nitko 
nije bio stran tome svećeniku, pojam nesaopćivosti i 
otuđenosti čovjeka za njega naprosto nije postojao. Ta 
prisnost odražavala se i u toplom načinu kako smo ga 
nazivali: on je vrlo brzo za cijeli grad postao samo don 
Mladen. Pa i kad je stekao čast kanonika i prelata kate¬ 
drale i monsinjora, za svakoga je ostao samo don Mla¬ 
den. Za svakoga. I za one koji nisu našli vjeru od koje 
je on živio i koju je nama osvijetlio ljubavlju i sigurno¬ 
šću«. 

Ono što je učenike najviše osvajalo jest Alajbegova 
širokogrudnost i dobrohotnost prema svima bez razli¬ 
ke. On je pokazivao jednaku ljudsku toplinu prema 

3 Barišić (4:3). 

4 Glas Konoila, br. 13/1964. 

svim mladićima: vjernima i nevjernima, ljevičarima i 
desniča rim a, rodoljubima i režimlijama. A to je u ono 
doba velikih nacionalnih, vjerskih i socijalnih nape¬ 
tosti bilo veoma teško. Ideološki i politički sukobi razdi¬ 
rali su javni život, pa i školski, a nastavnici su bih na 
sto muka, izloženi provokacijama đaka i teroru školskih 
vlasti. 

Bivši don Mladenov đak, sada sveučilišni profesor 
u Zagrebu, na vijest o Alajbegovoj smrti piše svome 
kolegi u Split: »Žao mi je bilo kad sam saznao za don 
Mladenovu smrt. Žao mi ga je i kao čovjeka, i kao na¬ 
šeg razrednika i katehetu, i kao prijatelja. Ovako, sad, 
iz vremenske udaljenosti od skoro četvrt vijeka i iz 
prostorne udaljenosti od 400 kilometara, njegova mi se 
ličnost počinje izdvajati iz onih mnogih koje sam onda 
poznavao i s kojima sam dolazio u dodir. On ostaje je¬ 
dan od onih koji postepeno postaju dio nas samih. Kon¬ 
statiram da mnogi iz sjećanja nestaju, bhjede, i samo s 
izvjesnim mentalnim naporom javljaju se, ponovno se 
pojavljuju. Njegov lik, međutim, javlja se spontano kad 
god mislim ih razgovaram o onim vremenima. Mislim da 
on u mojim očima dobija postepeno neku novu vrijed¬ 
nost. Drugim riječima, kako se to moderno kaže, on pri 
'revalorizaciji’ dobija novo mjesto u mojoj galeriji poz¬ 
nanika. Zamišljam se u njegovoj poziciji ono negdje 
1939—40—41-e. Nas četrdeset razne boje i orijentacije, 
raznih pogleda na sva moguća onda aktuelna pitanja, 
a on s druge strane i razrednik i nastavnik i Hrvat i 
podanik Kraljevine, sa Silvijem Alfirevićem i nama so- 
kolašima i svima drugima iza sebe i oko sebe.. .« 5 

A što se tiče don Mladenova školskog »sata«, to je 
bio posebno ugodan doživljaj za đake. Bez »profešurske 
gnjavaže«, kako oni pričaju, bez ukočenosti i straha, 
otvorenost i prisni razgovor, zanimljivo predavanje, 
topli i bliski nastup, ugodan i zatravljiujući glas profe¬ 
sora, sloboda u postavljanju pitanja, razjašnjavanje ob¬ 
jekcija, malo ispitivanja i veoma blage ocjene u kata¬ 
logu. Ako si iznio čak i svoj protuvjerski stav, don Mla¬ 
den te nije za to poklopio, reagirao je sasma tolerantno. 

6 Dok. 19. 


r 

Uostalom, teško je bilo odoljeti njegovoj inteligenciji, 
rječitosti i utjecaju njegove privlačive ličnosti. U njemu 
se nije moglo nazrijeti kakva protivnika, još manje ne¬ 
prijatelja ili đačkog mučitelja. 

O Alajbegovim satovima govori pobliže đr. Barišić: 
»Bio je u svojoj materiji, u svom pozivu jako sposoban, 
već rutiniran. Imao je spremljene kateheze, govorio je 
s velikom lakoćom, ugodno ga je bilo slušati. Nije htio 
da vjeronauk daje samo pouku o vjeri. Htio je da iz¬ 
gradi kompletna čovjeka. Zato bi često zalazio i na dru¬ 
ge terene. Znam da nam je u V razredu klasične gimna¬ 
zije desetak zadnjih minuta čitao i bon-ton. Bio je doista 
odgojitelj. Tu su se stvarah oni prisni odnosi između 
njega i njegovih đaka, mladića«. 6 

Alajbegova čovječnost je sačinjavala polaznu kate¬ 
hetsku metodu. Na svaku stvar, pa i na školsku materi¬ 
ju, gledao je najprije okom čovjeka zabrinuta za druge 
ljude, posebno senzibilna za dobro mladih ljudi. Tome 
cilju je podređivao svoje didaktičke metode i postupke. 
Sva učevna pomagala, kojima se služio, slijedila su 
sama po sebi iz navedenih načela i u vjeroučitelj evo j 
čovjekoljubivosti temeljila svoju efikasnost. Splitski od¬ 
vjetnik Marko Pederin, don Mladenov učenik u gimna- 
ziji, upućuje na iste zaključke: »On mi je bio vjero¬ 
učitelj. Može se mirno reći da je uživao naše općenite 
simpatije. Znao nam se neusiljeno približiti i ostvariti 
neposredan kontakt. Razumio je svoje đake i njihovu 
dob. Ništa nije postavljao na način da se to i s ljuđ- 
skog stanovišta ne bi moglo prihvatiti. To vrijedi i za 
najviše stvari, dakle i za pojam o Bogu i Božjim zapo¬ 
vijedima, pa i za najobičnije stvari kao na pr. za bon-ton 
koji nam je također predavao. Ništa nije otimao logici 
m običnom ljudskom shvaćanju. Nikad nisam čuo da 
se netko na nj tuži. Svakome je bio pristupačan, sva¬ 
kome je pokazao razumijevanja. A imam dojam da je 
neke i materijalno pomagao. Imam također utisak da 
su mnogi đaci neškolovandh roditelja nalazili u njemu 
ono što pr uža otac-intelektualac Sa svojim đacima 

6 Barišić, iib. 

7 Izvještaj Pedarina (dok. 8). 

ostajao je u vezi i nakon dovršenja gimnazije. Mnogi 
su i nakon tog časa odlazili k njemu i nalazili u njemu 
spremnost da pomogne svakim načinom koji mu je bio 
na raspolaganju«. 7 

I prof. Derado nam nešto kaže o Alaj begovoj pre- 
davačkoj metodi: »Don Mladen je uspio prvi u petom 
razredu da probudi u nama svijest snage i ljepote na¬ 
učne spoznaje. Do sada smo upotrebljavali autoritativnu 
metodu u vjeronauku, a sada ćemo naučnu, tj. dokazi¬ 
vati ono što se tvrdi, običavao bi don Mladen reći... 
Dok se drugi profesori izvinjavaju manjkom vremena 
za obradu instrukcionog materijala, don Mladen čita ili 
dade nekom čitati neki zanimljivi roman, bez direktne 
veze s vjeronaukom. Dok drugi sat ocjenjivanja uvijaju 
u nimbus 'posljednjeg suda’, don Mladen ležerno, per 
transenam, obavlja to na brzinu, kao nešto što se mora 
obaviti, ali njegove misli i srce su daleko od tog biro¬ 
kratskog akta«. 8 Prof. Barišić nadopunjuje: »Nije puno 
insistirao na ’bubanju’. Nije volio ocjenjivanje. U tome 
je bio darežljiv, širokih rukava«. 9 

Da se Alajbeg nije ukočeno držao nastavnog pro¬ 
grama niti se vezivao uz određeni didaktički postupak, 
daje naslutiti i svjedočanstvo književnika Veljka Vuče- 
tić: »Don Mladena sam upoznao prvi put u splitskoj kla¬ 
sičnoj gimnaziji kao vjeroučitelja prvog i drugog razre¬ 
da. Bilo je to 1940/1941. godine. Nakon vjerske pouke 
koja je trajala oko dvadesetak minuta ili nešto više, 
vjeroučitelj je nastavljao čitanjem dobre dječje litera¬ 
ture, osobito u ono doba slavnog romana Mauni i Normi 
i Manni u gorama«. 10 

Neki me bivši don Mladenovi učenici uvjeravaju da 
je njihov kateheta morao imati napisane svoje vlastite 
kateheze. Po svoj prilici je to Alajbeg prigodimice radio, 
ali sumnjam da je imao za sve vjeronaučne jedinice go¬ 
tove kateheze. U njegovoj ostavštini nam se sačuvao 
samo jedan jedini primjerak napisane i zaokružene ka¬ 
teheze, i to »de sexto« (to je valjda učinio zbog đelikat- 


nosti gradiva). Alajbeg je previše slobodan duh i veoma 
sposoban inprovizator, da bi on sebe vezao na neki odre¬ 
đeni text. Mi bismo dakako voljeli da nam je ostavio 
napisane koncepte svojih predavanja. 

Katehetski rad Alajbega je nailazio na opće prizna¬ 
nje u školi i gradu. Već smo spomenuli izvještaj koji 
je direktor klasične gimnazije S. Alfirević uputio mini¬ 
starstvu prosvjete u Beograd. 11 »Starešinski izvještaj« 
iste gimnazije, od 4. ožujka 1940, glasi: Alajbeg P. Mla¬ 
den, zvanje: profesor. 

Struka: Katolički vjeronauk, grupa VIII. 

Stručna sprema: sposoban, pozna program i drži ga 
se u svom radu, pozna udžbenike, ne opterećuje đake, 
zna svoje dužnosti i zakonske propise, prati literaturu. 

Didaktičko-metodička sposobnost: Kao pedagog ima 
odlična svojstva, takta i energije, djeluje pomirljivo, 
posvećuje mnogo brige moralnom razvoju učenika. 

Pedagoški postupak i takt: Vrlo dobar i postizava 
dobar uspjeh. 

Marljivost i revnost u službi: Vrlo marljiv i radin, 
u karitativnom djelovanju u školi i izvan škole vrlo 
aktivan. 

Vladanje u službi i van službe: Posve dobro i ko¬ 
rektno. 

Rad u njegovoj struci: Češće se javlja lijepim član¬ 
cima vjerskog, moralnog i odgojnog sadržaja«. 12 

A u »Listu za ocjenjivanje nastavnika« čitamo slije¬ 
deće ocjene: 

1. Stručna sprema: odlična 

2. Pedagoške osobine i takt: odlične 

3. Metodički postupak: vrlo dobar 

4. Marljivost u službi: vrlo dobra 

5. Vladanje u službi i izvan nje: uzorno 

6. Znanstveni i književni rad: vrlo često piše o vjer¬ 
skim i odgojnim pitanjima 

11 Split, 20. XII. 1937 (dok. 99). 

12 Starešinski izvještaj klas. gimn. Split 4. III. 1940 
(dok. 129). 

8 Derado (dok. 3). 

9 Barišić, ib. 

10 Izvještaj V. Vučetić (dok. 113). 

7. Prijedlog ocjene: zadovoljava ili ne zadovoljava 
— zadovoljava. 

U Splitu, 31 ožujka 1941 god.« 13 

Iz gornje Liste vidimo da ipak školske vlasti nisu 
bile oduševljene Alajbegovom didaiktičnom metodikom. 
Takva jaka i samostalna ličnost, kao što je bila don Mla- 
deniova, nije se dala sapeti u programirane školske ka¬ 
lupe. 

Posjedujemo brojne usmene i pismene dokaze u ka¬ 
ko krasnoj uspomeni je ostao lik katehete Alajbega u 
sjećanju njegovih đaka. Kratkoće radi navodimo samo 
jedan. Ing. A. P. iz Ljubljane piše: 

»Ne mogu se pomiriti s mišlju da nas je naš pre¬ 
dobri, brižni don Mladen zauvijek ostavio. Otrgao se dio 
naše mladosti, one najljepše. Jer on nam je bio i ostao 
simbol naših sretnih đačkih dana, našega zajedničkog 
odgoja, naših dječačkih maštanja. On je i u onim teškim 
danima i iskušenjima, u našim muževnim godinama, 
kada smo se razišli i pošli svaki svojim putem, ostao 
spona, uspomena, pojam. Molim te, dragi Ante, javi mi, 
ako postoji neka mogućnost da naš VIII b, koji mu to¬ 
liko duguje, zajednički izrazi svoj pijetet«. 14 

Opipljiv dokaz Alajbegove popularnosti među škol¬ 
skom omladinom bile su brojne proslave maturalnih 
obljetnica. Ako su slavili svoje maturalne jubileje Alaj- 
begovi školski drugovi, on je u tim zgodama bio cen¬ 
tralna figura i oko njega su se svi okupljali. »Od zajed¬ 
ničke mature pa dalje — piše Alajbegov školski drug 
iz gimanzije dr Josko Bezić, liječnik u Zadru — su nas 
osobito povezale uspomene ili proslave godišnjica matu¬ 
re, koje smo slavili svakih 10 godina. Tamo se je don 
Mladen osobito iskazao kao dobar školski drug, prija¬ 
telj i istodobno duhovni voditelj. Dobro poznavajući 
naš cijeli razred, koji je skoro 95°/o bio liberalno nastro¬ 
jen, nikada nije zaboravio ili propustio da bi te naše 
zajedničke proslave počeo u crkvi sa misom i kratkom 

13 List za ocjenjivanje nastavnika klas. gimn. Split 
(dok. 130). 

14 Pismo ing. A. P. Ljubljana 9. VI. 1964 (dok. 17). 

ah sočno začinjenom propovijedi. Naglasiti moram da 
smo se apsolutno svi uvijek odazivali i slatko gutali 
sve njegove riječi. U tome je bio izvanredan umjet¬ 
nik . • . Evocirajući uspomene iz naših školskih misa, 
zajedničkih ispovijedi, toliko nas je sve ganuo, da smo 
mu se svi skupa srdačno zahvalili i čestitali«. 15 

Kad su pak slavili maturu Alajbegovi bivši učenici, 
opet razlike nije bilo. Don Mladen je morao biti u sre¬ 
dištu pažnje i najmiliji gost. Njegova prisutnost, njego¬ 
va misa, njegova »predika« i ugodno ćaskanje za stolom 
u spominjanju sretnih školskih dana sačinjavali su naj¬ 
slađe časove proslave. Ako je ikoji bivši profesor mogao 
izostati, don Mladen nije smio. Kad je već ozbiljno po¬ 
bolijevao, te proslave su mu postale neizdrživi teret. Ni¬ 
je znao odbiti, a opet nije mogao fizički izdržati napor 
svečanog ručka. Više puta je morao pobjeći iz stana i 
negdje se sakriti, jer je znao da neće moći odoljeti lju¬ 
baznom nasilju svojih »dragih klasičara«. 

U tom pogledu je zanimljivo jedno Alajbegovo pi¬ 
smo, u njemu svojstvenom stilu, pisano dru Anti Metko¬ 
viću, odvjetniku u Splitu, organizatoru maturalne pro¬ 
slave: »Dragi Ante! Nemoj se čuditi, udaljio sam se za 
noćas iz kuće da ne biste napravili otmicu. Budi pame¬ 
tan i razuman, ja znam koliko mogu, a koliko ne. Kra¬ 
sna bi ti bila proslava i veseli štimung, kad bi me počelo 
stiskati oko srca, fali zraka, mijenjam boje, stavljam 
pilulice pod jezik. Sve je 99% vjerojatno, da bi mi se 
večeras to tamo dogodilo. Dakle, zabavite se i bez mene, 
jer je tako za me i za vas bolje«. 16 To odbijanje se je 
odnosilo samo na večeru. Za religiozni i školski dio 
proslave don Mladen je uvijek smogao dovoljno odvaž¬ 
nosti, pa makar i na mjestu ostao mrtav. 

Takav je to bio kateheta. 


16 Alajbegovo pismo dru A. Matković, Split 19. VIII. 1961 
(dok. 18). 

15 Izvještaj đra J. Bezić, Zadar 18. IX. 1968 (dok. 114). 

ŽUPNIK 


U svom svećeničkom životu Alajbeg je bio u dva 
navrata župnik: u Jesendcama (1928—1933) i stolnoj 
crkvi u Splitu (1947—1959). Neko kraće vrijeme je exku- 
rirao župu Kučine kod' Splita (1933—1934) kao naslovni 
upravitelj župe. Osim toga je vrlo često i rado ispoma- 
gao kolegama župnicima po gradu i mnogim seoskim 
župama. Najčešće je bio pozivan prigodom velikih crk¬ 
venih blagdana da svojom prisutnošću i propovjeđu uz- 
veliča svečanost. Ako je iako mogao, Alajbeg nije niko¬ 
me uskraćivao svoju pomoć. Isto tako je o božičnim i 
uskrsnim praznicima, kao i preko ljetnih ferija, dok je 
bio vjeroučitelj u školi, često zamjenjivao bolesne ili 
otsutne župnike. A to je činio s velikim veseljem. 

Kao što je Alajbeg vršio savjesno svoje katehetske 
dužnosti, tako je ispunjavao i svoje župničke obaveze. 
Može se mirne duše reći da je bio revan župnik. Odu¬ 
ševljeno, ustrajno i neumorno se brinuo za svoje vjer¬ 
nike kao pravi pastir. Kod njega se nije moglo opaziti 
ni sjenke nečega »najamničkog«. 

Pustimo neka o tome svjedoče njegovi najbliži su¬ 
radnici u pastvi. Alajbegov pomoćnik u katedrali Barišić 
tvrdi: »Uredno je vodio sve župske funkcije, i one naj- 
neznatnije. On je htio udovoljiti svakome i najzađnjem 
čovjeku. Obavljao je sve funkcije i jutarnje i večernje, 
i u sv. Duje i u sv. Filipa, i to uglavnom sam. Govorio 
bi mi: ’Neću da te mučim, znam da imaš previše posla’. 
Često je pomagao i u drugim crkvama, pa i vani grada, 
često i u drugim biskupijama, propovijedi, konference, 
trodnevnice i td.... Više je volio raditi sa muškima, 
pogotovo sa mladeži. Oni su mu redovito dolazili u stan. 

S dalmatinskim biskupima (Bezmalinović, Franić, Garković, Arnerić, Gugić) 





Nije se štedio. Oživio je kao župnik splitsku katedralu. 
Mise u 12 postale su glasovite. Propovijedao je on lično 
na svakoj misi, barem malo. Imao bi često muke da po¬ 
puni tolike nedjeljne mise. Onda bi došao k meni go¬ 
voreći: ’Evo ove najteže podijelit ćemo mi dva«. 1 

Alajbegov nasljednik u časti katedralnog župnika 
msgr. Žanić (kojemu je don Mladen ostao uz bok kao 
pomoćnik) izjavio je nad Alajbegovim odrom: »Za sve 
si brižan bio, nikada indiferentan ili nemaran. U kate¬ 
drali si svake nedjelje po cijelo jutro na svim misama 
sudjelovao —■ sve do one u 12 sati kad se nije smjelo 
okusiti ni kapi vode. Pa opet navečer.. . Uvijek spre¬ 
man ako treba reći 2 ili 3 mise, ako je trebalo negdje 
ići ispovijedati, propovijedati ili bilo što raditi. Uvijek, 
uvijek — sve do iscrpljenosti. Zelus domus te iz jeo, te 
si tako teško obolio. Kad si odlučio da radi zdravlja 
napustiš službu župnika — nisam to vidio — ali su mi 
pričali kako je dirljiv bio oproštaj, zaliven suzama i 
boli. Tvoj zbor, tvoj zbor, tog dana nije mogao pjevati 
mlisu od plača. Ja nisam mogao ni zamisliti sebe u ka¬ 
tedrali bez don Mladena i učinio sam sve da ostaneš 
u katedrali. Ili kao glavni akter na poslu ili kao režiser 
iza kulisa, uvijek i svagdje se osjećao don Mladen«. 2 

S pravom nas začuđuje tolika energija u starijeg i 
bolesnog čovjeka. Još više nas zadivljuje za njegove 
godine neuobičajena suvremenost. Ako je otkrio što 
nova i u njemu vidio nešto pozitivna, nije se skanjivao 
da to prenese i u svoju praxu. I sam je često dolazio do 
novih i originalnih ideja. I to su također zapažali svi 
koji su ga poznavali. Don Ivan Sandri piše: »Mladen je 
velikim oduševljenjem prihvaćao sve moderne tekovine 
pastoralne teologije i sakupio obilno iskustvo, što je ka¬ 
snije znao vješto i mudro iskoristiti«. 3 »Imao je smisla 
za reforme, obnovu crkve, ažuriranje. Često bi rekao: 
'Velika je nevolja što u Crkvi nema pensije’ (u tom smi¬ 
slu da stari, već preživjeli ljudi, koji nemaju veze sa 
konkretnim životom, upravljaju crkvom ili biskupi¬ 

1 Barišić (4:2). 

2 Zanićev nadgrobni govor (16:4). 

3 Sandri-ev izvještaj, Trento 1968 (đOk. 5). 


jom«), primjećuje Barišić. 4 Odvjetnik Pederin jednako 
misli: »Pokojni don Mladen se može smatrati pretečom 
najmodernijih struja u crkvi, i to u doba kad se o tim 
strujama makar u široj javnosti nije ni slutilo«. 3 A »nje¬ 
gov Žarko« — koji ga je očito vrlo dobro poznavao — 
zapaža: »Don Mladen nije bio staromodan u shvaćanji¬ 
ma, ništa od krutog stanovišta stanovitih konzervati- 
vaca u našim svećeničkim krugovima. Don Mladen je 
bio pokoncilski čovjek 30 godina prije koncila«. 6 

Stoga je razumljivo da je Alajbeg s oduševljenjem 
dočekao sazivanje drugog vatikanskog sabora. Premda 
nije doživio i njegov završetak, pratio mu je pažljivo 
rad i mnogo očekivao od koncila. U svojim razgovorima 
ga je često spominjao i zanimao se za njegovo odvijanje 
i nastupe pojedinih biskupa. Alajbegov bivši učenik 
Š. Vuković, s kojim je rado razgovarao, veli za don Mla¬ 
dena: »Bio je reformator in capite et in membris. Sada¬ 
šnjost, koja ga je pokopala, ostvarivala mu je neizrecive 
trenutke sreće II Vatikanskog koncila, sabora reforme 
i ljubavi, još bolje: reforme u ljubavi.. . Sabor je imao 
riječ i za njegovo srce i zadovoljan se preselio u Vječ¬ 
nost«. 7 Vuković je zabilježio i jednu duhovitu Alajbe- 
govu riječ na račun zagriženih tradicionalista među ku- 
rijalcima i kanonicima: »Dioklecijan, kad su ga izbacili 
iz mauzoleja, okrenuo se i tako snažno udario nogom 
u vrata, da ih je sve zatvorio unutra, pa još uvijek 
vireći ne vide dalje od Peristila«. 

No don Mladen nije bio jedan od onih fanatičnih 
reformatora i novotara koji nalaze užitak u »rušenju 
staroga«. Župnik Alajbeg je volio i poštivao svjetle tra¬ 
dicije svoje drevne župe i čitave Crkve. Zabacivao je 
samo ono što je bilo zastarjelo, preživjelo i nije imalo 
nikakva opravdanja u današnjem vremenu. Bez oklije¬ 
vanja je kritizirao ono što mu se činilo besmislenim i 
nevaljalim u Crkvi, ali nije »iz principa« rušio njezine 

4 Barišić, ib. 

5 Pederin (dok. 8). 

6 Brzić (dok. 14:2). 

7 S. Vuković (15:8). 

strukture. S ironijom je znao šibati kleričke mane, ali 
se jasno osjećalo kako mu srce krvari nad našim slabo- 
ćama. U njemu su se vjernost i suvremenost našle sku¬ 
pa. »Mogu mirno tvrditi — piše njegov školski drug dr. 
Josko Bezić — kako je to bio, kratko rečeno, Božji čo¬ 
vjek i najmodernije suvremen«. 8 

Još daleko prije Koncila Alajbeg je bio koncilski 
čovjek. Osobito na polju ekumenizma. Alajbegova širo¬ 
kogrudnost se nije dala omeđiti konfesionalnim i nacio¬ 
nalnim granicama. Bio je ekumenist u srcu, na 
riječi i djelu. »Ljubio je sve — po riječima Barišića — 
bez razlike vjere, i one bez vjere, bez razlike nacional¬ 
nosti, društvenog položaja itđ. Nije pravio nikakvih raz¬ 
lika. Jedina 'slabost’, razlika, privilegij bili su siroma¬ 
šni«. 9 Već smo spomenuli kako je prijateljevao s pravo¬ 
slavnim parohom u Splitu i odlazio k njemu da mu za¬ 
želi sretne blagdane. 

Ipak je zanimljivo (barem ja to nisam uspio primi¬ 
jetiti) da ovaj »Turčin naše vire« — kako su ga nazivali 
Jeseničani — nije pokazivao posebnog interesa za musli¬ 
manski svijet, s kojim ga je vezivalo i njegovo prezime. 
Smatram da će to biti stoga što u Splitu, kao i u Dal¬ 
maciji općenito, nije bilo muslimana, a don Mladen je 
prvenstveno mislio na ljude, a ne na njihove ideje. 


L1TURG 

Bezbrojne su pastoralne dužnosti i mnogi poslovi 
koji čekaju jednog župnika. Sve ih je Alajbeg vršio s 
najboljom voljom i u okviru svojih mogućnosti. Ipak 
se u njegovom dušobrižničkom radu dadu istaknuti tri 
područja na kojima je prednjačio. To su: liturgija, pro- 
povjeđništvo i karitativni rad. 

Don Mladen je bio profinjeni liturg, sjajan propo¬ 
vjednik i milosrdni samaritanac. 


8 Dr. J. Bezić (dok. 114). 

9 Barišić, ib. 


Dosta se je sjetiti činjenice da je Alajbeg rođen u 
sjeni trogirske katedrale, u gradiću punu crkava. Stoga 
i nije čudo što je od najranijeg djetinjstva zavolio 
bogoslužj e. Ljubav prema lturgiji je trogirska ba¬ 
ština u don Mladenovu biću. Čim je mogao nositi misal, 
postao je ministrantom i sretan sudjelovao u bogoslu- 
žnim obredima svih crkava rodnoga grada. Više je bora¬ 
vio u katedrali ili dominikanskom samostanu nego kod 
kuće. A svoju kuću je pak pretvorio u crkvu postavlja¬ 
jući u njoj »oltare«, držeći »predike« i vodeći »procesije« 
s braćom i drugovima (kako priča brat mu Vinko, a po¬ 
tvrđuju drugovi Frame Coce i Mladen Slade). Stoga mu 
je majka nadjela ime »Palunko«, prema prezimenu tada¬ 
šnjeg pomoćnog biskupa, koji je Mladena krizmao i bio 
jako popularan kod naroda. U polje je mali Mladin 
odlazio samo sa suzama, na prijetnje materine, koja bi 
ga otpraćala riječima: »Plači, Palunko, plači!« 1 

Ljubav prema službi Božjoj pratila ga je kroz čita¬ 
vu mladost, a u svećeničkom životu mu je bila najveća 
radost. U crkvu je rado zalazio, svete obrede dostojan¬ 
stveno obavljao, svetkovinama se radovao. Na oltaru 
se osjećao i vladao kao pravi liturg, svećenik Božji pred 
narodom i predstavnik naroda pred Bogom. Naročito je 
uživao u potresnim obredima Velikog tjedna. Uopće se 
može reći da se osjećao najsretnijim kad se nalazio u 
crkvi i na oltaru. 

Don Mladen je bio ne samo uzoran i pobožan li¬ 
turg, nego i dobar liturgičar. Poznavao je zakone bogo¬ 
služja, proučavao crkvene obrede i ceremonije, pošti¬ 
vao liturgijske rubrike, živio je s kršćanskim blagda¬ 
nima i od njih živio. Poslije smrti katedralnoga cere- 
moniste don Nike Žiška, Alajbeg je de facto postao kap¬ 
tolski magistar ceremoniarum, živi obrednik. Osim svoje 
bogoslužne dionice pratio je uloge svojih kolega i po¬ 
magao im da se bolje snađu u kompliciranim obredima. 
Vidjelo se da mu sva duša gori plamenom oltarskih svi¬ 
jeća i treperi zvukom orgulja. Nakon dobro obavljenog 
bogoslužja na licu mu se je moglo čitati vidljivo zado- 

1 Izvještaj Vinka Alajbeg (dok. 6:2). 

voljstvo. Ako je neki svećenik zakasnio ili slabo oba¬ 
vljao svojiu službu, mogao je izazvati svetu srčbu Alaj- 
begovu. 

U revnom dolaženju na liturgiju i u obavljanju bo- 
goslužniih čina bio je zaista neumoran. Nikakvo nevrije- 
me, posao ili umor nije ga mogao spriječiti da se ne 
nađe u svojoj stolnici. I kad je već bio oslobođen žup- 
ničke službe, iscrpljen i bolestan na smrt, revno je dola¬ 
zio u katedralu i sudjelovao u čitavom bogoslužju. Onu 
godinu prije smrti također nije manjkao na svim obre¬ 
dima Velike sedmice. No taj put su doista njegove snage 
bile pri kraju. Poslije mise uskrsnog bdijenja (narod 
bi rekao: poslije Glorije), skršen od umora, spustio se 
u sakristiji na jednu stolicu i uzdahnuo na svoj duho¬ 
vit način: »Hvala Bogu! Da nije On uskrsnuo, ja bi bija 
umra...« 

Kroz dugi niz godina je uzeo na sebe teški teret da 
svake subote juri gradom tražeći slobodne svećenike 
koji bi mogli uskočiti u crkve gdje nema dovoljno mi- 
snika, otići na župe gdje nema svećenika ili zamijeniti 
bolesna župnika. Premda je to bio gotovo neizvodiv za¬ 
datak, don Mladen nije žalio truda, jer nije mogao za¬ 
misliti da bii jedna vjerska zajednica ostala bez duhovne 
utjehe. 

Kako je posjedovao dobar sluh te imao ugodan glas, 
Alajbeg je bio izvrstan pjevač. Rado je i lijepo pje¬ 
vao. Liturgiju nije mogao zamisliti bez pjevanja. Skoro 
svim dalmatinskim crkvama odjekivao je njegov snažni 
i melodiozni glas, katedrala ga je bila puna. Ostali pje¬ 
vački glasovi su blijedih i gubili se u rezonanci njegova 
baritona. Brinuo se je da mu pjevački zbor bude na vi¬ 
sini, cijenio je svoje pjevače i s njima podržavao pri¬ 
jateljske odnose. »Podržavao je zbor — sjeća se Barišić 
— i sam je u njemu pomagao pjevati. Imao je krasan 
bariton. Dapače u prvom poratnom crkvenom zboru 
(zvali smo ga 'Bratstvo i jedinstvo’, jer su u njemu sud¬ 
jelovali svećenici, bogoslovi, redovnici svih boja) i sam 
je nastupao. Volio je lijepo pjevanje, uopće muziku. Vo¬ 
lio je i pučko dalmatinsko pjevanje, narodni melos, kao 
i modernu umjetničku glazbu. Družio se s muzičarima, 


s njima volio razgovarati (Vidaković, Milanović, Frua, 
Gliboitić, Kusdć .. ,«). 2 Muzika njegova pljeva je zaslađi- 
vala vjernicima višesatno stajanje ina nogama u stolnici 
(gdje je vrlo malo sjedaćih mjesta). Prisjetimo se i onoga 
što je izjavio pok. Sinovčić: kako su mlade bogoslove 
prolazili srsi gledajući ga i slušajući kako pjeva Muku 
Isusovu. 3 

Kršćanska sakramentalna otajstva su posebnom 
toplinom grijala Alajibegovu dušu. I onda kad ih je sam 
primao kao iskreni vjernik, i onda kad ih je drugima 
dijelio kao Kristov svećenik. Doživljavao ih je kao blag¬ 
danski susret s Bogom i braćom ljudima. U don Mlade- 
novoj praxi sakramenti su doista postojali »propter ho- 
mi-nes« (radi ljudi, teološki izraz). Bio je sretan kada 
god je imao priliku da obavlja krštenja, svečane krizme 
i prve pričesti. Radovao se je djetinjim veseljem kad je 
mogao blagosloviti vjenčanje mladenaca, osobito svojih 
bivših učenika. Većina njih, ma gdje bili, nije mogla 
zamisliti svoje vjenčanje bez blagoslova »njihova« don 
Mladena. Vrhunac sreće mu je donosilo ređenje mladih 
bogoslova, naročito njegovih gojenaca, i njihova mlada 
misa, koja je obično , bila uzveličana don Mladenovim 
govorom. 

No u dijeljenju svetih otajstva Alajbeg nije tražio 
svoju osobnu radost. On je po njima, u ime Kristovo, 
želio pomogati ljudima, drugima dijeliti radost ili bla- 
žiti tugu. Stoga nije čekao da mu se samo dolazi u 
crkvu, odlazio je i u vjerničke kuće, pohađao bolesnike, 
tješio ih, bodrio, pomagao lijekovima i novcem, te da¬ 
rivao sakramentima nemoćnika. Iako je svaka bol, bolest 
ili smrt njegovih prijatelja bila udarac na osjetljivo 
Alajbegovo srce, on se nije izmicao križu sućuti i poha¬ 
đanja, prilazio je unesrećenima, trpio s bolnima i jecao 
s plačućima. A znao je naći tako divne riječi utjehe, 
provrele iz iskrene suosjećajnosti. 

Opazio je kako su dobro organizirani i vođeni spro¬ 
vodi pravi melem za rastuženu obitelj pokojnika, pa se 


3 Sinovčić (11:3). 
2 Barišić (4:2). 

prigodom pokopa mrtvih razdavao trudom, pomoći, rije¬ 
čju i molitvom. Dostojno i svečano obavljeni sprovodi 
sačinjavali su forte don Mladenova pastorala. On je bio 
najviše prisutan baš onamo gdje ljudi najviše trpe, gdje 
ga najviše trebaju. 

Po završenoj sahrani pokojnika nije smatrao da je 
sve svršeno s njegovom pastirskom obavezom. I poslije 
toga je posjećivao r as tužene, pisao im utješna pisma, 
vodio brigu o djeci bez roditelja ili o nezbrinutim star¬ 
cima. 

Alajbegov humanizam — načelni i praktični — nije 
mario za one stvari koje nisu imale direktne veze s čo¬ 
vjekom. Ljudsko biće, a ne stvari ili ideje, uvijek se je 
nalazilo u središtu njegove pažnje i brige. Odatle Alaj- 
begova ravnodušnost prema apstrakcijama koje nisu 
bile sastavni dio čovjekova života. Odatle njegova od¬ 
bojnost i naspram svih konkretnosti koje nisu izravno 
služile čovjeku. Tu je izvor i njegove averzije prema 
birokratskom i administrativnom radu uopće. U crkvi je 
susretao Boga i ljude, stoga je tamo bio u svom elemen¬ 
tu. U župskom uredu je morao imati posla s papirima, 
spisima, računima i knjigama, a te stvari nisu imale ve¬ 
ze s Alajibegovim srcem. Zbog toga je izbjegavao admi¬ 
nistrativne, ekonomske i građevinske radove, na koje 
su inače primorani svi župnici. Naprosto nije bio spo¬ 
soban da se zagrije za takve bezlične poslove. 

Povremeno bi pozvao nekoga u pomoć da mu ispiše 
matice, sredi crkvene račune, popuni statistike, otpremi 
izvještaje ili da stavi malo reda u njegovu kancelariju. 
Međutim, volio je planirati, organizirati, posredovati i 
davati zgodne ideje usmjerene boljitku ljudi i potrebama 
bližnjega. Za uredovanje, čuvanje zgrada, upravu crkve¬ 
nih dobara ili prosperitet institucija don Mladen nije 
mnogo mario. U tim stvarima nije nalazio topline i ži¬ 
votnih drhtaja ljudskoga bića. 

Svoju slabost in puncto administrationis i sam je 
iskreno priznao splitskom biskupu kad mu je ovaj sa 
zahvalnošću povoljno riješio molbu za razrješenje služ¬ 
be župnika stolne crkve: »Iskrena Vam hvala na toplim 


izrazima zahvalnosti za moj rad. Radio sam sa više za¬ 
nosa ondje gdje me je rad više veselio, a to je u crkvi, 
sa manje znanosa i reda gdje je falilo veselje, a to je 
u uredu«. 4 

Alajbeg je bio rođeni personalist. Volio je osobne 
kontakte i srce ga je vuklo tamo gdje je bio čovjek, oso¬ 
bito čovjek patnik. Sve je mogao biti, samo ne biro¬ 
krata. 

PROPOVJEDNIK 

Svoj propovjednički rad Alajbeg je počeo, kao i 
svaki svećenik u ono doba, odmah poslije primanja sv. 
reda prezbiterata. Međutim na samom početku svoga 
svećeništva nije mnogo propovijedao, jer je u sjemeni¬ 
štu propovjednička služba pripadala zavodskom duhov¬ 
niku. Tako don Mladenov govornički talenat nije tu 
mogao doći do izražaja. Prigodimice je propovijedao u 
zavodu i po raznim splitskim crkvama, no to možemo 
smatrati njegovim početničkim vježbama. Svoj propo¬ 
vjednički zanat je dobro ispekao istom kao župnik u 
Jesenicama, gdje je »predikao« svake nedjelje i blag¬ 
dana. Stariji Jeseničani se još i danas rado sjećaju pro¬ 
povjedničkih vatrometa mladoga župnika. 

Za propovjednika velike klase Alajbeg je sazrio tek 
u Splitu, kad se je tamo povratio u svojstvu vjeroučite¬ 
lja. Najprije je zablistao na đačkim školskim misama 
koje je obavljao, kao i svaki kateheta, za svoje učenike. 
Odmah su ga počeli tražiti i po ostalim gradskim crkva¬ 
ma, tako da se s vremenom u Splitu nije mogla održati 
nikakva crkvena svečanost bez nastupa don Mladenova. 
Poznati su njegovi govori prigodom jubileja svete godi¬ 
ne (1933), pučkih misija u Splitu, proslave 400 obljetnice 
Bratovštine sv. Križa u Velom Varošu itd. Istodobno ga 
pozivaju za propovjednika po svoj splitskoj okolici, po 
čitavoj biskupiji i po ostalim dalmatinskim gradovima 
(Hvar, Šibenik, Dubrovnik, Kotor). 


4 Alaijbegovo pismo biskupu Braniču, Split 29. IX. 1959 
(dok. 125). 

Ne smi j em o zaboraviti da je don Mladen bio zapa¬ 
žen i kao dobar profani govornik. TJ svojoj gimna¬ 
ziji je svake godine, i po više puta, morao držati govore 
prigodom školskih svečanosti ili državnih blagdana (za 
što ga je hvalio njegov direktor). Isto tako je više puta 
nastupao na priredbama Crvenog križa, vjerskim prosla¬ 
vama i u raznim kulturnim i omladinskim udruženjima. 

Za vrijeme II svjetskog rata — dok je Split umirao 
pod okupacijom Talijana — Alajbeg je sa svojim gimna¬ 
zijalcima slavio sv. misu u crkvi sv. Filipa. Tu su nje¬ 
gove propovijedi počele u velikom broju privlačiti ne 
samo mladež, već i starije građane. U onim teškim da¬ 
nima, kad su ljudi trebali najviše duhovne podrške i 
utjehe, slušatelji su osjetili u don Mladenu gorljiva vjer¬ 
nika i odvažnog rodoljuba koji je znao —• više ili manje 
otvoreno — reći svakome istinu u lice, pa i fašističkom 
okupatoru (zbog čega je bio izložen šikanacijama i pri¬ 
jetnjama). 

Vrhunac svoje propovjedničke popularnostli Alaj¬ 
beg je dostigao tek iza rata. Crkva sv. Filipa je postala 
premalena da bi mogla primiti sve one koji su ga htjeli 
čuti. Zbog toga don Mladen prelazi u prostranu crkvu 
sv. Dominika na pazaru, koja se je za tili čas napunila 
novim slušateljima. Tu je Alajbeg uspješno propovije¬ 
dao sve dok nije bio imenovan župnikom stolne crkve 
g. 1947. Tada je svoju propovjedničku službu s istim 
uspjehom nastavio u katedrali. Svake nedjelje i blagda¬ 
na je održavao po više homilija, a najposjećenije pro¬ 
povijedi su mu bile one na podne i naveče. 

Dakako da je sada bio još više tražen kao propo¬ 
vjednik po čitavoj biskupiji i Dalmaciji, pa čak i u Istri. 

Gdje se krije tajna don Mladenovih velikih govor¬ 
ničkih uspjeha? 

Prije svega u njegovoj prirodnoj nadarenosti i go¬ 
vorničkoj sposobnosti. Usprkos staroj izreci, po 
kojoj »poeta nascitur, orator fit« (pjesnik se rađa a go¬ 
vornik postaje), Alajbeg je bio rođeni govornik. Govor¬ 
nikom su ga učinile njegove tjelesne i duševne odlike. 

Publici ise u prvom redu dopadala Alajbegova pri¬ 
stala pojava, muževni izgled i nastup, snaga i zdravlje 

(i kasnije, kad je bolovao na srcu, ostavljao je dojam 
krepčine), prodoran i topao pogled. Ukratko: njegov 
privlačivi osobni »šarm«. Slušaoce je nada sve osvajao 
njegov ugodan i zvonki glas, koji je izvirao iz jakoga 
i pravilnoga govornog organa. Divni i čisti bariton, uz 
bezprijekornu rezonancu ličnih šupljina, zdrave i zvučne 
glasnice, muzikalnost izričaja i melodičnost riječi te sa¬ 
vršeni izgovor plijenili su svačiju pažnju, i ugađali sva¬ 
čijem uhu. Don Mladen je običavao govoriti potpuno 
prirodnim tonom, bez ikakve poze i naprezanja, u stilu 
prijateljskog razgovora. Nije volio patetičnost, rijetko 
je kada povisdvao ton, a gestikulacija mu je bila narav¬ 
na i umjerena. Skoro da i nije bilo nikakve razlike iz¬ 
među njegova razgovora i svečanoga govora. Njegove 
su se propovijedi doživljavale kao ugodne i intimne ko¬ 
zeri] e, kao prijateljsko ćaskanje. 

Alajbeg nije znao za tremu, imao je puno samo¬ 
pouzdanje u sebe, u svoje sposobnosti i u svoju sveće¬ 
ničku misiju. Govorio je iskreno, sugestivno, iz dubokog 
osvjedočenja i žive vjere. Posjedovao je visoku inteli¬ 
genciju, široku naobrazbu, dobro pamćenje i veliku na¬ 
čitanost. Poznavao je retoriku (iz koje je imao odličnu 
ocjenu) i njezina pravila koja kao da su sasvim odgo¬ 
varala njegovoj naravi. Imao je lakoću i jasnoću izra¬ 
žavanja, a logika misli i riječi je tvorila »forte« u nje¬ 
govom propovjedničkom orkestru. Ipak Alajbegov »for- 
tissime« bio je emotivni ton govora, toplina glasa i riječi, 
osjećajna motivacija njegovih zaključaka. Kadagod je 
govorio i sve što je govorio, don Mladen je zborio du¬ 
šom i srcem. Čitav je stajao iza svake svoje riječi. 

Sve su njegove propovijedi bile sadržajno bo¬ 
gate i zanimljive. U njih je utkivao ne samo svoju du¬ 
boku vjeru, već i misli, dojmove, reflexije i činjenice 
sa svih područja ljudskoga znanja, osobito iz književ¬ 
nosti. Iz njih je izbijala svestrana kultura govornika. 
»Te s-u propovijedi bile vazda prožete dubokim vjerskim 
osjećajem i temeljitom općom kulturom ... Uvijek pune 
vjerskog osvjedočenja danog na ljudski način, tako da 
mu ni ateista ne može postaviti naročitih prigovora«, 


piše splitski odvjetnik Pederin, koji ga je »slušao jedna¬ 
ko kao đak i kao student i gotov čovjek«. 1 

Naročita draž Alajbegovih propovijedi krila se je 
u njihovoj poeziji i liričkoj intonaciji. Govornikova 
umjetnička duša se je odrazivala u pjesničkom ugođaju 
njegovih rečenica, književnom izražavanju, pravilnoj 
dikciji, skladnim izrazima i lirskom nastrojenju svih 
Alajbegovih sastavaka, pisanih i govorenih. Njegove 
propovijedi su pune primjera, slika, usporedbi (sjećam 
se jedne: »Žensko srce je kao kap rose. Dok je na cvije¬ 
tu, ona je biser. Kad padne na zemlju, biser se pre¬ 
tvara u glib«), ilustracija, paralela i suprotstavljanja. 
Rado je s oltara citirao pjesnike, često recitirao i čitave 
pjesme, navodio izreke književnika i pozivao se na um¬ 
jetnička djela. Pa i onda kad je citirao Bibliju, birao je 
u prvom redu umjetnička mjesta, lijepe izričaje, simpa¬ 
tične likove i privlačive simbole. Pjesma nad pjesmama 
mu je bila često u ustima. 

No don Mladen nije bio nikakav citatoman ili kom¬ 
pilator. Ako se je služio tuđim nakitima, znao ih je spre¬ 
tno utkati u svoje vlastite kreacije. Tuđe biserje je bli¬ 
stalo blijedim sjajem na njegovoj od zlata izvezenoj do- 
lami. Originalan se pokazivao u svemu: u sadržaju, u 
mislima, u stilu, u rječniku i kompoziciji govora. Svoje 
propovjedi je redovito začinjao humorom, duhovitošću i 
spontanim iskricama svoga bogatoga duha. 

Da budem vjerodostojniji u ocjeni Alajbegovih pro¬ 
povjedničkih sposobnosti, pozivam se na dva izvrsna 
govornika i ujedno poznavaoca njegovih govora, jer su 
ga slušali godinama u katedrali. Biskup Žanić apostro¬ 
fira pokojnika na odru: »Neposrednim intimnim govo¬ 
rom srca i duše, svojim simpatičnim melankoličnim 
baritonom, lirskim tonom, dubokim uvjerenjem, jedrim 
i sočnim mislima u teško poratno doba duhovne dezori¬ 
jentacije i straha pred nepoznatom sutrašnjicom neu¬ 
strašivo si sijao istinu i branio svetu vjeru«. 2 

Profesor homiletike Barišić daje stručnu ocjenu: 
»Imao je sve odlike sjajnog propovjednika: ugodan, to- 

1 M. Pederin (dok. 8). 

2 Žanićev govor (dok. 16:3). 

pao baritonalni glas, prijatnu vanjštinu, privlačne poze, 
geste na mjestu, stil izvanredan. Govorio je očima, ge¬ 
stama, riječima, čitavim bićem. A sve je to bilo priro¬ 
dno, nenamješteno, normalno. On je doista bio rođeni 
retor. Imao je veliku lakoću izgovora. Nikada se ne bi 
spleo u propovijedi. Imao je krasne tirade (ne prazne!), 
pun afoirizama, divnih komparacija i ilustracija. Uvijek 
svjež, pun citata, ukusnih primjera ... Imao je istančan 
dar za mjeru, kontaktirao je savršeno s auditorijem i 
pratio njegova reagiranja. Nije nipošto išao za jeftinim 
efektima. Najbolji dokaz tome jest masa naroda koja 
je dolazila na njegove propovijedi. Smatram da mu je 
vrhunac bio sv. Dominik i prve godine župnikovanja. 
Ljudi su grnuli davno prije mise ... Krasne su mu bile 
primjene, majstorske, doslovno književne vrijednosti 
pojedine propovijedi. Bio je kompletan propovjednik. 
Par puta mi je diktirao propovijed, ja sam tipkao. Tada 
je stvarao iz pameti. Mnogo je volio i upotrebljavao Vi- 
mera (znao ga je skoro na pamet), Papinija i Ricciottija. 
Ljudi su čekali njegove propovijedi kao događaj. Čak 
su u Zagrebu istog dana (nedjelje) znal što je propovi¬ 
jedao ... Nikada se nije hvalio svojim uspjesima, nije se 
uzoholio, nije ga ni najveći uspjeh izbacio iz njega sa¬ 
moga, ostao je isti, naravan, a to je možda i bio glavni 
razlog uspjeha. Velika šteta što nije pisao svoje propo¬ 
vijedi, a još veća šteta što nije onda bilo magnetofona 
ili pogotovo televizije, gdje bi se tek potpuno mogla 
vidjeti njegova kompletna retorska figura, kakvih smo 
doista malo imali kroz našu propovjedničku povijest«. 3 

Po mome mišljenju, ipak, najdublji korijen Alaj- 
begova govorničkog uspjeha krio se u Božjoj milosti, 
koja ga je nadahnjivala, i u don Mladenovoj dobroti, 
koja je iz njega zračila. Na njemu se je obistinila stara 
mudrost: »Nemo orator nisi vir bonus« (samo dobar 
čovjek može biti dobar govornik). Don Mladen je bio 
dobar, veoma dobar čovjek, koji je volio ljude i ljubio 
svoje slušatelje. Oni su to smjesta zapažali, odgovarali 
su mu pažnjom i povjerenjem, i tako se rađala među¬ 
sobna simpatija. Alajbeg je posjedovao u vrlo visokom 

3 Barišić (dok. 4:4). 

stupnju sposobnost i radost komuniciranja. Bio je sre¬ 
tan kad se je nalazio među ljudima i s njima mogao 
govoriti. Don Mladen je sa svojim auditorijem sačinja¬ 
vao jedno srce, jedincato kolektivno biće. Njegova do¬ 
brota i čovjekoljublje je nalazilo puni odraz u povjere¬ 
nju i u simpatijama slušalaca. 

Suvišno je spominjati da se je don Mladen redovito 
spremao za svoje govore. Naravno, mnogo puta se je 
našao u položaju da nije imao vremena za spremanje, 
a onda je improvizirao, što mu uostalom nije bilo teško. 
Kad su mu prilike dopuštale, sastavljao je opširnije kon¬ 
cepte propovijedi, a inače se je zadovoljavao sažetkom 
ili kraćom skicom. U posljednje vrijeme, kad se više 
nije pouzdavao u svoju memoriju, znao je te skice do¬ 
nositi i na oltar. Sačuvale su nam se zapisane mnoge 
od njegovih propovijedi, a najviše njihovi nacrti. Je¬ 
dan dio se danas nalazi u posjedu župskog ureda kate¬ 
drale, a drugi kod zadarskog kanonika don Žarka Brzić. 
Nešto propovijedničkog materijala se može naći i kod 
Alajbegova brata Vinka. 

Ovdje sam donio — primjera radi — -nekoliko foto¬ 
kopiranih skica don Mladenovih propovijedi. Za čitave 
propovijedi nemamo dovoljno prostora. 

Alaj-begovo propovjedničke nastojanje nije bilo uza¬ 
ludno. Donijelo je mnoge plodove, nevjernicima ulijeva¬ 
lo vjeru, pokolebanima vraćalo pouzdanje, a vjernike 
utvrđivalo, tješilo i poticalo na kršćanski život. Samo 
nekoliko svjedočanstava: 

Književnik Veljko Vučetić piše: »Te su propovi¬ 
jedi bile vrlo jarke, snažnog karaktera i pronicljivog 
sagledavanja vjere i njene -zamašnosti u životu čovjeka. 
Opći je bio glas da je don Mladen vatreno slijedio nauku 
sv. Pavla ... Znam vrlo dobro da se o tim propovijedima 
vrlo dugo i iscrpno raspravljalo po katoličkim kuloarima 
Splita, a i izvan tih krugova. Don Mladen je započeo sa 
svojim propovijedima u jednom vrlo burnom razdoblju 
naše crkvene povijesti, u poratno doba, kada je Crkva, 
djelimice ili čitava, živjela kao u doba katakomba, ospo¬ 
ravana na svakom koraku. U takvom jednom dobu don 
Mladen je započeo sa svojim propovijedima, koje su 

odmah zablistale, jer su se izravno pokazale kao sjajna 
svjedočanstva Kristu. Don Mladen je svjedočio za Kri¬ 
sta, iz propovijedi u propovijed, iz jednog zanosa u dru¬ 
gi. On je dizao moral katoličkom puku i cijeloj Crkvi 
u Splitu, koja je upravo i, moglo bi se tako reći, ovim 
vatrenim propovijedima stala na noge i divno se oso¬ 
vila«. 4 

Odvjetnik S. P. iz Zagreba: »Nezaboravan mi je nje¬ 
gov lik i kao čovjeka i kao propovjednika. Lijep, drag 
i srdačan. Kao da je to jučer bilo, kada me je onako 
usput upozorio da bi bilo vrijeme da obučem duge hla¬ 
če... Međutim, najjače mi se usjekla u sjećanju ona 
njegova propovijed za blagdan Krista Kralja, na Dobro¬ 
me, kada je onim krasnim glasom dočaravao lik i pojavu 
Isusa Krista. Kasnije je tu propovijed štampao u poseb¬ 
nom izdanju, koju ljubomorno čuvam i opet i opet či¬ 
tam«. 5 

Novinarka Smiljana Rendić: »Najveći uspjeh don 
Mladena Alajbega, najveći dar njegove svećeničke pri¬ 
sutnosti našim životima jest katolički ponos što ga je 
ukorijenio u nas: učinio je da doživimo pripadnost Ka¬ 
toličkoj Crkvi kao veliko, neprocjenjivo dostojanstvo. 
Učinio je da osjetimo vječnu životnost i stalnu aktivnost 
Crkve, njezinu neprekidnu djelotvornu prisutnost na 
putovima čovjeka kao nešto što čini život vrijednim 
življenja. Sav njegov neizbrisivi svećenički apostolat 
sadržan je u maksimi sv. biskupa Ci-prijana: Ne može 
imati Boga za Oca onaj tko neće da ima Crkvu za Maj¬ 
ku. Don Mladen je stvarno doživljavao Crkvu kao veli¬ 
ki aktivni faktor povijesti, kao vječnu struju energije 
milosti, kao Majku i Učiteljicu ... Rekao je jednom u 
propovijedi, jednoga teškog zimskog jutra punog crnih 
oblaka i zamračene svjetlosti, stojeći siguran i uspravan 
kraj oltara Anastazija mučenika, pod velikim Raspelom 
uokvirenim reljefima Imperatora progonitelja kršćana i 
njegove žene kršćanke: 'Izbrišite iz povijesti sve što je 
Crkva stvorila ili sačuvala, i pogledajte što će vam 

4 Vučetić (dok. 113). 

5 Pravnik S. P., Zagreb 9. VI. 1964 (dok. 21). 

ostati’. I zasjale su te riječi kao zlatne medalje sunca u 
onoj tami i ostale su zauvijek kao svjetlost u krvi«. 6 

A don Mladen je — kao uvijek — stvarajući dru¬ 
gima veselje i sipajući svjetlo u srca, sam u duši patio. 
Bolila su ga kriva tumačenja njegovih propovijedi, koji¬ 
ma se katkada davalo naopaki smisao ili političke na¬ 
mjere. To ga je boljelo sve do smrti, o čemu svjedoči i 
njegova oporuka: »Kao svećenik veselio sam se velikom 
broju vjernika u crkvi za vrijeme propovijedi, radovao 
sam se da se ljudi barem zanimaju za vjerske stvari, 
a kao čovjek puno sam straha prepatio, jer sam znao 
da se krivo tumače moje riječi i na jednoj i na drugoj 
strani. Nikakve druge namjere nisam imao, nego da ši¬ 
jem riječ Božju, da bi zavladala ljubav Kristova u ljud¬ 
skim srcima«. 7 

Da, tako je. Don Mladen je bio samo vjerni sijač 
riječi Božje i propovjednik Kristove ljubavi. 


SAMARITANAC 

Don Mladen je volio ljude —• to ne možemo nikada 
dovoljno naglasiti. Volio ih je ne samo u teoriji, platon¬ 
ski, već stvarno i na djelu. Bio je spreman pomoći sva¬ 
kome. Ne znam je li ikada ikoga u bilo čemu odbio, 
samo ako je bio u stanju da pomogne. Nalikovao je na 
Samaritanca iz evanđelja. 

Napose je volio malene i siromašne, one koji su 
trpjeli nepravdu i bijedu. Ljubav prema siromasima mu 
je bila usađena u djetinjstvu, u njegovoj siromašnoj ali 
kršćanskoj obitelji. I sam se je rodio u oskudici te na 
svojoj koži osjetio bijedu i neimaštinu. Uvijek je, i pri¬ 
vatno i javno, spominjao svoje sirotinjsko porijeklo i 
njime se ponosio kao drugi sa plemstvom. S patnicima 
ga je povezivala osobna solidarnost. 

6 Glas Koncila, br. 13, g. 1964. 

7 Oporuka (dok. 96:2). 

Alajbegovu simpatiju prema sirotinji još više je 
usavršila njegova kršćanska vjera, čiji je najveći zakon 
ljubav. Od svega kršćanstva i čitave Kristove poruke 
don Mladen je najdublje doživljavao čar i zov ljubavi. 
Ničega nema na svijetu što bi moglo tako opčiniti Alaj- 
begovo plemenito srce kao magnet ljubavi. On je bio 
rođen za samaritanca, za kršćanina. Božanska dobrota 
je u njemu našla vjerna suradnika, vjera se udružila s 
praktičnom dobrotvornošću. Svećenička služba mu je 
samo pružila još jednu prigodu više da otkrije svoje 
kršćansko srce. 

Mislim da bi se i don Mladenova ljubav prema mla¬ 
deži dala najbolje protumačiti njegovim samaritan¬ 
skim sklonostima. Volio je mladež ne zato što je mladost 
sama po sebi simpatična. Korjeni Alajbegova rada za 
mlade leže mnogo dublje. On je u mladima vidio one koji 
su slabiji i ovisni, one koji još nisu izjednačeni s odra¬ 
slima u ravnopravnoj šansi za život. Za njega su mladi 
bili nezaštićeni članovi društva, još nezreli za surove 
životne bitke, ekonomski zavisni i potrebni pomoći od¬ 
raslih filantropa. Alajbeg je bio posebno osjetljiv na 
materijalnu oskudicu mnogih njegovih đaka, osobito 
onih koji su ostali bez roditelja ili potjecali iz siroma¬ 
šnih seoskih obitelji. Peklo ga je do dna duše vidjeti 
mladića gladna i slabo odjevena, te znati da će mnogi 
njegovi učenici poslije škole morati pokucati na vratima 
»pučke kuhinje«, kojeg samostana, crkvenog zavoda ili 
pekarne i zaprositi koru kruha ili tanjur juhe. 

Don Mladen je iz vlastitog iskustva upoznao te¬ 
škoće neriješenog socijalnog pitanja. Nije samo njegova 
obitelj bila žrtva nepravednoga društvenog poretka. Još 
zarana je upoznao čitave staleže kako stenju pod tere¬ 
tom socijalnih razlika i nepravdi. Već u svom rodnom 
Trogiru je iskusio čemerni život seljaštva, radništva, 
malih obrtnika i sitnih činovnika. Poslije, kao svećenik, 
mogao je još dublje zaviriti u jad i bijedu najnižih dru¬ 
štvenih slojeva. Odatle potječe i njegovo zanimanje za 
socijalne probleme. Upravo njih je birao često za temu 
svojih propovijedi. Radnike je poštivao i iskrenom ra¬ 
došću im je s oltara čestitao praznik prvoga svibnja. 

Nije nikakav slučaj da je od brojnih knjiga Aleša Uše- 
ničnika odabrao za prijevod na hrvatski upravo njego¬ 
ve »Socijalne konferencije«. 

Za društvena pitanja se Alajbeg zanimao daleko 
prije II svjetskog rata, i teoretski i praktično. Prije sve¬ 
ga praktično. Crnio je ono što su mu dozvoljavale nje¬ 
gove mogućnosti, djelotvorno je pomagao potrebite gdje¬ 
god je dospio. Cim je; u doba svog službovanja u sje¬ 
meništu, došao do svoje prve plaće, prije se pobrinuo 
da opskrbi siromašne sjemeništarce nego sebe i svoju 
obitelj. Dok je predavao na tehničkoj i obrtnoj školi, još 
više se izoštrio njegov osjećaj za potrebe zapostavljenih 
mladih šegrta. Najoštrije se je suočio sa socijalnim pro¬ 
blemima mladeži dok je radio u zavodu Martinds-Marchi, 
gdje je naišao na veliki broj socijalno ugrožene djece. 
No i kasnije, kad je predavao na »elitnoj« školi, kao što 
je klasična gimnazija, otkrivao je brojne mladiće što su 
bili gladni kruha i malo ljudske pažnje. I upravo ti su 
bili njegovi miljenici. 

Sačuvao nam se je jedan Alajbegov govor, što ga 
je održao u splitskom kazalištu prigodom akademije 
koju je, uz njegovo nastojanje, priredio gradski Crveni 
križ (nažalost, govor je bez datuma, ali je održan prije 
rata). U njemu apelira na humanost splitske gospode i 
prikazuje oskudan život mnogih učenika, osobito onih 
sa sela. Poziva se na Krista, na vjeru, socijalnu pravdu 
i plemenitost slušača, a zove u pomoć i potresne stihove 
nekih pjesnika. Nije nam poznat uspjeh njegova govora. 
Don Mladen je prije rata posvetio mnogo svojih snaga 
karitativnom radu splitskoga ogranka Crvenog križa. 

Jasno, karitativna briga Alajbegova nije ostala sa¬ 
mo na riječima. On je poduzimao sve što je mogao da 
pomogne sirotinji, osobito svojim đacima. Oni u sjeme¬ 
ništu nisu bili gladni, ali im je trebalo više knjiga i 
odjeće. O tome se brinuo don Mladen. Onima u državnoj 
gimnaziji (dakako, samo jednom dijelu njih) trebalo je 
sve: i stan i hrana i odjeća i obuća i školske potrepštine. 
I to je don Mladen uzeo na sebe. Kad više nije imao ni 
dinara da im dadne od svoga (a to je bio redoviti slu¬ 
čaj), onda je prosio kod imućnijih znanaca, bogatijih 


trgovaca ili dobrih vjernika. Dobivao je i novaca i knji¬ 
ga, starih i novih kaputa, obuće, odijela i rublja. Di¬ 
skretno i neopazice sve bi to došlo u ruke najpotrebni¬ 
jih. Mnogima je omogućio koji besplatan obrok u kuhi¬ 
nji Crvenoga križa, u sjemeništu ili u kojoj prijateljskoj 
restauraciji. Pronašao je nekoliko plemenitih obitelji 
koje su redovito doprinosile u novcu i materijalu za naj- 
oskudnije đake. 

Msg.r. Žanić je vjerno prikazao Alajbegovu skrb 
oko mladeži, kad mu je ono na grobu doviknuo već nam 
poznate riječi: »Svakoga s kim si se sastao izmjerio si 
od glave do pete da vidiš da li mu što fali: Sinko moj, 
ti si smršavio, da nisi bolestan? ... Drugome: Kakav ti 
je to kaput, dođi ovamo, evo ti... Trećemu: Zima je, a 
tebi su postoli probiveni, evo ti, odmah kupi da se ne 
razboliš«. 1 Sve što je tu rečeno o don Mladenovoj brizi 
za sjemeništarce može se doslovno primijeniti i na nje¬ 
govu ljubav prema svim siromašnim đacima, bez obzira 
kojoj su školi pripadali, uopće prema svim ubogima. 

Zadarski kanonik don Žarko Brzić upozoruje na je¬ 
dan tipičan primjer Alajbegove plemenitosti i široko¬ 
grudnosti. U šibenskom je sjemeništu (zona Alajbegova 
karitativnog rada je išla od Zadra do Kotora) živio 
mladić M. K. Smatrao je da nije pozvan za svećenika, 
a nije se usudio istupiti zbog neimaštine. »Na duhovnim 
vježbama, koje je držao don Mladen, upoznao je da to ni¬ 
je njegov životni put i da mora tražiti drugo zvanje. Don 
Mladen je upoznao izvanrednu plemenitost tog mladića 
kao i veliku inteligenciju. I kad je M. trebao otići kući 
kopati, njegovi nisu bili u stanju ga školovati, a da su 
i bili, teško bi se bar u prvo vrijeme toga prihvatili zbog 
toga što je napustio sjemenište. Don Mladen ga je pozvao 
u Split i za sve se pobrinuo. Odsada je bio na njegovoj 
savjesti. Bilo je mnogo prigovora i sa strane svećenika 
i sa strane vjernika, koji su se sablažnjavali kako don 
Mladen pomaže one koji su »izdali« Isusa i ostavili sje¬ 
menište. Znao je to don Mladen, ali se nije obazirao na 


1 Zanić (dok. 16:2). 

te ufosiljene stavove koji nisu vidjeli u svojoj tobožnjoj 
revnosti da se svećenik ne postaje na silu«. 2 

Kad se je neki čovjek nalazio u bijedi ili materijal¬ 
noj potrebi, don Mladen nije pitao za njegovu vjeru ni 
opredjeljenje. Nije znao ni za kakvu diskriminaciju, ni 
vjersku, ni narodnu, ni političku, ni moralnu. Bio sam 
svjedok da su mu se obraćale za pomoć i one »jadnice« 
(kako ih je Alajbeg nazivao) iz splitskoga geta. Dočeki¬ 
vale su ga na ulici dok je polazio u stolnicu ili se odanle 
vraćao. Dobro je znao tko su i što su te žene, ali odbiti 
milodara nije znao. 

»Legijom« bi se mogli nazvati svi oni kojima je don 
Mladen pomagao. Mnogi ni njemu samome nisu bili 
poznati. Znao je slati i preko drugih pomoć nepoznatim 
osobama, za koje je čuo da su u nevolji. Intimnom kru¬ 
gu Alajbegovih prijatelja dobro su poznati mnogi još 
živući ljudi koji su osjetili blagođarnost don Mladenove 
ruke. Naravno, nije zgodno da im spominjemo imena. 
Evo samo jednog priznanja: »Shvaćao je sirotinju i 
obilno je pomagao. Ja sam primio od njega toliko novca, 
odjeće, knjiga, i kao đak i kao njegov kapelan. Sve svoje 
je dijelio drugima. A i primao je mnogo od svojih imuć¬ 
nih prijatelja da podijeli sirotinji. Koliko je drugima 
davao teško je ustanoviti, jer to nije pričao. Znao bi i 
prositi za svoje klijente, organizirati. Znao je otvarati 
srca i džepove, a ljudi su davali jer su znali da je on 
samo kanal preko koga sve ide siromašnima. Imao je i 
svojih redovitih dobročinitelja. Poznati su njegovi nago¬ 
vori u tu svrhu svake prve nedjelje u mjesecu. A nika¬ 
da to nije izgledalo kao grubo prosjačenje, tako je znao 
to delikatno izvesti. Subota, mislim, bila je dan siroma¬ 
ha, kada su mnogi redovito dolazili pred župski ured. 
Imao je silne veze, svoje bivše đake koji su poslije rata 
bili već zreli ljudi i zauzimali položaje. Preko njih je 
činio mnogo dobra, tražio namještenje, posao itd.« 3 

Kad smo se i mi ostali svećenici u gradu našli u ne¬ 
mogućnosti da kome pomognemo, slali smo siromahe, 
osobito ako su bili učenici ili studenti, don Mladenu 

2 Brzić (doik. 14:2). 

3 Barišić (dok. 4:1). 


osobno. Bili smo uvjereni da će se on već snaći i da će 
im bolje pomoći od nas. 

Materijalnu i moralnu pomoć Alajbegovu uživali su 
ne samo pojedinci, već i čitave obitelji. Mnoge od njih 
su primale, nastojanjem i posredstvom dobroga župni¬ 
ka, redovitu ili izvanrednu pomoć za svoju djecu, od¬ 
nosno starce. I ovdje ću se ograničiti samo na jedan 
primjer. Neka nam govori dugogodišnji sabrištan stolne 
crkve (koji slučajno nosi i don Mladenovo prezime): 
»Poznam ga već punih 40 godina ovde u Splitu kao 
upravitelja zavoda Martinis-Marchi, gdje je bio duša 
toga zavoda i svih onih sirotana... Meni pak lično po¬ 
slije one moje tragedije 1945 godine što sve nije bio? 
... Zatim punih 16 godina u katedrali s don Mladenom 
sve do njegove još rane smrti. Za mene i moju brojnu 
obitelj don Mladen je bio naš otac i skrbnik. Od svojih 
često puta škrtih prihoda je znao sve meni pokloniti, 
i kad bih ja reagirao, znao mi je reći: ’Ti imaš djecu, 
a ja nemam nikoga’. A kad mi sam nije mogao pomoći, 
onda je moju adresu slao po Švicarskoj i Americi, mole¬ 
ći za moju obitelj staru robu i cipele, i tako je mene i 
moju obitelj spasio u najtežim danima poslije rata... 
Još više je nastojao i u mojim nutarnjim jadima i pat¬ 
njama, da mi diže duh i da me bodri za daljnji put. Kad 
je don Mladen umro, mnogi smo puno i puno izgubili. 
Ali ja sam izgubio najviše i moja obitelj. Jer on je bio 
uistinu naš otac i najveći dobrotvor«. 4 

Kada don Mladen nije mogao nabaviti potrebitu po¬ 
moć za svoje štićenike ovdje, u Splitu ili u našoj zemlji 
—- kako vidimo iz sakristanova svjedočanstva, a što je 
dobro poznato i meni osobno, jer se je u takvim sluča¬ 
jevima znao i meni obratiti za suradnju — Alajbegu nije 
bilo teško pisati u bijeli svijet, obratiti se svojim dalekim 
znancima i prijateljima preporučujući svoje siromahe. To 
se osobito odnosilo na odjeću, lijekove i knjige. Msgr Ža¬ 
rne, njegov suradnik iz katedrale, može nam i tu biti vje¬ 
rodostojnim svjedokom: »Posljednjih godina, bolestan 
postao je agencija za dobavu lijekova iz inostranstva, 
osobito srčanim bolesnicima. Svugdje je intervenirao, 
tražio, koristio veze i poznanstva svojih đaka, ali ni- 

kada za sebe, samo za druge, i bio najsretniji kad je 
dobro djelo učinio. Ako je nama mlađim svećenicima što 
trebalo, obraćali smo se don Mladenu kao ministru za 
veze i poznanstva«. 4 5 

Sada, na kraju opisa don Mladenove ličnosti i djela, 
možemo konstatirati samo jedno: don Mladen je bio 
dobar čovjek, dobar svećenik i dobar župnik. Zaista 
dobar. 

Uvijek i nada sve — dobar! 



III dio 

SPISI 

4 Izvještaj Ante Alajbeg, Split 23. IX. 1967 (dok. 1). 

5 Zanić (16:5). 



SPISI 


Alajbegovo remek-djelo bio je u prvom redu njegov 
neporočni i uzorni svećenički život. Dosljedan svojoj 
vjeri, zračio je dobrotom i osvajao svojom ličnošću. 
Ništa manje značajno bilo je njegovo pastoralno, kari¬ 
tativno i odgojno djelo kao župnika i vjeroučitelja mla¬ 
deži. Ogromna je bila snaga tople i nadahnute don Mla- 
denove riječi. On je bio majstor besjede, govora i razgo¬ 
vora. Svestrano nadaren čovjek. 

Dokaz njegove svestranosti je i Alajbegov pisani 
rad. On je naime bio i čovjek pera. Uza sve svoje 
službene, privatne i društvene obaveze, našao je vre¬ 
mena i smogao snage da čita i piše. Počeo je pisati i 
tiskati svoje radove još kao bogoslov u Sarajevu i s time 
je nastavio kroz čitavi život. Mnogo je toga napisao, 
preko 400 štampanih priloga po raznim časopisima, novi¬ 
nama i glasnicima. 

Javljao se je u slijedećim publikacijama: 

—- Vrhbosna (Sarajevo, 1922, 1940), 

— Narodna Straža (Šibenik, 1925), 

—- Jadran (Split, 1924—1928), 

— Katolički list (Zagreb, 1926), 

— Euharistijskd glasnik (Dubrovnik, 1926—1927), 

—- Gospa Sinjska (Sinj, 1929, 1932, 1937), 

—■ Glasnik sv. Terezije Maloga Isusa (Dubrovnik, 
1930), 

— Hrvatska Straža (Zagreb, 1926), 

— Katolički Tjednik (Sarajevo, 1939—1941), 

— Katolički svijet (Sarajevo, 1940), 

— Katolička Riječ (Split, 1936—1941), 

— Dom i Svijet (Zagreb, 1939—1940), 

— Život s Crkvom (Hvar, 1936, 1940), 

— Kalendar Gospine krunice (Zagreb, 1942), 

— Novo Doba (Split, 1939, 1940, 1944). 

Većina Alajbegovih tiskanih članaka su kratkog 
obujma, često u obliku jednostavnih crtica, ali su neke 
od njih pravi biseri. Najveći dio tih sastavaka bismo 
mogli, po primjeru Nikole Tommasea, nazvati »iskrica- 
ma«. To su naime kratke, iskričave i zanosne misli 
vjerskoga i etičkog sadržaja, napisane u jednom dahu 
ili izgovorene u određenim prigodama, rođene u boga¬ 
tom duhu Alajbegovu pod nadahnućem časa. 

Osim članaka don Mladen je napisao i priličan broj 
pjesama, par brošura, preveo jednu knjigu, a jednu sam 
napisao. 

Zašto je Alajbeg pisao? Što ga je poticalo da uzme 
pero u ruku? 

Prije svega želja da udovolji raznim urednicima 
katoličkih časopisa i glasnika, koji su ga stalno salijetali 
svojim molbama za suradnju. Pisao je također iz vlastitih 
nutarnjih pobuda, jer mu je duša bila puna mudrosti a 
srce zanosa. Alajbeg je bio u stvari pjesnička duša, koja 
je morala naći oduška kroz pisanu ili govorenu riječ. 
Kao silno komunikativan čovjek don Mladen nije nikada 
mogao u sebi zatomiti ono što je vrelo i bujalo u njegovu 
srcu ili dinamičkom i bistrom umu. Često puta je morao 
uzeti pero u ruku jer je to bio zahtjev momenta, ljudi 
su to očekivali, a on kao svjedok događaja nije mogao 
šutjeti. 

Kao što je bio čitav, 'dušom i srcem-, u svakome 
svom govoru, tako je bio potpuno transparentan i u 
svakome svome članku. Mogao si pogoditi što je napi¬ 
sano od Alajbega bez da si čitao potpis. Inače se je 
potpisivao na razne načine: punim imenom i prezime¬ 
nom, samo imenom ili prezimenom, svojim inicijalima 
ili samo s velikim slovom A. Kojiput je ostavljao svoje 
napise bez potpisa, a ponekad se je obilježio pseudo¬ 
nimom »Smiljan«. 

Alajbegovo književno djelo možemo podijeliti na: 
pjesme, članke i veće pisane sastave (knjige). 


120 





PJESME 


Tko je samo jednom u životu slušao don Mladena — 
bilo u javnim nastupima bilo u intimnom krugu ■— mo¬ 
rao je odmah zaključiti: ovaj čovjek je pjesnik. 

Da, bio je pjesnik do dna svojega bića. Po tempe¬ 
ramentu i po ukusu. Po svojoj književnoj naobrazbi i po 
svojoj skladnoj besjedi. Po sklonostima i talentu. Napo¬ 
kon i po svome bavljenju oko mladeži. Teško je reci 
što je više utjecalo na njegov pjesnički poziv: ljubav pre¬ 
ma mladosti ili ljubav prema ljepoti što ju mladost u 
sebi nosi? Ili je najbolje reći: oboje! 

E s t e t a u svemu, Alajbeg nije ništa trpio što je 
ružno. Ni u kući, ni u crkvi, nJi na sebi, ni na drugome. 
Odijevao se je ukusno (premda bez i najmanjeg kico- 
štva; nikada nije bio, kako bi Francuzi rekli, »tire a 
quatre epingles«), nastupao otmjeno, govorio lijepo, skla¬ 
dno i duhovito. Znao je na fini način opomenuti »hlan- 
tave« kolege ili učenike, te u crkvi tobože usputnim 
potezima dotjerati paramente na misniku. U bogoslu¬ 
žju je tražio da bude sve na visini: i ruho i obredi i 
pjesme i ures. 

Jedan od najmilijih predmeta gimnazijalca Alaj¬ 
bega bila je književnost. Ni poslije završenih studija 
nikada nije zanemario lijepu knjigu. Stalno je pratio 
suvremena književna djela, o čemu je svjedočila i nje¬ 
gova biblioteka. Svi njegovi govori — i oni profani i oni 
crkveni — bili su prožeti mislima, poredbama i citatima 
iz svjetske literature. Veoma često je započimao ili zavr¬ 
šavao svoje propovijedi probranim stihovima njemu 
dragih pjesnika, osobito Slovenaca. Pa i samu Bibliju 
kao da je promatrao najprije pod njezinim estetskim 
vidom. Za njega je ona bila ne samo sveta knjiga, već 
i »liber poeticus«, neiscrpivo vrelo poezije i nadahnuća. 

Svi oblici Alajbegova izražavanja —■ privatni i 
službeni, crkveni i civilni, govoreni i pisani — uvijek su 
u biti bili istinska poezija. On je slobodno na sebe mogao 
primijeniti rijeci staroga pjesnika: »Quidquid tempta- 
bam dicere versus erat« (Štogod sam pokušao govoriti bio 
je stih). Sve što je don Mladen govorio ili pisao bila je 

zaista pjesma u prozi ili poetizirana proza. Premda je, 
formalno gledajući, Alajbeg napisao vrlo malo pjesama, 
čitav njegov propovjednički i tiskani opus je zapravo bio 
muzika, odnosno pjesma. Kod njega kao da i nema 
prave granice između poezije i proze. One se prožimaju 
i stapaju. I ono što je po vanjskom obliku proza u stvari 
je uvijek poezija. 

Svoj pozdrav mladićima koji su pripadali Križar¬ 
skom bratstvu u Splitu počeo je riječima: »Bog vas 
živio, Križari, momci ko gordi kam, sa lica vedrih vam 
curi znoj, iz oganj-očijiu bukti plam, iz grudi junačke 
ori poj«. 1 Alajbeg je to napisao u proznoj fakturi. Mogao 
je iste riječi otisnuti u obliku stihova i bile bi u for¬ 
malnom smislu savršena pjesma. 

Poezija je bila don Mladenova stalna »napast«. Naj¬ 
više u časovima koji su ga zanosili ili u prigodama kad 
se je izravno obraćao dragim bićima: Bogu, Kristu, Ma¬ 
riji ili svojim milim učenicima. O Blaženoj Djevici na 
pr. don Mladen nije uopće bio sposoban govoriti ako 
ne u zanosu. Evo kako započinje jedan svoj članak o 
Bezgriješnoj: »Kakvim hvalama da te ja još slavim, o 
Neoskvrnjena, kad su se ljudi natjecali tko će ljepše i 
uzvišeni je da govori o Tebi, Djevo netaknuta. 

Ako ti rečem da si mladica Jesejeva, iz koje je izra¬ 
stao cvijet-Isus, to nisu moje riječi, to je o tebi rekao 
prorok Izaija. 

Ako te nazovem da si gora silnih želja, sa koje se 
je spustio kamen koji je oborio kip viđenja babilon¬ 
skog kralja, to opet nije moje, to je Daniel kazao 
o tebi. 

Rečem li ti da si lijepa, u sunce obučena, a zvijezda¬ 
ma okrunjena, takva te je vidio Ivan na Patmosu. 

Kad bih ti rekao da si ruža saronska, ljiljan u dolu, 
stas da ti je palma, da si ko cedar libanski, cipres sa 
Siona, kao ruža u Jerihu, kao lijepa maslina u polju, da 
si ugodna kao mirisavi balsam — kad bih ti sve to rekao, 
to opet nisu moje riječi, to su sveti ljudi kazali o tebi«. 2 

1 Alajbegova zbirka »Prigodni članci«, br. 14. 

2 Alajbegova zbirka »Sakupljeno klasje«, br. 50. 

Svoju toplu pjesničku dušu Alajbeg je najsponta- 
nije otkrivao prigodom istinskih ljudskih radosti i sve¬ 
čanosti: krsti tki, vjenčanja, mladih misa, oproštaja i 
jubileja. Obraćajući se ljubljanskom biskupu Jegliču pri¬ 
godom njegova dijamantnog slavlja, Alajbeg pada u za¬ 
nos i spontano propjeva stihovima (koji su ostali zabi¬ 
lježeni u rukopisu, ali ih nije dao u tisak skupa s govo¬ 
rom). 

Kad se, po završetku maturalnih ispita g. 1939, 
oprašta sa svojim učenicima đomagojcima, Alajbegu 
srce iskače iz grudi, raspjeva se i svakome napose upu¬ 
ćuje riječi ljubavi: Željku, Branku, Davorinu, Milošu, 
Tugomiru... Nije čudo da su novine donijele govor pod 
naslovom »Bilo je ganutljivo«. 3 

Don Mladen je osobno poznavao dva mlada ameri¬ 
čka bogoslova, koji su studirali u Innisibrudku (Austrija). 
Oni su 2 veljače 1963 imali biti zaređeni za svećenike. 
Alajbeg im šalje čestitku, no kako ne zna engleski, duša 
mu propjeva na latinskome po nadahnuću evanđelja 
onoga dana. Piše im: »Benedictus Deus... (i njegove 
se riječi pomalo pretvaraju u psalam 121). .. Obtulerunt 
pro eo Domino par turturum aut pullos columbarum... 
(i onda veli da su ta dva goluba redenici, i završava): 
Suscipe, Domine, hane hostiam, quam Tibi offerimus 
omnes nos qui diligimus eos«. 4 

Mlade mise njegovih bivših učenika su uvijek za 
don Mladena bile izvor pjesničkih zanosa. 

Kako je Alajbeg znao lijepo razgovarati s ljudima! 
Koliko sa živima, toliko još više sa mrtvima. I toga je 
često bilo. Njegova svećenička služba ga je stalno suoča¬ 
vala s činjenicom smrti. U tim bolnim časovima je 
njegovo samilosno srce znalo pronaći dirljive riječi utje¬ 
he i sućuti. O tome svjedoče njegovi bezbrojni nad¬ 
grobni govori koje je održao znancima, prijateljima, ko¬ 
legama i svojim đacima. Najviše bi ga znala ganuti pre¬ 
rana smrt njegovih mladih učenika. Kad je u veljači 
1947. nenadano preminuo u devetnaestoj godini života 

3 Prigodni članci, tor. 9. 

4 Alajtoegov rukopis čestitke (dok. tor. 127). 

njegov đak Marijanći Maroević, sin ing. Petra Maroević 
(roditelji su još živi i ne mogu se bez suza sjetiti toga 
prizora), don Mladen je počeo govor potresnim glasom: 
»Marijanći, mili moj Marijanći, koja je tužna zadaća 
mene zapala! ...« Iza kako je opisao pokojnikovu nevi¬ 
nu mladost i proglasio ga drugom anđela, Alajbeg mu 
se moli kao anđelu da bi mogao i Marijanćeve kolege 
učiniti anđelima, pa se onda izravno obraća Bogu s mo¬ 
litvom: »Tebi smo ga, Gospodine odgojili, Tebi smo ga 
darovali. Kad pogledaš nevinost, ljepotu, čistoću duše 
Marijanća, oh, znamo da ćeš ga zavoljeti. Njemu će biti 
dano ono što si dozvolio djevičanskom Ivanu na zad¬ 
njoj večeri: on će smjeti da nasloni glavu na Tvoje gru¬ 
di, slušat će kucaje Tvoga srca, — koje ljubi nevinost i 
dobrotu. Marijanći dragi, neka te Krist kao Pastir ovčicu 
svoju stavi na ramena i neka te zagrli onako kako te 
ljubi tvoj vjeroučitelj«. 5 

Don Mladenovo je srce najviše krvarilo zbog trage¬ 
dije mnogih njegovih učenika što su izginuli tokom 
rata na raznim stranama, često i na protivničkim fron- 
tovima. Tako je na kraju rata doznao za pogibiju još 
jednog svog učenika, pa je smjesta uhvatio pero i zapi¬ 
sao svoj razgovor s pokojnikom pod naslovom »Trojici 
s Balkanske ceste« (misli na salezijanski zavod za od¬ 
goj ©mladine, bivša Martinis-Marchi). To nije nadgrobni 
govor, niti ga je kao takva ikada održao, već spontani 
izljev gorko rastužene duše:« I opet jedan — i još jedan 
iz naše sredine otkinut, otrgnut, slomljen i bačen. A mi, 
koji smo ih neizmjerno ljubili, ostali smo da plačemo 
nad njima. 

Njih nema, rasijani su na raznim stranama, po razli¬ 
čitim njivama, bez znaka i oznake da tu počiva jedno 
mlado, lijepo srce. 

Oni križa nemaju — i ne treba im. Ponijeli su svoj 
križ sobom. I sami razapeti na križu pojavili su se na 
onoj strani: Evo nas! Evo nam razapete ruke. Mi smo 
s ovim rukama brali divlje i pitomo cvijeće, s njima 
smo lovili leptire, s njima smo bacali buće, s njima smo 

5 Tdpkopis nadgrobnog slova (dok. tor. 135:2 i 3). 

grlili roditelje. S njima smo htjeli obuhvatiti čitavi svi¬ 
jet, a svijet nam je dao ubojito oružje, koje nam je pre¬ 
brzo iz ruku ispalo da ne bismo koga ubili. 

Naše ruke su krvave, ali to nije tuđa krv. To je 
naša krv, krv nas trojice sa Balkanske ceste. 

— Ja sam Đuro, a zvali su me još svakakvim ime¬ 
nima — ne od zloće nego od dragosti. 

— Ja sam Jadranko, jedini sin u svoga oca, silno 
me je volio. Kad bi bilo moguće utješit ga! 

— A ja sam Pero ...!« 

Uspomena na dobre učenike doziva Alajbegu na pa¬ 
met anđele: »Anđeli moji, skinite ih s križa, neka pre¬ 
stanu njihove muke. Uvedite ih u rajske perivoje, poka¬ 
žite im livade gdje će nastaviti igru što su je na Balkan¬ 
skoj cesti prekinuli. 

Igrajte s njima, jer oni su vaši drugovi. 

Vi ste čisti — a oni su u vatri boli pročišćeni. 

Vi ste sveti — a oni su vlastitom krvi posvećeni. 

Vi ste anđeli — a oni su mučenici. 

Vama je nebo darovano —- a oni su ga zaslužili«. 
Don Mladen opet nastavlja razgovor s nezaboravnim 
učenicima: 

»Mili moji! U srcu mi je već čitavo groblje. Koliko 
mora biti moje srce, kad U njemu ima mjesta za tolike 
mrtve i žive ...« 

Na kraju lista stoji don Mladenova bilješka: »P. S. 
Napisano u času kad sam doznao da je i Pero poginuo. 
Međutim, hvala Bogu, to nije istina. Pero se javio. Pero 
je živ!« 6 

Rijetke su Alajibegove propovijedi ili članci koji 
nisu protkani književnim tropima i poetskim citatima. 
Veoma rado je citirao Kranjčevića, Nazora, Poljaka, Pre- 
šerna, Gregorčiča. Premda nije išao za tim da paradira 
s retorskim figurama, svi su njegovi govori i pismeni 
sastavi prožeti alegorijama, metaforama, usporedbama, 
primjerima ili vještim kontrastima. Znao se je poput 
umjetnika služiti aluzijama, hiperbolama, paradoxima, 

6 Tipkapis »Trojici s Balk. ceste« (dok. 136). 

simbolima, a kojiput i s ironijom. Osobito je bio maj¬ 
stor slika i poredaba. 

Možda je ipak najupadnija karakteristika Alajbe- 
govih radova biblijski stil i rječnik. Kako je odlično poz¬ 
navao sv. Pismo i na njemu se danomice nadahnjivao, 
te k tome bio izrazito religiozna narav, Alajbeg nije 
znao progovoriti bez biblijske inspiracije. U sebi je nosio 
nešto od starozavjetnoga proroka i psalmiste. Osim onog 
odlomka u čast Bezgriješne za ilustraciju navodim je¬ 
dan don Mladenov zapis, sastavljen g. 1928 u prigodi 
desete godišnjice ustanovljenja kraljevine Jugoslavije. 
Već sam naslov djeluje biblijsko-liturgijski: »Jugosla¬ 
viju, mir s tobom!« A onda Alajbeg nastavlja u stilu 
proroka: »Čujte nebesa i slušaj zemljo: evo narod moj 
gladan i izmučen ne vidi svjetlo veliko, ne čuje novu 
pjesmu mira i ljubavi. 

I Pred 10 godina na nebu nam se pokaza veliki znak 
SHS i prignusmo koljena svoja i poklonismo se. U ovom 
znaku bila je pobjeda i nada naša. 

I U toj velebnoj viziji vidjesmo u pratnji Majke Slave 

velik broj mučenika naših s palmama u ruci, a kaplje im 
krvi sa suzama i znojem skrutiše se u bisere i rubine. 

Mišljasmo da će se ispuniti što je prorok proricao: 
da će vuk boraviti s janjetom, a ris da će ležati s jare- 
tom, tele i lavić bit će zajedno, a dijete malo da će ih 
voditi. 

Vjerovasmo da su nas Mojsije i Jozue naši doveli u 
zemlju obećanu, u kojoj bi uz naš trud imao da teče med 
i mlijeko, a naprotiv teče bratska krv. 

Kako potamnje zlato na đerdanu Majke Slave, kako 
sjedi sama kao udovica! 

Pljeskaju rukama nad njom svi koji prolaze, zvižde 
i mašu glavama: je li to ona za koju govorahu da je pra¬ 
va ljepota i radost djece svoje! 

Djeca njezina ištu kruha i nema tko da im ga dade. 
Tuđincu u dalekim stranama dajemo mladost našu da 
se nasitimo. 

Postasmo sirote, pade vijenac s glave naše, nesta 
radosti u srcu našemu. 

Stoga nam je srce žalosno, oči naše potamnješe; te¬ 
ško nama jer sagriješismo. 

Knezovi naši postadoše odmetnici i drugovi lupeži¬ 
ma; svaki je milovao mito i išao za darovima, siroti ne 
davahu pravice ... 

Jao tebi, Beograde! Slava ti je potamnjela, a lje¬ 
pota krvlju okaljana. Iz tebe mora proisteći veliko svje¬ 
tlo Pravde, da očistiš ljage svoje. To svjetlo potpune 
pravde kadro je da ispije kaplje krvi i da briše grijehe 
tvoje; mnogi bo su. 

Jao i tebi, Zagreb-grade! Očekivasmo da ćeš izve¬ 
sti narod iz tame u bolje svjetlo i kraljevstvo, a kad 
tamo sjena tvoja zamračuje bistar pogled na ljepotu 
Majke naše. 

Pogledaj, Gospodine, i vidi nevolju našu!« 7 

Isto biblijsko nadahnuće prati Alajbega već od prve 
njegove tiskane pjesme. To je pjesma što ju je bogoslov 
Mladen deklamirao u Sarajevu na svečanoj akademiji u 
čast nadbiskupa Šarića 17 lipnja 1922. Objelodanjena 
je u sarajevskom listu Vrhbosna, br. 11—13, g. 1922, 
str. 134—136. Pjesma nosi naslov: »Vizija majskog ju¬ 
tra«. Donosim samo prve stihove: 

Prokleta neka je zemlja, 
trnje i korov nek rađa! 

Mukom se od nje hrani 
i u prah se opet obrati, 
jer sazdan si od praha! 

Ognjeni Kerub zatvori teška Edena vrata, 

a Adam 

pred njima proplače gorko. 

Uz lomljavu oblaka, uz muklu grmljavinu 

i strašno sijevanje, 

uz riku divljah zvijeri uputi se 

otac čovječanstva 

u dolinu povijesti . . . 

Nakon što je biblijskim rječnikom ocrtao tragediju 
ljudskoga roda, Alajbeg u viziji majskoga jutra nazire 

7 Jadran, br. 29 (Božić) 1928, str. 5. 


Spasitelja kojeg će nam darovati Bezgriješna Djevica i 
Majka. Njezinu ulogu nam dočarava »Marijin pjesnik« 
Ivan Evanđelista Šarić u svojim marijanskim stihovima. 
Mladenova pjesma je poprilično duga (96 stihova, ne ra¬ 
čunajući još dvadesetak stihova Šarićevih, što ih je upleo 
u svoju poemu), slobodna stiha, jakih izraza. Pokazuje 
već iskusnog stihotvorca. 

Dakako, to nije prva Alajbegova pjesma. Po vlasti¬ 
tom priznanju propjevao je još kao gimnazijalac, ali 
nam njegovi pjesnički prvenci i pokušaji nisu sačuvani. 
Očito ni sam nije do njih mnogo držao. 

Na dan Alajbegove mlade mise u splitskom sjeme¬ 
ništu bila je priređena prigodna akademija njemu u čast. 
Na njoj je bila deklamirana pjesma što ju je sam svečar 
sastavio, a prvi stihovi joj glase: 

»Nad drevnim Splitom iznad katedrale 
trepere sveta krila Kerubova ...« 

(U pjesmi se očito vidi utjecaj Kranjčevića). 

Tijekom čitava života, u raznim prigodama (prve 
pričesti, krizme, vjenčanja, proslave), a isto tako i u sa¬ 
motnim časovima svetih exstaza, Alajbegova duša je još 
mnogo puta propjevala ili zaplakala u stihovima. Naža¬ 
lost, nije nam sačuvao te svoje pjesničke proplamsaje. 
U Glasniku Gospe Sinjske nalazimo jednu pjesmu na 
čast Mariji: 

»To je Ona što ide naslonjena na 
Dragoga svoga. 

Vidim je ranim jutrom; 

Pozdravljaju je naše planine, 
ozdravljaju ravne doline: 

Zdravo Marijo! 

Pogledaj samo kako su slični. 

On ima Njezine blage oči, 
kud noga im kroči, 
blagoslov dijele, 
a ljudi vele: 

Majka i Sin. 

Kud prolaze svijetom, svuda im krijesove pale, 
zvonovi pjevaju melodije slatke: 

Maria, Ave!« 9 

U istom glasniku opet nalazimo Alajbegovu pjesmu 
na čast Gospe pod naslovom »Vrtlarica« (g. 1929, str. 
276). 10 

Splitska Katolička Riječ (br. 13, g. 1939) donosi mu 
pjesmu »Molitva u uskrsno jutro«, u kojoj don Mladen 
moli za radnike, težake i ribare. 11 

Imamo u rukopisu jednu Alajbegovu pjesmu bez 
naslova i datuma, pisanu drhtavom bolesničkom rukom, 
u stihovima čije linije naglo padaju prema dolje. Sadr¬ 
žaj se odnosi na poznatu oluju na Genezaretskom jeze¬ 
ru i vapaj apostola za spasom. Stihovi su tek nabacani 
u sirovom obliku, valjda u jednom trenutnom nastupu 
bola. 12 

Posljednja Alajbegova pjesma, što je do nas doprla, 
potječe iz mjeseca ožujka 1964 godine, dakle par mje¬ 
seci prije njegove smrti. Kao što i većina ostalih pje¬ 
sama i ova je posvećena Gospi, a prošnja je Mariji za 
onogodišnje mladomisnike. U njoj se odrazuje don Mla- 
denova neizmjerna ljubav prema mladim levitima. Pje¬ 
sma nije nigdje objelodanjena. 13 

Kako nisam ni pjesnik ni književni kritičar, ne 
usuđujem se ulaziti u stručnu i estetsku analizu Alaj- 
begovih pjesama. Možda će se za to naći tkogod pozva- 
niji od mene. 

Članci 

Za nas je velika sreća što je Alajbeg sačuvao go¬ 
tovo sve svoje članke otisnute po raznim listovima. 

8 Vrhbosna, br. 11—13, g. 1922, str. 134. 

9 Sakupljeno' klasje, br. 48. 

10 Sakupljeno klasje, br. 56. 

11 Alajbegova zbirka »Blagdanske misli«, br. 11. 

12 Alajbegov rukopis pjesme (dok. 141). 

13 Tipkopis pod naslovom »Majko«, 4. III. 1964 (dok. 134). 


Valjda je imao namjeru da ih u danoj zgodi izda 
u obliku kakve knjige. Ili, što je vjerojatnije, želio je 
da ih ima sve sakupljene na jednom mjestu za slučaj 
da mu ustrebaju kod pripremanja govora i propovijedi. 

Po svom književnom obliku Alajbegovi članci su, 
kako smo to već spomenuli, dobrim dijelom poetska pro- 

za. Sastoje se od govora, feljtona, propovijedi, duhov¬ 
nih razmatranja, molitava, vjerskih nagovora, pobudnih 
maxima, pedagoških poticaja, poetskih nadahnuća, blje¬ 
štavih iskrica ili kratkih crtica iz života vjernika i Crk¬ 
ve. Uglavnom su namijenjeni mladeži, intelektualcima i 
običnim vjernicima (za ove posljednje sastavci u glasni¬ 
cima). 

Pošto se je s vremenom nakupio veliki broj tih 
članaka, sam don Mladen ih je sakupio i razvrstao u 
nekoliko kategorija po kriteriju njihova sadržaja. Istri- 
žene iz novina, glasnika i časopisa u kojima su bili ot- 
štampani, Alajbeg ih je dao uvezati u sedam povećih 
bilježnica tvrdih korica. Svaka nosi posebni naziv, pisan 
kaligrafskim pismenima, očito ne od Alaj begove ruke. 

Evo naslova tih Alajbegovih zbirki: 

1. Sakupljeno klasje (2 bilježnice). 

2. Klasje s evanđeoskih njiva. 

3. Prigodni članci. 

4. Za duhovnu kulturu. 

5. Nedjeljne misli. 

6. Blagdanske misli. 

Nažalost, sakupljeni istrišci nisu poredani kronolo¬ 
škim redom, niti je na njima označeno iz kojeg su 
lista izvađeni. Nije im naznačen ni broj ni godina tiska¬ 
nja. Rijetki s-u primjerci iz kojih se može vidjeti ime 
publikacije, u kojoj su tiskani, a još rjeđi iz kojih se 
može otkriti i godište. Pokušao sam da uspoređujem 
istriške sa kompletima pojedinih listova u kojima je 
Alajbeg redovito surađivao i tako sam uspio identifici¬ 
rati jedan dio članaka, ali ne sve. Za to mi nedostaje 
vremena i mnogih brojeva nekih listova. 

Da sam uspio s identifikacijom svih Alajbegovih čla¬ 
naka, bio bih donio odmah ovdje kompletnu bibliogra¬ 
fiju svih don Mladenovih pisanih radova. Možda će se 
i za taj posao naći netko vredniji od mene. Međutim, 

moram napomenuti da su svi sakupljeni članci u nave¬ 
denim zbirkama napisani od samog don Mladena, od 
njega istrižen'i i nalijepljeni u pojedinim zbirkama, dakle 
potpuno autentični. Ogromna većina ih nosi tiskano ime 
pisca, a u rjeđim slučajevima Alajbegove inicijale. Po¬ 
neki nemaju nikakva potpisa ili je taj nadodan vlastitom 
Alaj'begovom rukom. Poznavajući dobro čestitost pisca, 
nema nikakve sumnje da i oni potječu od samog don 
Mladena. 

Preletimo sada Alajbegove pisane sastavke prema 
naslovima koje im je sam postavio. 

SAKUPLJENO KLASJE je zbirka od 88 Alajbego¬ 
vih članaka, sakupljenih u dvije bilježnice. U prvoj 
bilježnici ima 62 sastavka, a u drugoj 26. Od toga su 
četiri napisa netiskana, samo otipkana pisaćim strojem. 
Članci su otštampani u glasnicima Gospe Sinjske (Sinj), 
Euharistički Glasnik (poslije nazvan Euharistijski, Du¬ 
brovnik) i u Glasniku sv. Terezije Malog Isusa (Du¬ 
brovnik), i to uglavnom u godinama 1924 do 1937. To su 
odreda sve kratke stvarčice od jedne do dvije stranice, 
pobožnog i vjerskog sadržaja, namijenjene tzv. malom 
puku. 

Među »sakupljenim klasjem« ističem jedan zlatan 
klas pod naslovom »Euharistijski Spasitelj uzgojitelj sve¬ 
ćeničkog pomladka«, tiskan u Euharistijskom glasniku. 
Već sam naslov otkriva glavne preokupacije mladog 
Alajbega: svećenička zvanja, odgoj i euharistijski Isus. 
U tom članku za/pravo don Mladen opisuje na ganutljiv 
način klijanje svoga vlastitog zvanja kroz djetinjstvo i 
mlađenaštvo. Sebi je nadjenuo ime Smi'ljan (koje katkada 
upotrebljava kao svoj literarni pseudonim). 

Još bih u ovoj zbirci istaknuo jednu kratku medi¬ 
taciju pred euharistijski kongres u Zagrebu naslovljenu 
»Prigodom dana preporoda« (Euharist. glasnik, 190). U 
njoj se nalazi utkana divna molitva, koju će Alajbeg 
kasnije opet jednom upotrebiti prigodom priprave za 
pučke misije u splitskoj nadbiskupiji u godini 1962, koje 
su se uostalom odvijale pod njegovim vodstvom. 

KLASJE S EVAĐEOSKIH NJIVA je naziv zbirke 
od 114 kratkih homilajskih razmatranja, što ih je Alajbeg 
gotovo svake nedjelje pisao u splitskom vjerskom tjed¬ 
niku »Katolička Riječ« tokom godina 1935, 1936 i 1938. 
To homiletsko klasje je obično bilo tiskano na drugoj 
stranici tjednika, odmah u prvom stupcu. Donijevši text 
nedjeljnog evanđelja, Alajbeg bi lucidno i plastično na¬ 
dovezao svoje misli u kratkim, zbitim rečenicama. Do¬ 
bar dio tih misli se je mogao čuti i u njegovim propo¬ 
vijedima. 

PRIGODNI ČLANCI su skup od 35 Alajbegovih ra¬ 
dova, tiskanih u raznim splitskim novinama uoči II svjet¬ 
skog rata. Kako im naslov kaže, sastavljeni su u nekim 
prigodama, privatne i javne naravi, što su ulazile u krug 
Alajbegova zanimanja. Tu su u prvom redu pogrebni 
govori, izrečeni nekim kolegama (pak. don Drago Bosi- 
ljevac), učenicima (pok. Eugen Bakotić) i nastrađalim 
žrtvama parobroda »Dakse«. Prilikom otvaranja nove 
gimnazijske zgrade u Splitu (Dom kneza Trpimira, 1940) 
Alajbeg je održao krasan govor o značenju i vrijed¬ 
nosti klasične kulture (Novo Doba, 1940). O jubilejima 
slovenskih svećenika —• biskupa A. Jegliča i profesora 
Aleša Ušeničnika (Jadran, br. 13 i 14, g. 1928) —- don 
Mladen vrednuje njihove zasluge i s njima upoznaje 
hrvatsku publiku. 

Dnevnik »Novo Doba« mu donosi nekoliko feljtona 
pedagoškoga značaja. »Sport i etika« je vrijedan prilog 
moralnoj kulturi mladeži u njezinim sportskim aktivno¬ 
stima. Alajbeg u članku »Mladež u burnim godinama« 
želi upoznati roditelje s mladenačkim problemima nji¬ 
hove djece. Don Mladen nije bio zadovoljan što se i u 
njegovu gimnaziju, po naredbi ministra prosvjete iz Beo¬ 
grada, uvodi koedukacija. Stoga iznosi u javnost »Pitanje 
koedukaeije na srednjim školama«. U splitskom listu »Ja¬ 
dran« (1925) piše feljton o »L’Opera Cardinal Ferrari« 
u dva nastavka. Kao odgojitelj po srcu Alajbeg je bio 
veliki poklonik svetog prijatelja mladeži Don Ivana 
Bosco i želi da se njegovo djelo presadi u Hrvatsku (Ja¬ 
dran, 1926). Don Mladen je štovalac i slavnoga biskupa 
Bossuet-a, pa o njemu piše u povodu tristote godišnji¬ 




ce rođenja (Jadran, 1927). Već smo spomenuli i citirali 
osvrt na desetu obljetnicu osnivanja Kraljevine Jugo¬ 
slavije, što ga je Alajbeg stavio u ovu zbirku. Kao kul¬ 
turan čovjek don Mladen nije zaboravio komentirati ni 
tridesetu godišnjicu smrti »proroka s Jasne Poljane« 
Lava Tolstoja (Katol. Riječ, 1940). U kratkom literar¬ 
nom pregledu naslovljenom »Slovenske književne novo¬ 
sti« Alajbeg otvoreno priznaje svoje velike simpatije 
prema slovenskom narodu (Katol. Riječ, 1940). 

Zbirka ZA DUPIOVNU KULTURU sadrži 53 članka 
srednje dužine, objavljena u rubrici istog imena u tjed¬ 
niku Katolička Riječ. Članci su izlazili kroz čitavu 1940 
godinu i u početku 1941, tj. do mjeseca travnja, kad je 
počeo rat na Jugoslaviju. Po svom sadržaju su orijen¬ 
tirani apologetski. Alajbeg u njima dokazuje opstoj¬ 
nost Božju i brani razumskim dokazima glavne postav¬ 
ke katoličke vjere. Pri tome se služi uobičajenim klasi¬ 
čnim argumentima kršćanske fundamentalke. Zanimljiv 
je ipak Alajbegov topli osobni ton pisanja i poetska za- 
čimba teoloških razlaganja. Zanimljivo je i to da se pi¬ 
sac svuda potpisuje samo prezimenom (jer Alajbeg u 
Splitu može biti samo jedan!). 

Osim sastavaka što su izlazili u Katoličkoj Riječi 
u rubrici »za duhovnu kulturu«, Alajbeg je u ovu istu 
skupinu članaka uvrstio i neke radove koji nisu bili 
tiskani u spomenutoj rubrici. Tako tu nalazimo i novo¬ 
godišnje razmatranje iz 1941 pod naslovom »Filozofija 
života«. U istu zbirku don Mladen je uključio i neko¬ 
liko članaka o sudionicima Kristove muke, a koji su 
bili tiskani također u Katoličkoj Riječi (početkom 1941) 
pod skupnim nazivom »Lica velike drame«. To su psiho¬ 
loški portreti muških i ženskih osoba koje su neposredno 
doživjele golgotsku dramu. 

Svezak pod naslovom NEDJELJNE MISLI doslovno 
odgovara svom nazivu. U njemu je Alajbeg sabrao 83 
svoje »misli« o nedjeljnim evanđeoskim textovima, što 
ih je dao tiskati u Katoličkoj Riječi u godinama 1937 i 
1939. Po svojoj tematici sasvim odgovaraju onima u 
zbirci »Klasje s evanđeoskih njiva«. Te misli su većinom 
kratka zamaha, zgusnuti evanđeoski komentari. 

U svojim nedjeljnim mislima Alajbeg tretira opća 
pitanja kršćanskog života. Nekada znade biti i origina¬ 
lan u svojim razmatranjima, a uvijek topao i bliz ljudi¬ 
ma. Većinu njegovih radova, i ovdje, provejava istinska 
socijalna i samaritanska skrb za bijedne, kao na pr. u 
člancima »Plemeniti oficir« (gdje izlaže tešku situaciju 
kućnih pomoćnica) ili »Zastava oslobođenja« (gdje doz- 
najemo da je ta zastava križ). 

Nije nikakvo čudo da se, komentirajući kroz više 
godina iste evanđeoske perikope, Alajbeg kojiput po¬ 
navlja u svojim mislima i načinu izražavanja. Tako će 
na pr. novogodišnja razmatranja nad poslanicom sv. 
Pavla, tiskana pod nazivom »Pravilo života« (Katol. Ri¬ 
ječ, br. 1, g. 1937), donijeti u proširenom obliku i god. 
1941, ali pod naslovom »Filozofija života«. 

BLAGDANSKE MISLI sačinjavaju posljednju zbir¬ 
ku članaka što nam ih je Alajbeg sačuvao. Te su misli 
objelodanjene najviše u Katoličkoj riječi, u godinama 
1935 do 1941, te u Jadranu (Split) i Životu s Crkvom 
(Hvar). Unutra je i »Božična meditacija«, štampana u 
Domu i Svijetu (Zagreb, br. 6, g. 1939). U ovom svesku 
sakupljene »misli« odnose se na poznatije katoličke 
blagdane, a ima ih 37 na broju. Neke su kraće, a neke 
duže, sve pak pune Alajbegove prisnosti, ljudskosti i 
žive vjere. 

Osim članaka uvrštenih u spomenute zbirke postoje 
i drugi pisani radovi don Mladenovi, od kojih su neki 
bili samo tiskani, a neki možda i izgovoreni u raznim 
prilikama. U Alajbegovoj ostavštini se nalazi i niz čla¬ 
naka, publiciranih u splitskom katoličkom listu Jadran, 
a koji nisu bili obuhvaćeni nijednom navedenom zbir¬ 
kom. To su: jedna recenzija o knjizi propovijedi dra 
M. Opeke »Mesto na gori« (Jadran, 1924), komemoracija 
desete obljetnice smrti slovenskog državnika dra I. E. 
Kreka i članak o papi Piu XI (Jadran, 1927). Opet u 
Jadranu Alajbeg recenzira Opekine propovijedi o sv. Pi¬ 
smu. U istom broju je i njegova meditacija »Na dan 
mrtvih«. Panegirik na čast sv. Frane Asiškoga također 
nije uvršten u nijednu zbirku. Vrhbosna (br. 9—10, g. 

1940) mu je donijela stručni referat održan u Sarajevu 
na Katehetskom kongresu (srpanj g. 1940). 

Kao što na mnogim drugim piscima, i na Alajbegu 
se ispunilo staro iskustvo: »Inter arma silent Musae« (u 
ratu Muze šute). Otkada su Nijemci okupirali Jugoslavi¬ 
ju, a Talijani umarširali u Dalmaciju, Alajbeg je zanije¬ 
mio na književnom polju. Ne od straha, već od užasa 
i nemoći. Bol i razočaranje su bili preduboki, da bi se 
mogli povjeriti peru i javnosti. Propovijedati je nastavio, 
jer je morao. To mu je bila svećenička i učiteljska duž¬ 
nost. Ah za pisanje više nije imao snage. I gdje da piše, 
kad su okupatori i njihovi suradnici prigrabili svu štam¬ 
pu u svoje ruke? 

Ipak je Alajbeg uhvatio još dva puta pero u ruke. 
To je bilo prigodom obljetnica mučeničke smrti profe¬ 
sora Ćire Gamulina i četvorice splitskih đaka što su ih 
talijanski fašisti na zvjerski način bili umorili. U mje¬ 
snoj novini Novo Doba (br. 162, od 18. IV. 1944), pod 
naslovom »Jedna tužna obljetnica« don Mladen opisuje 
junačku smrt profesora Gamulina, koga su fašisti u noći 
uhvatili, a već ujutro ga na kvesturi dotukli nakon du¬ 
gih mučenja, pa mu mrtvo tijelo bacili u zahod. U istom 
članku Alajbeg opisuje herojski čin profesorice Antice 
Juras, koja je sutradan u školskoj zbornici otvorila Ga- 
mulinov pretinac, u nj postavila kitu cvijeća, izljubila 
pokojnikove stvari i glasno molila za nj. 

U istoj novini, nekoliko dana kasnije (br. 170, od 27. 
IV. 1944) Alajbeg piše članak u spomen mučenika sred¬ 
njoškolaca, kojem je uzeo za naslov ciničku naredbu šefa 
talijanske policije u Splitu: »Inteligentno ga ubijte na 
ulici«. U njemu je na potresni način opisana smrt četvo¬ 
rice splitskih đaka, koji su mučke i podlo ubijeni od 
fašista u roku od jedne sedmice. To su bili učenici Ante 
Čerina (16 godina), Edo Dolci (17 god.), Žarko Pejković 
(18 god.) i Nikica Štambuk (19 god.). 

Ispunilo se ono što je Alajbeg u svom pismu »Troji¬ 
ci sa Balkanske ceste« bio napisao: u njegovu srcu je 
bilo čitavo groblje. U tom grobnom mrtvilu zamukla je 
don Mlađenova Muza, sasvim je napustio pero. Još se 

samo jedan jedini put uhvatio pisanja, kad je složio svo¬ 
ju »Uru klanjanja« za splitske vjernike koji ljube Euha¬ 
ristiju. 

KNJIGE 

Pošto je Alajbeg bio veoma zaposlen čovjek, do¬ 
spio je da napiše samo manja djelca. Da je poživio malo 
dulje, iz njegova pera bismo bili dobili i drugih i većih 
djela. Posljednje godine svog života don Mladen je na¬ 
mjeravao posvetiti školi i knjizi. 

Osim navedenih članaka Alajbeg je tiskao još i sli¬ 
jedeće knjige, odnosno brošure: 

1. Na putu u svetište. Split 1935. Knjiga za sveće¬ 
ničke kandidate. 

2. Prijevod sa slovenskoga knjige dra A. Ušenični- 
ka: Socijalne Konferencije. Split 1937. 

3. Pojava Isusa Krista (brošura). Split 1939. 

4. Moj razgovor s Isusom (Ura klanjanja). Knjižica 
izišla u Splitu prvi put 1946, a njezino peto izda¬ 
nje ugledalo svjetlo g. 1968. 

Svog prvenca i svog miljenca, knjigu NA PUTU U 
SVETIŠTE, Alajbeg je namijenio svećeničkim kandida¬ 
tima. Izdao ju je u Splitu, u vlastitoj nakladi, god. 1935. 
Ima 151 stranicu. Dobro se sjećam kojim smo je odu¬ 
ševljenjem dočekali i čitali mi sjemeništarci (bilo mi je 
tada 14 godina!). Knjigu je cenzurirao naš dragi duhov¬ 
nik don Grgo Bučić, kojeg smo svi smatrali »svecem«. 
To je u našim očima još više diglo vrijednost don Mla- 
denova djela. 

Knjiga je imala svrhu ukazivati put u svetište onim 
mladićima koji su osjetili u duši poziv Božji. Nije napi¬ 
sana sistematski i suhoparno — nije to odgovarala don 
Mladenovoj naravi — već slobodno po sadržaju i toplo 
po načinu. Sastoji se od 21 manjeg odlomka, od kojih 
svaki zasijeca s novog vidika u život sjemeništarca, te 
nosi programats'ki i privlačiv naslov. Tako na pr. prvo 
poglavlje je naslovljeno poznatim stihom Simona Gregor- 


1 

čiča »Nek žrtvom bude življenje ti cijelo« (Daritev bodi 
ti življenje ćelo), a posljednje glasi: »Tvoja misna Maj¬ 
ka«. Don Mladen ne može ništa reći ni napisati gdje se 
neće spomenuti i Marija. 

Sadržaj knjige se bavi problemima svećeničkoga od¬ 
goja: pitanje zvanja i kreposti (požrtvovnosti, čistoće, 



Don Mladenovo brončano poprsje na grobu 
(rad kipara Ivana Mirković) 


posluha), napasti i hrabrosti, grijeha i pokore, dobrog 
primjera i molitve. Pisac nam riše razne tipove sjeme- 
ništaraca, sjemenišnu duhovnost, kao i poteškoće zavod¬ 
skog života (sve je to njemu dobro poznato, jer je tu bio 
gojenac, a kasnije i sam odgojitelj). Nastoji probuditi u 
srcima duhovne mladeži ljubav prema Kristu, Mariji, 
Crkvi i papi. Crta zanosnim riječima ideale svećeništva 

kojima je i sam posvetio svoj život. Ne zaboravlja im 
zorno predočiti lik dobrog pastira, kojemu se trebaju 
upriličiti. 

Sve one Alajbegove pjesničke i literarne sposobno¬ 
sti, koje je pokazivao u ostalim svojim djelima, našle 
su se ovdje na jednom mjestu. Pjesnička žica izbija iz 
svakoga retka. I kad se ne služi tuđim stihovima (a bez 
njih nema ni jednog poglavlja knjige), don Mladenove 
rečenice se prelijevaju u pjesmu u prozi. Kao majstor 
slike znade odabrati zgodne primjere i usporedbe iz Bi¬ 
blije i klasične starine. Nijednu svoju misao ne voli 
izraziti apstraktno, radije je oblači u razne likove i 
oblike, a uvijek psihološki uvjerljivo. Gijela knjiga vrvi 
citatima, znalački odabranima, iz sv. Pisma, Homera, 
kršćanskih otaca i katoličkih pisaca. Na njihovu putu 
u svetište Alajbeg ne traži od mladih pregalaca duboke 
filozofije ni svestrane teologije, ali plam srca i poletnu 
vjeru — da! 

Kako Alajbeg nije volio okove shema ni u životu 
ni u propovijedima, njima nije okivao ni svoju knjigu. 
U njoj ne trebamo tražiti sustav asketskih traktata ni 
cjelovitost bogoslovskih suma. Nije uopće išao za tim 
da svoju knjigu teološki zaokruži. Prividna nepoveza¬ 
nost Alajbegova djela ima protutežu u jedinstvenom i 
divnom entuzijazmu piščeve misli i forme te u snazi 
vlastitog iskustva, iz kojega on stvara. Knjiga se doima 
kao jedan čarobni vatromet ideja, slika, pobuda i pri¬ 
mjera. Stil pisanja je lagan, živ, lelujav, sočan i afori- 
stički. Ima potpuno dijaloški oblik, uvijek izravno oslov¬ 
ljava čitaoca i traži razgovor s njime. Auktor pozna su¬ 
vremene psihološke i pedagoške metode odgoja. Čitava 
knjiga odiše neizmjernom ljubavlju prema svećeničkom 
pomlatku. 

Don Mladen ovo djelo je naišlo na oduševljeni pri¬ 
jem kod sjemeništaraca, bogoslova, svećenika i biskupa. 
Piscu su stizale brojne pohvale i čestitke sa svih strana. 
Koru čestitalaca se pridružio i tadašnji papinski nuncij 
u Beogradu Hermenegildo Pellegrinetti, koji mu piše 
na latinskome i veli kako je djelo »eleganti et poetica 
lingua croatica conscriptum« (napisano elegantnim i 


pjesničkim hrvatskim jezikom). Sjemenišni i redovnički 
odgojitelji primili su objeručke don Mladenovu knjigu. 
Katolička štampa ju je dočekala veoma pozitivnim ocje¬ 
nama. Tako Vrhbosna (br. 4, 1935), Nedjelja (16. 1935), 
Život (7, 1935), Katolik (12, 1935), Nova Revija (2, 1935), 
Duhovni život (6, 1935), Vzajemnost (štev. 78, 1935), Ka¬ 
tolički Tjednik, Hrvatska Straža, Bogoslovska Smotra i 
mnogi drugi listovi. 

Uz obilje priznanja jedine riječi kritike knjizi bile 
su prigovor, što se brojni latinski citati nisu prevodili 
na hrvatski (Bogosl. Smotra) i što se pisac nije više slu¬ 
žio primjerima iz života svetih sjemeništaraca i sveće¬ 
nika (Nova Revija). Alajbeg je imao namjeru napisati 
još jednu knjigu za sjemeništarce, jedan »Vademecum« 
kroz praznike, koja bi im za svaki dan zamijenila živu 
riječ duhovnika. 1 Bolest i prerana smrt mu nije dopu¬ 
stila izvršiti plemenitu nakanu. 

U toku god. 1936 Alajbeg je preveo na hrvatski 15 
konferencija, što ih je ljubljanski profesor dr Aleš 
Ušeničnik izrekao slovenskim svećenicima, a bile su 
tiskane u mariborskoj reviji Vzajemnost (br. 6—10, g. 
1935). Alajbeg ih je sabrao u jednu knjigu i godine 1937 
otisnuo u Leonovoj tiskari u Splitu, u nakladi Hrvatske 
knjižare. Knjiga ima 168 stranica. U njoj se, kao doda¬ 
tak, nalazi i hrvatski prijevod enciklike pape Pia XI 
»Quadragesimo Anno«. Naslov je knjizi SOCIJALNE 
KONFERENCIJE. 

I ovaj posao je najbolji dokaz don Mladenove soci¬ 
jalne senzibilnosti. Mrzio je svaku vrstu nepravdi i nije 
se mogao pomiriti s nepravednim društvenim poretkom 
u kojem je živio. Osim toga je htio pokazati radnicima, 
i svima izrabljivanima, da Crkva misli i na njih, te da 
i ona želi doprinijeti svoj prilog u rješavanju društve¬ 
nih pitanja. Alajbeg je potpuno usvajao socijalnu nauku 
papa i Crkve. Nosio je u srcu ideje svoga bivšeg učitelja 
Ušeničnika i stoga mu rad oko prijevoda ovih socijalnih 
konferencija nije bio težak. 


1 Natječaj za kanonikat (dok. 74:4). 

Moramo priznati da je Alajbegov prijevod dobar i 
vrlo uspio. Poznavao je dobro slovenski, a hrvatski je 
bio jezik njegova srca. Dakako da je u prijevodu morao 
slijediti stil i rječnik originala, pa se u Socijalnim kon¬ 
ferencijama ne može naći ona prisnost, poetičnost i lako¬ 
ća Alajbegova Svetišta. Prevodilac se lijepo prilagodio 
ozbiljnom, učenom i strogom načinu izražavanja slo¬ 
venskog sociologa. 

23 listopada 1939 god. don Mladen je održao u crkvi 
Gospe od zdravlja u Splitu propovijed o pojavi Isusa 
Krista, u okviru devetnice blagdana Krista Kralja. Pro¬ 
povijed je bila veoma zapažena i brojni slušači su je 
htjeli imati napisanu, da je mogu u miru čitati. Imajući 
opet na pameti i svoje učenike, koji su se u školi trebali 
sresti s likom Isusovim, Alajbeg se odlučio na štampanje 
spomenute propovijedi. Izdalo ju je splitsko poduzeće 
Novo Doba iste godine pod naslovom POJAVA ISUSA 
KRISTA. To je tanka knjižica, omanjeg formata, svega 
od 19 stranica. Taman opsega jedne dulje propovijedi. 

Propovjednik se je najprije poslužio riječima Napo- 
leona, Pascala i Dostojevskoga da nam predoči veličinu 
i važnost Krista za čovječanstvo. Zatim je upozorio na 
golemo zanimanje svih ljudskih generacija za pojavu 
Isusa Krista i spomenuo neke od Isusovih najnovijih ži- 
votopisaca. .Onda se je govornik uputio u opisivanje tje¬ 
lesnog i duhovnog lika našega Spasitelja. Slikajući nje¬ 
govu vanjštinu, nastup, govor i rad, vrline i kreposti, 
Alajbeg se je služio mislima i riječima evanđelista, 
prvih Isusovih biografa. U svemu tom opisivanju Isu¬ 
sova lika nema ničega naročitog (što nisu i toliki drugi 
pisci pokušali), ali ono što daje čar ovoj konferenciji 
(kao i uopće Alajbegovim govorima) jest — lik, glas i 
šarm samoga govornika. Takvu propovijed i na takav 
način mogao je izgovoriti samo on. Vjernici su Krista 
doživljavali kroz fascinantnu pojavu njegova svećenika 
don Mladena. 

Kulminacija Alajbegove propovijedi — velim pro¬ 
povijedi, ne tiskane knjižice — sačinjava Alajbegova 
osobna interpelacija Isusa Krista na kraju govora: 
»Ostani s nama, jer dan je već na izmaku i mrači se 


( T.k 23, 29). Na izmaku je, izgleda, evropska kultura i 
civilizacija. Evropa je podigla vješala i sama hoće da 
se popne. Mrači se. Crni oblaci su se nadvili nad čovje¬ 
čanstvom. Još se nije bila zemlja osušila od krvi, proli¬ 
vene u prošlome ratu, a eto opet tjeraju ljude na klao¬ 
nicu ... Danas je poklik od jednoga kraja zemlje do dru¬ 
goga: 'Proleteri svega svijeta, ujedinite se!’ Kriste, po¬ 
javi se u Radničkom domu, tamo Ti spadaš. Legitimiraj 
se, pokaži ruke, pa će vidjeti da su to žuljave ruke rad- 
nika-drvođjelca iz Nazareta. Proleter si, najveći prole¬ 
ter. U tuđoj štali si se rodio, u tuđi grob su Te zakopali. 
Nijesi imao gdje da nasloniš glavu, Božanski beskućni- 
če!« (str. 16 i 18). 

Samo onaj koji je doživio privlačivost Alajbegove 
osobe, magiju njegova glasa i kolektivni zanos sluša¬ 
telja može shvatiti vrijednost tiskane propovijedi. 

Posljednje don Mladenovo djelce nosi naslov MOJ 
RAZGOVOR S ISUSOM (u zagradama: Ura klanjanja). 
Prvo izdanje je tiskano u Splitu 1946 g., drugo odmah 
slijedeće godine, a kako je knjižica stekla simpatije split¬ 
skih vjernika, Alajbegov nasljednik Žanić mogao je pri¬ 
rediti i peto izdanje 1968 god., kad je već pisac ležao u 
grobu. Toliki uspjeh ova knjižica duguje dvama činje¬ 
nicama: da je to »ura klanjanja«, i, drugo, da je to Alaj- 
begovo djelo. 

Pobožnost »ure klanjanja« pred izloženim Svetotaj- 
stvotm u crkvi je veoma popularna u Splitu. Naročito 
40-satno klanjanje, što se obavlja u splitskoj stolnici 
prvih dana Svete sedmice. Na klanjanje dolazi velik 
broj vjernika, koji u tu svrhu trebaju zgodan priruč¬ 
nik, koji će biti prikladan da ih za vrijeme jednog sata 
—■ koliko klanjanje traje — stavi u intimni dodir s euha- 
ristijskim Kristom i taj susret pretvori u žarku molitvu. 
Stoga svaki vjernik želi imati u rukama jedan takav mo¬ 
litvenik ili knjižicu. 

Poznavajući dobro duhovne potrebe klanjalaca, a 
znajući da su neki slični pokušaji bili već jako zastarjeli, 
Alajbeg je sastavio upravo jednu takvu »uru klanjanja«. 
Jeftina, prikladna i lijepo sastavljena knjižica (manjeg 


142 


143 




formata, usve 30 stranica), namijenjena klanjaooima iz 
običnog kršćanskog puka, naišla je odmah na sjajan oda¬ 
ziv građana Splita i vjernika širom Dalmacije. 

Teologija Alajbegova Razgovora s Isusom ne ide u 
dubinu. Ono bitno pisac je izrekao na dvije stranice 
(6 i 7), sasvim jednostavno i razumljivo. Ali način na 
koji Alajbeg piše — taj je primamljiv i zanimljiv. Či¬ 
tava knjižica naliči na filmsku sekvenou s nizom slika 
i prispodoba u evanđeoskom stilu. U njoj nema ništa 
suhoparna, dosadna, učena i šematizirana, što karakte¬ 
rizira tolike molitvene knjige. Klanjaoc je od prve ri¬ 
ječi bačen u zagrljaj Isusov i njihov razgovor teče na 
najiosobniji i najdirektniji način. Vjernik osjeća: ovo je 
zaista »moj« razgovor s Isusom. 

Razgovor se vodi naizmjence, živ, uzbudljiv, reli¬ 
giozan. Isus i vjernik isprepliću svoje misli do te mjere, 
da ih nije moguće uvijek razlučiti. Kad sugovornici ula¬ 
ze u dvoranu Posljednje večere (str. 16), otkriva se pra¬ 
vo značenje Euharistije i pokazuje kako ona odgovara 
osnovnim težnjama ljudske duše. Razgovor s Isusom se 
približava kraju pitanjem molioca: Što hoćeš, Gospodine, 
da učinim? Završava posebnom molitvom biblijsko-alaj- 
begovskog tipa (»Još malo ...«, str. 25) i zanosnim psal¬ 
mom »Hvalite Gospodina ...« 

Iz don Mladenova Razgovora se najbolje uči kako 
je molitva doista razgovor duše s Bogom i kako je don 
Mladenova duša vodila takve razgovore. 

Kako svi oni manji radovi, o kojima smo prije go¬ 
vorili, tako i ovi veći pokazuju tri najveće Alajbegove 
ljubavi: 

— Isusa (Pojava I. Krista, Moj razgovor s Isusom), 

— mladež, osobito svećeničku (Na putu u svetište), 

— siromahe (Socijalne konferencije). 

Pišući svoje članke, pjesme i knjige Alajbeg nije imao 
ni na kraj pameti kakve književničke pretenzije. Bacio ih 
je u svijet iz punine svoga srca i iskrene pastirske bri¬ 
ge za duhovno dobro vjernika i nevjernika. U svemu 


što je pisao imao je na umu najprije Boga, u koga je 
svom dušom vjerovao i koga je svim srcem ljubio, a 
zatim braću ljude za čije je dobro bio spreman sve 
učiniti i žrtvovati. 

Zato je pisao, živio i umro. U tome je sva vrijed¬ 
nost njegove riječi i djela, smisao njegova života. 

ZBOGOM, DON MLADENE! 


Napokon se moramo rastati od našega dragoga don 
Mladena. Moramo mu reći zbogom. 

No ne ćemo mu upućivati riječi oproštaja, jer ćemo 
se opet naći skupa na nebu — to je naša čvrsta vjera. 
Uostalom, ne znam tko bi se usudio, barem od onih koji 
su slušali Alajbegove oproštajne govore, riskirati riječi 
rastanka s čovjekom koji je ostao među nama po svome 
djelu i još uvijek živi u našim srcima. 

Ne, ne opraštamo se od don Mladena. Ove posljed¬ 
nje riječi ćemo napisati samo zato da zaokružimo nje¬ 
gov lik u našem sjećanju i kratko ga predstavimo onima 
koji nisu imali sreću osobno ga poznavati. 

Zašto da se još uvijek sjećamo don Mladena? Zar 
je on bio neki genij, heroj ili svetac, čije postojanje 
spada u nerazorivi dio čovječanske baštine? 

Ne usuđujem se reći da je Alajbeg bio genij. Ne, 
to nije bio. Ipak je imao nešto genijalnoga u sebi — srce 
koje je znalo na genijalni način ljubiti. 

Je li don Mladen bio heroj? Nije, i to smo vidjeli. 
Iako je izveo mnoga hrabra djela, junakom se nije sma¬ 
trao. Strah ga je mučio kroz čitavi život. A zar ipak 
nije i to herojstvo —- strahu uprkos ostati do kraja vje¬ 
ran svojim idealima! Heroizam nije neustrašivost, već 
borba proti vlastitom strahu. A takav je heroj Alaj¬ 
beg bio. 

Nisam nikada ustvrdio da je don Mladen bio sve¬ 
tac. Pače on nije imao ništa od onoga klišeiziranog i 
stereotipnog lika jednoga sveca. Predobro su nam poz¬ 
nate njegove ljudske slaboće (ali koje su zaista bile sla- 


boće, nikada zloće), da bismo ga htjeli proglasiti bezgri- 
ješnim uzoirom. Njegov raspaljivi temperamenat mu 
nije dopuštao asketsku smirenost i mjeru. Ali, zar ona 
živa vjera, nepokolebiva odanost Bogu, nenadmašiva 
plemenitost i dobrota, požrtvovna spremnost da pomog¬ 
ne, potpuna neproročnost svećeničkog života, radost u 
molitvi i službi Božjoj, revnost i mar u dušobrižništvu 
— što su sve resile Alajbegovu osobu — nisu istinski 
znakovi svetosti? 

Alajbeg nije bio ni genij ni heroj ni svetac. Istina. 
No ipak Alajbeg nije bio ni sasvim običan čovjek. Nije 
spadao u prosječnu ljudsku masu. U njemu se krilo 
nešto velika i natprosječna. Don Mladen je bio izvan¬ 
redan čovjek, natprosječna ličnost. On je ljudskom 
i duhovnom veličinom nađmašivao svoju okolinu. Bio 
je »osebujan« (Sinovčić), osvajao je svojom srdačnošću, 
ljudi su mu se rado potčinjali. Svojom osobom domini¬ 
rao je u svakom društvu. Lijepo je to izrazio njegov 
dugogodišnji suradnik u katedrali dr Ante Kusić: »O 
don Mladene, gdjegod si bio, čitav prostor je bio ispu¬ 
njen Tobom... Katedrala je bila puna Tebe, kuća je 
bila puna Tebe, ulica je bila puna Tebe, duše onih koji 
su s Tobom bili u vezi, također su bili pune Tebe. Svu¬ 
gdje gdje se radilo o službi Bogu i činima humanosti, 
o ljubavi prema ljudima, Ti si bio tu«. 1 

Alajbeg je bio svakako jedna neobična poja¬ 
va. Neobična po svojoj vanjštini i bogatoj nutrini. Neo¬ 
bična po prezimenu i kršćanskom svjedočenju (»Turčin 
naše vire«, kako je to zgodno izrazio priprosti jesen'ički 
puk). Neobična po izvanrednoj dobroti i vulkanskim 
erupcijama ćudi. Neobična po brojnim duševnim i tje¬ 
lesnim odlikama, koje je posjedovao. Neobična po su¬ 
gestivnoj moći i osvajalačkoj snazi. Sasvim neobična 
po svome velikom i plemenitom srcu. Svi su rekli: don 
Mladen je bio srce. 

Taj čovjek velika srca bio je po svom uvjerenju 
kršćanski humanist, a po svome vladanju zaista 
human. 


1 Posmrtno slovo nad grobom (dok. 137). 

Neprocjenjive su usluge što ih je Alajbeg iskazao 
svojoj Crkvi, biskupiji, gradu, mladeži i sirotinji. Msgr. 
Žanić je to odmah uočio prigodom don Mladenove smrti: 
»Splitska biskupija u njemu gubi časnog svećenika i 
neumornog radnika, grad Split gubi najpopularniju i 
najdražu ličnost, vjernici odličnog propovjednika i mi¬ 
losrdnog oca, kaptol svog naj časnijeg člana, bogoslovi 
i sjemeništarci biskupskog inspektora i nesebičnog pri¬ 
jatelja, misijski odbor svoga predsjednika, Trogir naj- 
odličnijeg sina, obitelj i rodbina svoj ponos i diku«. 2 

Alajbeg je bio iskreni vjernik, dobar svećenik, 
revan župnik, odličan odgojitelj, nenadmašiv kateheta 
i sjajan propovjednik. Bio je čovjek velika uma (knji¬ 
ževni rad) i još većega srca (karitativni rad). 

Takvim su ga poznavali njegovi župljani i učenici. 
Takvim ga je poznavao i njegov bivši đak, a poslije crk¬ 
veni starješina, splitski nadbiskup Franić, telegraf ira- 
jući iz Rima (gdje se je našao u času Alajbegove smrti): 
»Žalujem se kaptolu nad smrću dragog nam don Mlade¬ 
na, plemenitog do skrajnosti, nesebičnog čovjeka, uzor¬ 
nog svećenika, profesora, velikog crkvenog govornika, 
žrtve neumornog rada i ljubavi za Crkvu i splitsku 
biskupiju«. 3 

2 Glas Koncila, br. 12/1964. 

3 Žanićev nadgrobni govor (dok. 16:1). 

